
— Kim, încearcă să vorbeşti mai puţin la telefon, 
spuse domnul Okawa în timpul micului dejun. În 
fiecare seară ajungi foarte târziu acasă şi oboseala te 
doboară de fiecare dată. Mă întreb când mai ai timp și 
pentru lecţii. 

Kim aprobă. Ştia că n-are oricum nici un rost să se 
certe cu tatăl ei. În ultimele luni îi răspunsese de 
foarte puţine ori și de fiecare dată acest lucru n-o aju- 
tase cu nimic. Totuși, nu se putu abtine să nu se apere. 

— Tată, să ştii că nu ignor lecţiile, doar că nu prea 
am avut multe în ultimul timp. 

Tatăl ei răspunse imediat. 

— Dacă este adevărat, înseamnă că nu te afli la cea 
mai potrivită școală. Poate Liceul Balboa nu mai este 
ceea ce ştiam eu. 


— Taaa-tă, tărăgănă Kim. Liceul Balboa este un liceu 
foarte bun. Are cele mai bune rezultate dintre toate 
școlile din sudul Californiei. 

Domnul Okawa se încruntă. 

— Cunosc mulţi elevi care au absolvit Liceul Balboa 
și au intrat la facultăţi foarte bune, dar dacă ceea ce 
faci tu pentru școală arată cât de mult cer ei de la voi, 
nu pot să cred că liceul acesta este atât de bun cum se 
crede. 

Kim oftă. N-avea nici un rost să se certe cu un 
avocat. Tatăl ei o urmărea de ceva timp plângându-se 
de cât de puţin lucrează pentru școală. Este adevărat 
că nu-i mai stătea capul la învăţat, dar notele ei bune 
nu avuseseră de suferit, indiferent ce credea tatăl ei. 

Totuși, Kim își petrecu toată dimineaţa în cameră, 
lucrând la matematică. Doar la prânz făcu și ea o 
pauză pentru a mânca ceva și-l rugă pe tatăl ei dacă ar 
putea să-i dea un telefon Donnei Thurman. 

— N-o să dureze mult, imploră ea. Dar domnul 
Okawa dădu din cap. 

— Poţi să vorbeşti cu ea și la școală, spuse el apoi se 
întoarse și ieși din bucătărie. 

În camera sa, Kim se uită lung la telefonul agăţat pe 
un perete în capătul holului. Câteva dintre prietenele 
sale, cum ar fi Bonnie Jordan sau Alexandra Lockhart 

aveau propriile lor telefoane. lar Donna avea unul 
lângă camera ei, pe care-l împărțea doar cu fratele ei, 
Eric. Dar domnul Okawa urmărea cu stricteţe cât 
stătea fata sa la telefon, punându-l lângă camera sa, 
extensia de la acesta aflându-se pe biroul său. 

Fiind nevoită să uite de telefon, Kim încercă să se 
concentreze asupra temei la engleză, dar sfârși prin a 
desena diferite figuri pe foile din faţa sa. Nu era la fel 
de talentată ca prietenul ei, George Santiago, dar i-au 
plăcut dintotdeauna orele de desen și avea niste 
proiecte cu care se putea mândri, chiar dacă George îi 
făcea foarte rar complimente. 

Și aceasta nu era singura problemă pe care o avea 
cu George. Dragostea pentru un artist s-a dovedit a fi 
dificilă încă de la început. Sculptor talentat, George, 
ținea la lucrările sale mai mult decât la orice altceva. 
Poate că-i plăcea să stea cu Kim, dar cu siguranţă nu 
putea suferi să stea pe plajă cu o gașcă de surferi, spre 
deosebire de prietena sa, căreia îi plăcea să stea cu pri- 
etenii, plaja, să se bronzeze și să urmărească surferii 
din Newport Beach. 

Chiar și așa, ea și George au reușit să aibă o relaţie 
frumoasă. Se iubeau cu adevărat și ceea ce i-a apropiat 
mult a fost dragostea lui Kim pentru artă, în special 
pentru lucrările lui George. Cu câteva săptămâni în 

urmă, îl convinsese să meargă cu ea la un concurs de 
surf în Santa Cruz. Îi spusese că ar putea vizita 
muzeele și galeriile din zonă și s-a dovedit a fi o 
călătorie plăcuta. Amândoi s-au simțit bine și Donna a 
câștigat concursul. În acel weekend, Johnny Novak, un 
tânăr din Liceul Balboa, a dispărut noaptea în timp ce 
făcea surf așa că weekendul se termină totuşi trist. Însă 
la întoarcere, George reuși s-o impresioneze pe Kim. 
Era foarte vorbăreț în mașină, încercând să le ia gân- 
dul de la accident. Prietena lui Johnny, Bonnie, era 
încă în stare de șoc. Până și Donna și Mitch Harrison, 
care merseseră cu mașina familiei Thurman erau 
foarte întristaţi. 

Kim nu mai desenă, iar George se schimbă și el 
foarte mult după acel weekend. N-au mai ieșit împre- 
ună și se părea că are foarte puţin timp pentru ea. Era 
supărat pe ea și Kim știa aster. Se distanţară foarte 
mult, ceea ce o speria pe Kim. Trebuia să discute cu el 
despre acest lucru. Nu putea lăsa lucrurile așa, trebuia 
să afle ce se întâmplase. 

Kim se uită pe geam. O nouă zi superbă afară. Îi 
plăcea la nebunie căldura. Încă mai putea să se 
îmbrace subțire și să stea pe plajă la soare. Era foarte 
norocoasă că locuia într-un loc ca Newport, chiar dacă 
avea un tată foarte sever și probleme cu George. 

Domnul și doamna Okawa erau în faţa casei, Kim îi 
vedea de la geamul ei. Tatăl ei arăta cu degetul spre un 
strat de flori ca și cum i-ar fi spus soției ce ar trebui să 
facă. Kim zâmbi. Tatăl ei decidea tot ce se întâmpla în 
casă, până și ce ar fi trebuit făcut cu florile mamei sale. 
Poate dacă ar fi avut o soră sau un frate, ar fi lăsat-o pe 
ea mai liberă. Dar așa, tatăl ei a luat întotdeauna 
hotărâri pentru ea. Trebuia să fie cea mai bună din 
clasa ei, să intre la ce facultate vroia el, să devină 
avocat şi să ajungă în firma lui. Și era sigur că întot- 
deauna lucrurile vor sta cum vroia el, chiar dacă pe 
Kim n-o încânta ideea să devină avocat. Ar fi vrut să fie 
consilier școlar, să lucreze cu copiii. Îi plăcea să 
discute cu oamenii și să afle problemele acestora. 

— Ce crezi despre asta, tată? spuse ea cu voce tare, 
uitându-se spre tatăl ei aflat în grădină. 

Telefonul sună și Kim mai aruncă o privire pe geam 
sa vadă dacă tatăl ei l-a auzit. Se repezi pe hol, sperând 
să fie pentru ea. 

— Bună Kim. Sunt George. 

— George, bună! Kim se înveseli dintr-o data. Ce 
sincronizare perfecta! Tatăl ei nu va ști niciodată că a 
vorbit la telefon dacă s-ar grăbi. 

— Kim ... ia spune... ai vreun program în seara asta? 

Kim se gândi repede. Părinţii ei sunt la o întâlnire 
cu un client. 


— Nu, n-am nimic de făcut. 

— Atunci, ne întâlnim pentru cină la The Hole? Te-aș 
lua eu dar nu pot sa fac rost de mașină, mai și lucrez 
până târziu în studio. 

Studioul lui George era lângă The Hole, un loc 
foarte popular printre elevii din Liceul Balboa. 

— Pot să vin eu acolo, spuse Kim repede. La șapte și 
jumătate e bine? Cu siguranță, părinții ei vor fi plecați până 
atunci. Trebuia să aibă grijă să se şi întoarcă înaintea lor. 

— E perfect, spuse George. Ne vedem atunci. 

George închise înainte că ea să mai spună ceva, dar 
chiar în acel moment Kim auzi ușa de la bucătărie 
închizându-se. Puse încet telefonul în furcă şi se stre- 
cură înapoi în camera sa. Perfect. Tatăl ei nu auzise 
nimic. Nu-i plăcea să se ascundă de ei, dar nu prea 
avea ce să facă. 

Oftă fericită și își puse desenele deoparte. Numai 
ideea că îl va întâlni pe George o făcea mai fericită 
decât fusese toată saptămâna. Era foarte bine că acum 
se putea concentra asupra temelor. 


— Îţi stă foarte bine îmbrăcată așa, Alex. Trebuie 
neapărat să-ţi facem o fotografie pentru portofoliu. 

Arăţi ca un fotomodel. Mitch Harrison îi zâmbi 
Alexandrei Lockhart care-i întoarse zâmbetul însoţit de 
un murmur de mulțumire. Ochii ei străluceau de 
fericire. 

Cei doi luau cina în restaurantul din interiorul 
clubului de iaht Newport Beach. Adrian Lockhart, tatăl 
lui Alex, era un membru al clubului și o încuraja pe 
aceasta să profite de acest lucru. Îşi tinea acolo vasul 
de croazieră, când nu-l folosea pentru a plimba diferiți 
clienți. 

— N-am mai fost niciodată aici. Mitch se uită de jur 
împrejur, impresionat de ceea ce vedea. E foarte fru- 
mos. Sper că sunt îmbrăcat potrivit. Mitch era 
îmbrăcat cu blugi albaștri spălăciți și o cămașă hawa- 
iană. Când i-am spus mamei mele unde merg, a 
insistat să-mi calce cămașa. Râse. Măcar de data asta. 

— Arăţi foarte bine, Mitch. Și îmi pare bine că ai 
putut veni, chiar dacă trebuie să te grăbești la serviciu. 

Mitch lucra cu jumătate de normă ca asistent într-un 
studio fotografic, strângând astfel bani pentru facul- 
tate. Alex a admirat întotdeauna la el simţul de 
autodisciplină. Ca majoritatea băieţilor din Newport 
Beach, Mitch era un surfer pasionat. Dar nu era genul 
de golan care sta tot timpul pe plajă. Locuia cu mama 
sa, care avea o afacere mică dar de succes, vânzând 

obiecte prin poștă. Chiar şi așa, Mitch știa că va trebui 
sa se întreţină în facultate și își lua munca foarte în 
serios. 

— E foarte frumos aici, spuse Mitch uitându-se pe 
fereastră. Bărcile pe apă, cu catargele lor atingând 
cerul. Mi-ar plăcea să fac niște fotografii. Crezi că se 
poate? 

— Bineînţeles, răspunse Alex. Când o să ai ceva 
timp liber, poţi folosi barca tatălui meu să faci poze, să 
te mai și bronzezi. 

— Minunat! Mitch zâmbi. Deci, așa te-ai bronzat atât 
de frumos. 

Alex râse. Tachinările lui Mitch o făceau să se simtă 
foarte bine. 

— Trebuie să mă chinui să am bronzul acesta. Nu e 
ușor. De câte ori am timp liber, îl petrec la bordul 
bărcii, îl tachină și ea. 

— Cred că merită, spuse Mitch cu căldură, întinzând 
mâna spre a lui Alex. Mi-ar plăcea niște poze cu tine în 
această culoare. Contrastul cu pielea ta e minunat. 

Alex nu mai ştia ce să spună. Cu Mitch se simțea 
atât de bine. Nu-și putea aminti când mai fusese așa de 
fericită. Se uită în oglinda din partea cealaltă de 
cameră. Mitch atât de arătos și blond, întruchiparea 
surferului californian și ea înaltă și slabă, cu tenul 

lucios bronzat și păr negru scurt. Rochia de o culoare 
mov pal pe care o cumpărase special pentru această 
seară era un succes. 

— Alex, crezi că pot să fac poze cu tine când 
navighezi? 

Alex își dădu seama că Mitch o studia în timp ce ea 
se uita în oglindă. Acum strânse din buze și dădu din 
cap. 

— Promiţi să nu spui nimănui? 

— Ce să promit? 

— Mai întâi promiţi. După aceea îţi spun. 

Mitch zâmbi. 

— Bine, promit. 

Alex ezită. 

— Nu știu să navighez. 

Mitch dădu capul pe spate și începu să râdă ceea ce 
o sperie pe Alex. Nu mai spusese acest lucru nimănui. 
Făcuse oare o greșeală? 

El se uita la ea. 

— Eşti președinta clubului de navigaţie și nu știi să 
navighezi? 

Aprobă din cap, mușcându-și buzele. 

— Ai promis, îl avertiză ea. 

Faţa lui Mitch se îmblânzi şi luă mâna lui Alex în 
a sa. 

— Şi am vorbit serios. Nu voi spune nimănui. 

Alex dădu din cap. Bineînțeles că putea avea 
încredere în Mitch. Nu-și ţinuse el cuvântul să nu 
spună nimănui când a fugit la Washington D.C., ca să 
locuiască la mama sa? Când a ajuns la mama sa acasă, 
aceasta era în vacanţă şi Alex a decis să se întoarcă în 
Newport, cazându-se la un hotel fiindcă îi era prea 
frică să meargă acasă. Mitch a convins-o să se ducă 
totuși. Chiar a dus-o până în faţa ușii, ca să nu-l 
înfrunte singură pe tatăl ei. 

— Alex, sper că lucrurile merg mai bine acasă. Mi-a 
părut foarte rău că n-am putut să vin sâmbăta trecută. 
Încă îi ţinea mâna. Sper să putem petrece mai mult 
timp împreună. 

Mâna lui Mitch era caldă și consolatoare. Un fior de 
fericire îi străbătu șira spinării. A fost dezamăgită că 
Mitch n-a putut să vină la întâlnirea de sâmbăta tre- 
cută, dar a luat-o la plajă după școală în timpul 
săptămânii și își dădu seama că şi lui îi place să-și 
petreacă timpul cu ea. 

— Putem veni aici de câte ori vrei, Mitch. Tatălui 
meu îi face plăcere să petrec cât mai mult timp aici. 
Poate o să iau și ceva lecţii de navigaţie, să putem ieși 
în larg cu unul din vasele lui. 

— Bonnie poate să te învețe, sugeră Mitch cu o 
strălucire în ochi. 

Alex se încruntă. 

— Bineînţeles. Nici nu știi cât de mult i-ar plăcea să 
afle că nu știu să navighez. 

Mitch făcu cu ochiul. 

— Glumeam. Nu-ţi face griji. 

Alex se relaxa. Numele Bonnie Jordan îi reaminti 
lucruri neplăcute. Amândouă au încercat să orga- 
nizeze un club de navigaţie în liceul Balboa. De 
fapt, a fost ideea lui Bonnie, dar Alex a vrut să 
devină ea președinta fiindcă tatăl ei era membru al 
clubului de iaht și deţinea mai multe vase. Dar Alex 
știa că tot ce-și dorea de fapt era s-o înfrângă pe 
Bonnie. Nu i-a plăcut când Bonnie a apărut în 
Newport și a devenit vedeta din Chicago printre 
surferi. Alex începu să zâmbească. Acum totul părea 
aşa de prostesc... îl avea pe Mitch și se înțelegea 
atât de bine cu tatăl ei. 

— Hei Alex, ce mai faci? 

Ed Bentley stătea lângă masa lor. În pantalonii săi 
albi și pulovăr de bumbac alb, arăta foarte frumos și 
distins. Alex se uită la Mitch, care era puţin încruntat. 

— Bună Ed. Aș vrea să ţi-l prezint pe Mitch Harrison. 

Ed aruncă o privire spre Mitch când dădură mâna. 

— Bună Ed. Îmi pare bine, spuse Mitch politicos. 

— Bună. Ed nu zâmbi și îşi concentră privirea 
asupra lui Alex. Nu te-am mai văzut de mult pe aici. 

— Am fost plecată din oraș, răspunse Alex. Cum 
merge școala? Ed e la U.S.C, îi explică ea lui Mitch. 

— Merge, spuse Ed. Dar îmi place mai mult să 
navighez. De fapt ies după-amiaza asta. Vrei să vii? 

Alex zâmbi prietenește. 

— Îți mulțumesc, Ed, dar sunt foarte ocupată azi. 

Ed dădu din umeri. 

— Bine, cum vrei. Ne mai vedem, Alex. ÎI salută din 
cap pe Mitch și plecă. 

După o scurtă pauză, Mitch fluieră încet. 

— Și eu care credeam că sunt invizibil. 

Alex zâmbi. 

-Nu-l băga în seamă pe Ed. E doar snob. Alex se uita 
la farfuria goală a lui Mitch. Vrei și desert? 

Mitch clătină din cap. 

— Mulţumesc, sunt plin. Mâncarea e foarte bună 
aici. El comandase un hamburger și cartofi prajiti și 
Alex mâncase doar puţin din salata de pui. 

— Dar mai bine aș termina salata ta. Să nu irosim mâncarea. 

— Servește-te. Alex împinse farfuria spre el și în 
același moment o zări pe mama sa vitregă, Cherie, 
venind spre masa lor. O-ho. Se apropie un inamic, 
șopti ea. 

— Alex , draga mea, tocmai te-am observat. Se uită 
la Mitch și clipi încet. 

— Cherie, el este Mitch Harrison. Mitch, aceasta 
este soţia tatălui meu, spuse Alex șovăitoare. 

Mitch se ridică şi luă mâna întinsă a lui Cherie. 

— Bună ziua, doamnă Lockhart. Încântat de 
cunoștință. 

— Şi mie îmi pare bine să te cunosc. Cherie zâmbi 
cu căldură, ceea ce o enervă pe Alex. Cherie n-avea pic 
de rușine, flirta tot timpul cu bărbaţii. Totuși, Alex știa 
că n-are de ce să-și facă probleme în privinţa lui Mitch, 
deoarece acesta știa totul despre Cherie. Seara aceasta 
nu o putea strica nimeni. 

— Eşti coleg de clasă cu Alex, Mitch? întrebă Cherie. 

— Sunt în ultimul an, răspunse Mitch zâmbindu-i lui 
Alex. Dar Alex și cu mine ne cunoaștem de ani de zile. 

— Ce drăguţ, murmură Cherie. Ar trebui să treci şi pe 
la noi pe-acasă. Îmi place să-mi petrec timpul cu tineri. 

— Vă mulţumesc, doamnă Lockhart. Alex se minună 
când îl văzu atât de stăpân pe sine. 

— Trebuie să plec, Alex dragă. Mă întâlnesc cu tatăl 
tău la bar, spuse Cherie. Adu-l pe Mitch pe la noi din 
când în când. 

Alex dădu din cap fără să spună nimic. Mitch 
zâmbi. 

— La revedere, doamnă Lockhart. 

— La revedere, Mitch. Ridică sprânceana. La 
revedere, Alex. 

Cum Cherie se depărta, Alex observă cum corpul ei 
se legăna parcă mai mult ca de obicei. Dădu din cap în 
semn de dezgust. 

— Ce ai înţeles din fraza: îmi place să-mi petrec 
timpul cu tineri? 

Mitch zâmbi. 

— Poate să însemne orice. Dădu din cap. Acum 
înțeleg, ce vrei să spui. E greu să locuieşti cu o mamă 
vitregă de douăzeci şi trei de ani care mai e și sexy. 

Alex clipi. 

— Crezi că este sexy? 

— Hm... Într-un fel. Mitch dădu la o parte o șuviță 
imaginară de pe fruntea lui Alex. Dar nu la fel de sexy 
ca fata ei vitregă. 

Alex râse. 

— Hai că ai ieşit cu bine din asta. Se întinse după 
mâna lui Mitch, aflată sub masă. 

Ar fi putut să stea acolo toată viaţă uitându-se în 
ochii lui. Dar Mitch spuse: 

— Trebuie să plec, Alex. Mă cheamă slujba. 

Alex oftă şi-i dădu drumul la mână. 

— Bine. Îmi termin ceaiul cu gheaţă şi mă duc să mă 
întind pe vasul tatei. 

— Grea viaţă. Mitch o sărută repede. Te sun eu. 

Alex dădu din cap 

— Bine. Vorbim mai târziu. 

Urmărindu-l în timp ce se depărta, inima i se 
umplu de fericire. Nu putea să creadă cât de fericită 
era. Nici măcar ideea de a locui cu mama ei nu o 
făcuse așa fericită. Și totul părea așa de îndepărtat. 
Acasă, deși mai era Cherie, totul mergea bine. Acum îi 
părea bine că n-o găsise pe mama ei la Washington și 
că se decisese să se întoarcă acasă. Timpul petrecut la 
motelul din Newport îi schimbase toată viaţa. 

Ea și Mitch deveniseră foarte apropiaţi, acesta 
purtându-se foarte frumos cu ea. Întotdeauna îi făcea 
complimente despre cum arată, spre deosebire de 
Cherie care făcea tot timpul glume pe seama hainelor 
ei, spunându-i că arată ca o sperietoare de ciori. Chiar 
și când proprietarul unui magazin de haine îi oferise 
un post de model, Cherie fusese batjocoritoare. 

— Încearcă doar să te facă să cumperi cât mai multe 
haine de el, spusese Cherie. Ştie că ești fata unui om 
bogat. 

Este adevărat că Adrian Lockhart deţinea un lanţ de 
magazine foarte şic și că era unul dintre cei mai bogaţi 
oameni din sudul Californiei, dar proprietarul nu avea 
de unde să știe cine era ea. Și oricum, obținuse slujba 

și avea prima prezentare în câteva săptămâni. Fiindcă 
Mitch îi făcea multe fotografii, până atunci va avea un 
portofoliu serios și va deveni fotomodel profesio- 
nist... într-o zi. 

— Bună, dragă. 

Alex tresări. Era aşa de preocupată de gândurile 
sale încât nici măcar nu-l observase pe tatăl ei când 
s-a așezat lângă ea. 

— Tati, eram cu mintea în altă parte. 

— Eram cu niște clienți la bar. Cherie mi-a spus că 
ești aici. Zâmbi. Arăţi minunat azi. 

— Îți multumesc, tati. 

Alex zâmbi. Tatăl ei era foarte drăguţ cu ea de când 
se întorsese de la Washington. O iubea cu adevărat și 
chiar dacă era ocupat, întotdeauna își făcea timp pen- 
tru a-i face complimente sau s-o întrebe despre școală. 

— Mi-a spus Cherie că iei prânzul cu Mitch. 

— Da, dar a trebuit să plece la muncă. Am petrecut 
minunat împreună. Mitch este așa de drăguţ... Alex 
nu putu să-și înfrâneze un oftat. 

Domnul Lockhart dădu din cap. 

— Da, este un tânăr foarte de treabă. Și pot să spun 
că muncește foarte mult, dar Cherie mi-a spus ca l-ai 
respins grosolan pe Ed Bentley. 

Alex începu să protesteze, dar domnul Lockhart o 
întrerupse. 

— Realizezi că n-am devenit un membru al acestui 
club doar pentru relaţiile mele de afaceri. Vreau să 
cunoști și tu oameni potriviti. Ed Bentley provine 
dintr-o familie foarte bună. Tonul vocii era foarte bla- 
jin, dar Alex se revoltă. Cum a putut Cherie să-l mintă 
în așa fel pe tatăl ei? 

— Tati n-o mai asculta pe Cherie când vorbește 
despre mine. Exagerează ca întotdeauna. Ed Bentley 
m-a invitat să merg să navighez cu el de față cu Mitch, 
pe care l-a ignorat total. N-a fost foarte politicos. Alex 
respiră adânc. Dar asta nu contează, tati. Îmi place 
foarte mult Mitch și vreau să fim împreună. 

— Adrian, plecăm spre Los Angeles chiar acum, se 
auzi un bărbat de la bar. 

— Vin imediat, Jack. Tatăl ei se ridică. Nu uita ce ţi-am 
spus, Alex. Relaţiile sunt cele mai importante în viață. 

Alex dădu din cap în vreme ce tatăl ei părăsi 
încăperea. El chiar nu înţelegea. Dar dacă ar fi înțeles-o 
sau ar fi iubit-o cu adevărat, nu s-ar fi însurat niciodată 
cu acea femeie oribilă. 

Capitolul 2 


— Venim destul de devreme, Kim, spuse domnul 
Okawa. Sper să pot avea încredere că nu vei folosi 
prea mult telefonul, seara asta. Trebuie să înveţi. Dar 
pe canalul educaţional este un program despre şcolile 
de drept din ţară. Ar fi bine să-l urmărești. 

Kim dădu din cap. Ce sâmbătă seară interesantă! 
Învăţat și un program plictisitor la televizor. Ce credea 
tatăl ei că este? Robot? Când părinţii ei plecară, Kim se 
uită la ceas. Mai era puţin până la șapte. Ar trebui să se 
grăbească dacă nu vrea să întârzie la întâlnirea cu 
George de la șapte și jumătate. „Gaura din perete“ era 
la cel puţin un sfert de oră de mers pe jos. 

După un duș scurt, Kim stătea în faţa dulapului, 
neștiind cu ce să se îmbrace. Nu se mai întâlnise cu 
George de mult și vroia să arate mai special. În cele 

din urmă alese un pulovăr alb de bumbac cu umeri și 
mâneci largi, pe care le răsuci până la cot. O pereche 
de pantaloni tot de bumbac și niște espadrile, amân- 
două roșii, îi întregeau ţinuta. Încăltămintea o 
cumpărase de la Ocean Plaza săptămâna trecută, când 
ajunsese târziu acasă. Kim tremură aducându-și 
aminte de cât de furios fusese tatăl ei. O ameninţase 
Că-i va tăia banii de buzunar. 

Dar, după ce se studie cu atenţie în oglindă, Kim 
zâmbi. Era satisfăcută de felul în care arăta. Părul ei 
negru lung și strălucitor fusese tuns de curând și 
imaginea ei, astfel îmbrăcată, era foarte colorată. 
Bronzul era foarte important pentru ea. Nu era surfer 
sau o persoană foarte atletică, dar îi plăcea să pară că 
a stat foarte mult timp pe plajă. Ca orice californian 
adevărat, de fapt, râse Kim. 

Kim luă cheia, poșeta și ieşi din casă. Se îndreptă 
spre restaurant, nerăbdătoare să petreacă seara cu 
George. Îi era dor de faţa lui frumoasă și puternică 
deopotrivă, de ochii lui negri și de zâmbetul fascinant. 
Totul era perfect, mai ales că nu se mai gândea la 
amenințările tatălui ei. Învăţase toată după-amiaza, 
avea și ea dreptul la un pic de timp liber. 

George nu ajunsese încă și Kim alese un loc la o 
masă de la fereastră. Se uită peste meniu și din când în 
când la ceas, sperând ca George să nu se fi luat cu 
munca și să fi uitat de întâlnire. „Haide Kim“, îşi spuse 
ea, „EL te-a invitat. Nu va uita“. În sfârșit, la opt fără un 
sfert, George a intrat în bar. Nici măcar nu se sinchi- 
sise să se schimbe de hainele de lucru. Pe păr mai avea 
încă ghips. Kim zâmbi, era exact cum îl știa, foarte 
devotat muncii sale. 

Se aşeză pe scaunul din faţa ei. 

— Scuze că am întârziat. M-am luat cu munca și am 
pierdut noţiunea timpului. 

— Nu-i nimic. N-am venit nici eu de mult, răspunse 
Kim. Ce mai faci? Ai terminat sculptura pe care am 
văzut-o... aceea căreia i-ai spus „Gândul în mișcare“? 

— Am expus-o în Corona del Mar. Au deschis o 
galerie nouă acolo. Sunt foarte interesaţi de artiștii 
tineri. 

— E minunat, George. Kim nu mai știa ce este în 
capul ei. George ar fi putut să-i spună și ei de acea 
galerie. Ar fi putut merge împreună. Aveau nevoie să 
petreacă timpul împreună, nu departe unul de 
celălalt. Dar în loc să se gândească la aceasta, Kim 
începu să se uite peste meniu. 

— Îţi face ceva cu ochiul? întrebă George. 

— Vreau chili, spuse Kim. Era nervoasă, dar totuși 
entuziasmată că era cu George. Abia aștepta să discute 
cu el despre relaţia lor. Dar, deși era nerăbdătoare şi 
optimistă, se hotări să deschidă subiectul după masă. 

George comandă chili pentru Kim și pui teriyaki 
pentru el. 

— Mi-e o foame..., mărturisi el. Lucrez de azi- 
dimineaţă de la şapte și n-am mâncat decât un măr. 

— Îmi place devotamentul tău, spuse Kim. Mi-ar 
plăcea să fiu și eu atât de interesată de ceva anume. 

— Într-adevăr, zise George îngrijorat. Trebuie să 
găseşti și tu ceva de făcut, nu să stai toată ziua la plajă. 

Kim se încruntă. 

— Îmi pare rău că am deschis subiectul. 

În ultima perioadă, George o critica tot timpul, deși 
încă de la început îi spusese că nu-i place plaja. În 
Santa Cruz însă, fusese de acord să aibă activităţi 
diferite. Și totuși, de când s-au întors parcă îi căuta 
nod în papură criticând-o tot timpul. Parcă era tatăl ei 
sau un profesor căruia nu putea să-i facă pe plac. Dar 
se abţinu. 

- Hai să nu ne certăm, bine? 

EI dădu din cap. 

— Şi cum ai petrecut ziua? 

Kim ridică din umeri. 

— Ca de obicei, tata m-a bătut la cap toată ziua să 
învăţ. Mi-a restricţionat toate telefoanele. Zâmbi. Am 
avut noroc că era afară când ai sunat. Nici măcar n-a 
auzit telefonul. 

— Ştie că ești aici? 

— Nu. Părinţii mei iau masa cu un client. Tata crede 
că sunt acasă. 

George se încruntă. 

— Crezi că e bine ce faci? 

— Ce anume? 

— Să nu spui părinţilor unde pleci. 

— Părinţii tăi știu tot ce faci tu? încercă Kim să se 
apere. Chiar că George semăna cu un profesor. 

— Părinţii mei au încredere în mine, spuse el. 

Kim încercă să rămână calmă. 

— Poate pentru că ești băiat. 

— Au încredere și în surorile mele. 

— Părinții tăi sunt diferiţi de ai mei, răspunse ea. Ai 
mei îmi fac viaţa grea. Vor tot felul de lucruri de la 
mine. Tu poţi să faci ce vrei, să te porţi cum vrei. Dar 
tata vrea neapărat să ajung la firma lui de avocatură. 
Viaţa mea e foarte diferită de a ta, încheie ea. 

George oftă. 

— Stiu. Asta vroiam... 


Chelneriţa care aducea cina îl întrerupse. Kim se 
uita furioasă la castronul cu chili. De ce o supăra atât 
de rău George, făcând-o să se justifice în faţa lui? 
Înainte nu era așa. Dar acum avea tot timpul ceva de 
obiectat, indiferent ce făcea sau ce spunea. 

Mâncară în tăcere. Kim doar ciugulea din mâncare, 
în timp ce George devora tot ca și cum discuţia nu-l 
deranjase deloc. Ce se întâmplase? se întrebă ea. Ce se 
întâmplase cu ei? 

George termină de mâncat și se sprijini de 
spătarul scaunului. Kim se tot chinuia cu chili din far- 
furia ei, știind că el se uită la ea. În cele din urmă, 
lăsă lingura jos. 

— George, ce s-a întâmplat? murmură ea. 

— Ce vrei să spui? Expresia feţei lui era impasibilă. 

— Ştii despre ce vorbesc. Kim fu nevoită din nou 
să se justifice. Nu prea ne mai înţelegem și nu știu 
de ce. 

George respiră adânc. 

— Ai dreptate, spuse el. Dar în loc să continue cu o 
explicaţie se uită pe fereastră. 

— Ceva s-a întâmplat, insistă Kim. Mă critici tot 
timpul. Nimic din ceea ce fac nu te mai mulțumește. 

George se uita în continuare pe fereastră, ca și cum 


i-ar fi fost teamă să se uite în ochii ei. Vorbea de parcă 
își învățase pe de rost discursul. 

— Kim, nu vreau să te critic tot timpul. Știu că nu e 
corect faţă de tine. Nu ești tu de vină, dar nu cred că 
avem ceva în comun. 

— N-am avut niciodată, se plânse Kim. Dar am fost 
de acord să continuăm relaţia. Încă ne mai iubim. 
Vocea ei începu să tremure. Aceste cuvinte păreau atât 
de nepotrivite. George continua să se uite pe fereastră 
și nu spunea nimic. Sau cel puţin așa cred, încheie cu 
blândeţe Kim. 

În sfârșit, ochii lui George se întoarseră spre ea. 
Erau îndureraţi. 

— Îmi pare rău, Kim. 

— Este o altă fată, George? Cuvintele sunau ciudat, 
ca o replică dintr-un film. Dar, ciudat, răspunsul îi era 
evident. George aprobă din cap și ea își muşcă buzele 
să se poată controla. 

— Am întâlnit o fată în Corona del Mar, explică 
George. Mama ei este proprietara galeriei de care 
ti-am spus. Este în ultimul an la liceul din Corona. Și 
este sculptoriță. 

— Înseamnă că aveți multe lucruri în comun. Kim 
spera ca amărăciunea să nu se simtă în vocea sa. 

— Păi... da, răspunse George destul de încurcat. 

Kim vâri mâna în geantă şi scoase niște bani, 
lăsându-i pe masă. Părăsi separeul. Nu-l mai putea 
privi pe George. 

— Kim, îmi pare rău. 

— Nu-i nimic George. Măcar așa se explică unele 
lucruri. 

— Kim... eu..., se încurcă George. 

— Adio, George, silabisi Kim părăsind restaurantul. 

Pe stradă, respiră adânc și iuți pasul, încercând să 
nu se gândească la ceva anume. Două străzi mai 
încolo, începu să plângă. Lacrimile îi șiroiau pe faţă. 
Merge cu capul plecat, rușinată că oamenii care tre- 
ceau pe lângă ea s-ar putea întreba ce are. În loc să 
meargă acasă, se îndreptă spre plajă. Era aproape 
pustie. Cel puţin nu cunoștea pe nimeni. Se așeză pe 
nisip, își puse capul în palme și plânse mult timp. Abia 
când se lăsă frigul își săltă capul. Era întuneric, știa că 
trebuie să plece. Părinţii ei nu întârziau niciodată și se 
făcuse destul de târziu. 

Destul de obosită, Kim își îndreptă pașii spre casă. 
În sinea ei îşi spunea că ar trebui să simtă ușurată. 

Măcar știa de ce George se purta ciudat. Dar imaginea 
unei alte fete o urmărea. Vedea o frumoasă blondă, 
înaltă... sau poate o roșcată îmbrăcată în halat de 
sculptor, lucrând cu George în studioul lui. Îi vedea 
mergând unul lângă altul, dansând, plimbându-se prin 
galeriile de artă, vorbind, râzând. 

Mai mult îşi făcea rău, dar nu se putea opri. În 
mintea ei apăreau diferite imagini. Mergea încet spre 
casă. Tatăl ei o să fie furios dacă ajunge acasă şi n-o 
găsește. Dar nu mai conta acum. Ce mai conta dacă o 
pedepsea până la sfârșitul liceului? 

Casa părea goală când Kim se apropie, dar când a 
vârât cheia în ușă realiză că a dat de necaz. Era sigură 
Că tatăl o aștepta în sufrageria întunecată. 

— Unde ai fost? 

— M-am plimbat, minţi ea. Cum să-i spună despre 
George? N-ar înțelege niciodată și cu siguranță acest 
lucru n-o va scăpa. 

— i-am spus Să stai acasă să înveţi, spuse domnul 
Okawa. De ce nu m-ai ascultat? 

-Aveam nevoie să ies putin la aer, tată. Și acum mă 
duc să mă culc. Sunt obosită. În acel moment, lui Kim 
nu-i mai era frică de tatăl ei. Era ciudat. Dar ce, mai 
conta? 

— Stai jos, Kim. 

Kim se așeză pe scaunul cel mai îndepărtat de tatăl ei. 
Se gândea în continuare la George și la prietena lui. Dacă 
nu s-ar fi gândit, poate că ar fi început să plângă din nou. 

— Kim, mama ta și cu mine am vorbit și ne-am decis 
să te trimitem la o școală particulară. 

Faţa lui Kim se schimonosi. Şcoală particulară? 
Despre ce vorbea? 

— Partenerul meu, Paul Lanthrop și soţia sa ne-a 
spus despre o şcoală în San Marino, continuă tatăl ei. 
Este destul de nouă, dar standardele de învăţătură 
sunt excelente. Pronunţia cuvântului excelent o făcu 
pe Kim să tremure. 

— Fiul lor, un băiat foarte dotat, e boboc acolo. A 
făcut cereri la câteva din cele mai bune universităţi și 
a fost acceptat la toate. 

— Dar eu nu sunt foarte dotată, replică Kim. Aceasta 
este diferenţa. 

— Bineînţeles că ești, o repezi domnul Okawa. Să 
nu mai spui așa ceva niciodată. Îmi cunosc propriul 
copil şi ştiu că ești dotată. Doar că nu lucrezi așa de 
mult cât ar trebui. 

Kim stătea cu capul în pământ. Nimeni n-o 
înțelegea, nici George, nici tatăl ei. 

— Mă gândesc să te transfer la mijlocul semestrului. 

Kim ridică privirea. Tatăl ei vorbea serios. Nu era 
doar furios că n-o găsise acasă. 

— Nu vreau să mă transfer, spuse eă printre dinti. 
Nu vreau să plec din Newport. 

— De mult timp mi-am dat seama că acest loc are o 
influenţă nefastă asupra ta, replică domnul Okawa. 
Mama ta este și ea de acord. 

— A spus mama asta? întrebă Kim. Unde este? 

— Mama ta s-a dus să se culce. Era foarte obosită din 
cauză că și-a făcut atâtea griji pentru tine. 

— Nu te cred. Doar tu ai ideile astea despre mine. 

— Nu fi obraznică, Kim. Asta s-a întâmplat doar din 
cauza anturajului tău. Ai stat numai cu persoane 
nepotrivite pentru tine. Surferii n-au nici un fel de 
ambiţii. Toată ziua numai la plajă, cu droguri. 

Kim sări în picioare. 

— Nu este adevărat, tată! Nici unul dintre ei nu 
consumă droguri. De fapt toți ţin foarte mult la 
sănătatea lor și sunt elevi conștiincioşi. Şi tu ştii asta! 
Donna și Eric Thurman provin dintr-o familie de 
intelectuali. Sunt elevi foarte buni. Și Mitch Harrison e 
un elev de nota zece. În timpul liber lucrează ca să 
strângă bani pentru facultate. Și Bonnie Jordan... 

— Destul, Kim. Treci în camera ta. Mai vorbim 
despre asta când o să te calmezi. Sunt sigur că trebuie 
să schimbi peisajul. 

Faţa tatălui ei nu trăda nici un sentiment. N-avea 
rost să discute cu el. Ieși în fugă din cameră și trânti 
ușa dormitorului. 

Se aruncă în pat și izbucni în plâns. Lovea furioasă 
perna. Cum putea tatăl ei s-o trimită din Newport? Nu 
era destul de grav că-l pierduse pe George? Nu putea 
să-şi piardă şi prietenii și plaja, era inuman. Se opri din 
plâns și începu să se uite pe fereastră, în întuneric. 
Nu-l va lăsa niciodată pe tatăl ei s-o trimită la acea 
școală particulară. NICIODATĂ! Trebuie doar să 
reflecteze cum ar putea să-l convingă să rămână. 

Capitolul 3 


— Donna, e pentru tine, ţipă d-na Thurman pe 
scări. Tracy Nathan la telefon. 

Donna se răsuci în pat și se uită la ceas. Clipi. Era 
aproape unsprezece. Nu mai se trezise niciodată așa 
târziu duminica. Sări din pat și fugi la telefonul din 
hol. 

— Bună, Tracy. În vocea Donnei se putea simţi 
mirarea. Tracy era o fată care făcea parte din grupul de 
pe plajă, o jucătoare foarte bună de volei. Chiar dacă 
Donna nu era foarte apropiată de Tracy, i-a admirat 
întotdeauna calităţile atletice și firea optimistă. 

— Ce mai faci, Tracy? N-am mai vorbit de foarte 
mult timp, dar te-am văzut la volei weekendul trecut. 
Te perfecționezi pe zi ce trece. Vrei să încerci să intri 
în echipa stelelor anul acesta? 

-Multumesc pentru compliment. Da, cred că o sa 
încerc. Îmi place voleiul pe plajă și când plouă, mai 
bine joc în sală decât să nu joc deloc. Voi mai puteți să 
faceţi surf și pe ploaie, zise ea râzând. Asta dacă vreţi. 

-Da, bine că nu locuiesc mai spre nord unde este 
foarte frig, răspunse Donna. Mă simt așa norocoasă în 
Newport... dar n-am mai fost la surf de când 
Johnny... Vocea ei slăbi. 

— Da ştiu, spuse Tracy. A fost o lovitură grea. Dar 
la Huntington ai fost de curând. Mi se pare cu Vance, 
nu-i aşa? 

Donna râse. 

— Văd că ştirile circulă repede. 

— Mmm, murmură Tracy. Făcu o pauză. Donna, de 
aceea te-am sunat. Știu că ţi-a plăcut întotdeauna 
Vance. Crede-mă, te înţeleg. Şi mie mi-a plăcut. Dar nu 
știu dacă ai auzit zvonurile despre el şi Terri Walsh. Se 
opri din nou. 

— Da, am auzit câte ceva, răspunse Donna. 

— Păi, Terri petrece foarte mult timp pe aici. Ieri am 
văzut-o pe plajă cu Vance. Nu te-am văzut nici pe tine, 
nici pe Kim și nici pe Bonnie, și mi-am imaginat că 
s-ar putea să nu știi. 

Se opri şi aşteptă. Donna nu spuse nimic, așa că 
Tracy continuă: 

— N-aş dori să te întâlneşti pe neașteptate cu ei. Mi 
s-a întâmplat și mie după ce m-am despărțit de Russ și 
el se întâlnea cu acea fată din Corona del Mar. A fost 
foarte stânjenitor. M-am simțit foarte prost. 

Donna nu știa ce să spună. Auzise despre Terri și 
Vance. Mitch și Eric îi spuseseră, dar n-o prea intere- 
sase... Sau cel puțin se întâlnise în continuare cu 
Vance. 

— Sper că nu te-ai supărat că am sunat, spuse Tracy 
cu o voce nesigură. Dar m-am pus în situaţia ta şi... 

— Nu, nu. Îti mulțumesc, Tracy, serios, spuse 
Donna în grabă. N-aș vrea să dau peste ei și nici să nu 
ştiu despre treaba asta. Încercă să rămână calmă. Nu 
putea să facă o criză la telefon. La urma urmei Tracy îi 
făcea un serviciu. Donna știa că nu era genul de 
bârfitoare. 

— La revedere şi mult noroc, Donna. Sper să se 
rezolve lucrurile. 

— Îţi mulţumesc, Tracy. Donna își admira puterea 
de autocontrol. Dar când închise telefonul, se prăbuși 
pe perete. 

Vance și Terri din nou împreună. A tot încercat să 
uite după ce Eric și Mitch o avertizaseră. Weekendul 
trecut, ea și Vance s-au simţit atât de bine la 
Huntington. Foarte romantic ca în vremurile bune. 

Donna păși încet înapoi în cameră. De ce nu putea 
să-l uite pe Vance, o dată pentru totdeauna? I se părea 
că-l iubise toată viaţa. S-au simţit atât de bine împre- 
ună înainte să termine liceul, în urmă cu doi ani. Dar 
după ce a devenit profesionist, lucrurile s-au schim- 
bat. I-a spus Donnei că mai bine se despart. Trebuia să 
călătorească mult și să cunoască o groază de lume. 
Fratele ei, Eric, fusese foarte nervos. 

— Vance e prea arogant, spusese Eric. Lasă-l în pace. 
Nu merită. 

Donna se uita fix la posterul cu Duke 
Kahanamokou, legendarul surfer hawaian. De obicei 
inteligenţa care se citea pe faţa lui o făceau să se simtă 
mai bine, dar azi nu mergea. O suferinţă uitată își făcu 
apariţia în sufletul ei. Încercase să-l uite pe Vance, dar 
nu reușise. Încercase chiar să-l concureze; lucrând 
foarte mult, devenise un surfer bun, foarte bun, destul 
de bună s-o bată pe Terri Walsh la concursul din Santa 
Cruz. Mult o mai ajutase acest lucru, râse ea, Vance tot 
cu Terri era. 

Deodată, Donnei îi trecu prin minte s-o întrebe pe 
Kim dacă auzise ceva despre Vance și Terri. N-o prea 
văzuse pe Kim în ultimele săptămâni. Formă numărul 
ei și domnul Okawă răspunse. 

— Bună ziua, aș putea vorbi cu Kim? Sunt Donna. 

— Îmi pare rău, Kim este ocupată, astăzi învaţă, îi 
reteză vorba domnul Okawa și Donna se strâmbă. 

Tatăl lui Kim era un adevărat tiran când era vorba 
despre lecţiile fiicei lui. 

— Poţi să vorbeşti cu ea la școală. 

— Bine, spuse Donna, vă mulțumesc. 

Frustrată, Donna luă telefonul de pe hol și-l duse în 
cameră. Formă numărul lui Mitch. Mitch ştia de obicei 
ce se întâmplă în Newport și chiar dacă-i răspundea 
„eu ţi-am spus“, nu putea să nu discute cu cineva 
despre Terri și Vance. Doamna Harrison răspunse. 

— Bună ziua, sunt Donna Thurman. Mitch este acasă? 

— Nu, s-a dus la Alex Lockhart, răspunse doamna 
Harrison. Cred că s-au dus la plajă. Poate îi găsești pe 
acolo. 

— Vă mulţumesc, doamnă Harrison. 

Donna se încruntă. Mitch și Alex. Auzise că petre- 
ceau mai mult timp împreună. Ridică din umeri. Alex 
era norocoasă, dar nu știa dacă poate spune același 
lucru și despre Mitch. 

Donna se gândi s-o sune pe Bonnie, dar până la 
urmă mai bine se ducea la dig. Dacă Vance era prin 
oraş pe acolo ar fi stat. Îi plăcea acea zonă și spunea că 
este locul cel mai bun pentru surf. 

După ce îmbrăcă nişte pantaloni bleumarin și o 
bluză deschisă la culoare, Donna își strânse părul în 
coadă, așa cum îi plăcea lui Vance. Îşi mai puse și 
multe brățări de argint, accesorii pe gustul lui Vance. 
Se uita în oglindă. Vroia să arate de parcă s-ar fi dus la 
plajă să se uite la surferi, dar nu-și luă placa. Vroia să 
fie cât mai comodă. 


Jos, bău un pahar de suc de portocale. Era prea 
nervoasă ca să poată mânca ceva. Îi spuse mamei ei că 
se duce să se uite la surf. 

La dig, Donna rămase sus, privind mulţimea 
adunată pe plajă. Nu-l vedea pe Vance, pe care l-ar fi 
recunoscut imediat după spatele musculos şi părul 
negru ca abanosul. Îi văzu totuși pe Mitch și pe Alex, 
care purta niște bikini albi foarte moderni. Le făcu cu 
mâna, dar nu se chinui să coboare la ei. Nu prea avea 
chef să discute, cel puţin nu cu Alex. Păreau foarte feri- 
citi şi Donna era un pic invidioasă. Nu era corect. Alex 
fusese întotdeauna foarte pretențioasă în materie de 
băieţi. 

Neștiind ce să facă, aşteptă pe nisip câteva minute. 
Nu semăna nimeni nici cu Vance, nici cu Terri. Ar tre- 
bui să se ducă la Fourth Avenue, Vance mai făcea surf 
și acolo câteodată. Dar cum ajunse în stradă, văzu 
parcând noua camionetă a lui Vance. 

Se uită în toate părțile. Era altceva dacă se întâlnea 
cu Vance pe plajă, discutând cu altcineva, dar să dea 
nas în nas cu el și cu Terri nu i-ar fi plăcut. Ar fi fost 
stânjenitor. 

Camioneta lui Vijay Hurley era puţin mai încolo. 
Repede, Donna ajunse în spatele ei și se lăsă în jos. ÎL 
văzu pe Vance coborând din mașină și luând două 
plăci de surf. După un moment, apăru Terri. Donna își 
muşcă buzele și se ascunse și mai bine în spatele 
mașinii lui Vijay. Terri avea pe ea niște pantaloni negri 
și un tricou cu dungi alb cu negru. Arăta minunat. De 
bronz să nu mai vorbim. Înainte să plece de acasă, 
Donna își dăduse cu ulei pe picioare, dar pielea lui 
Terri era parca de porțelan. 

Cei doi coborau spre plajă, iar Donna se învârtea 
pe lângă mașina lui Vijay ca să-i poată urmări. Inima îi 
bătea foarte tare. N-ar fi vrut să dea ochii cu ei. Faptul 
că-l văzu pe Vance cu o altă femeie o șocă pe Donna. 
Mai auzise zvonuri despre el și alte fete, dar era prima 
dată când îl vedea lângă altcineva. O durea inima. 
Cum poate să-i facă așa ceva după ce petrecuseră acele 
minunate momente în Huntington? Mitch și Eric 
spuseseră că Terri era în Hawaii, atunci. Glumise că 
șoarecii joacă pe masă când pisica nu-i acasă, dar nu 
crezuse că e adevărat. Dar acum că Terri se întorsese, 
Donna nu mai intra în ecuaţie. 

— Ce faci, Donna? 

Donna se ridică imediat. Eric tocmai trăsese mașina 
langă camioneta lui Vijay. Fusese așa de ocupată să-i 
urmărească pe cei doi încât nici nu-l auzise. Se 
încruntă la fratele ei de supărare dar și de ruşine. 

— Eric, m-ai speriat. 

— Păi, de ce te ascunzi în spatele mașinii lui Vijay? 
De cine te ascunzi? Aruncă o privire spre plajă. Ah, îl 
spionezi pe Vance, nu? 

— Nu-l spionez. Doar că nu vreau să mă întâlnesc cu 
el când este cu Terri. 

Fric îi făcu semn să se apropie. 

— Hai, urcă. Hai să luăm un hotdog. Mi-e foame. 

— Mie nu-mi este, se răsti Donna. 

— Hai, îi ordonă Fric. N-ai vrea să te mai vadă cineva 
făcând chestia asta. E ciudat. 

Dându-se bătută, Donna se urcă în mașină și se 
prăbuși deprimată în scaun. Au mers în liniște până la 
un stand de hotdog de pe faleză. Eric parcă și cumpără 
două hotdog-uri și două cola. Când a ajuns înapoi, îi 
întinse câte una din fiecare Donnei. 

— Am spus că nu mi-e foame. Donna își dădu seama 
că era foarte irascibilă. 

— Chiar şi aşa, mănâncă! îi ordonă Eric. 

Donna oftă și luă cola şi hotdog-ul. De fapt, îi era 
foame. Un zâmbet de recunoștință îi apăru pe faţă. 

Câteodată, Donnei i se părea că se uită în oglindă când 
îl privea pe fratele ei. Amândoi aveau părul drept și 
ochii albaștri. Şi amândoi erau bronzaţi și blonzi. Dar 
azi, umorul care-l caracteriza pe fratele ei dispăruse. 

— Ce s-a întâmplat? 

— Kathy şi cu mine am decis să ne despărțim, 
murmură Eric. 

Kathy Parks era ultima prietenă a lui Eric. Venise 
din Sacramento înainte să înceapă școala. Donnei îi 
plăcuse acea roșcată foarte drăguță și prietenoasă. Îi 
părea rău pentru el. 

— Am fost amândoi de acord. Nu prea avem multe 
lucruri în comun. Ea nu are nici o treabă cu sporturile 
pe plajă. Îi place foarte mult călăria... foarte mult. A trăit 
toată viaţa la fermă, departe de plajă. Nici măcar nu-i 
place nisipul. Eric zâmbi. Iar eu nu sunt un cowboy. 

Donna îl înțelese. Nu era de glumit când pierdeai 
pe cineva. O zi excelentă pentru familia Thurman. Eric 
se despărțise de prietena lui, iar Vance o lăsase baltă. 

— Hei, Bonnie pot să mă uit la fardurile tale? 
Bonnie Jordan se răsuci în pat şi se aşeză cu capul 
pe mâini. Liza, sora ei de zece ani, stătea în ușă. 

— Liza, spuse ea indignată, cu machiajul nu e de glumă. 

— Vreau doar să mă uit. N-o să mă dau cu el. 

Bonnie zâmbi. 

— Bine. Dar să nu faci experimente. Mama se va 
supăra. 

— Bonnie, când crezi că o să mă pot da și eu cu 
farduri? Liza se duse spre baia lui Bonnie. 

— La douăzeci şi unu de ani. 

— Douăzeci și unu? răspunse şocată Liza. 

Bonnie râse. 

— Glumesc. Când va crede mama de cuviință. Ea e șefa. 

— Faci întotdeauna pe ṣefa cu mine, spuse Liza în 
timp ce se uita la fardurile argintii pe care și le 
cumpărase sora ei de curând. 

— Tu faci pe ṣefa cu Jennifer și Jennifer cu Danny, 
îi răspunse Bonnie. Asta este ordinea în familia asta. Zi 
mersi că nu ești Danny. 

Acum, Liza nici nu mai asculta ce spunea sora ei. 
Era prea absorbită de culorile fardului de ochi. Lui 
Bonnie îi plăcea că surioara ei era așa fericită. Îi plăcea 
Newport acum, dar își amintea cât de nefericită fusese 
când au ajuns acolo, pentru că lăsaseră atâtea lucruri 
în urmă. Dacă n-ar fi fost Mitch și Kim, poate că 
Bonnie și-ar fi convins părinţii s-o lase să se întoarcă la 
Chicago, să termine acolo liceul, cu foștii ei prieteni. 


43 


Dar acum se simțeau ca acasă. Și-a rezolvat toate 
problemele chiar și cu Donna, deși nu fusese aşa de 
ușor. Când a încercat prima dată să facă surf, placa îi 
fracturase încheietura, chiar cu o săptămână înaintea 
concursului din Huntington. N-o putea învinui pe 
Donna că se purtase aşa rece cu ea. Până la urmă 
deveniseră prietene bune, deși nu erau așa de apropi- 
ate ca Bonnie şi Kim. Adevărul este că Bonnie încă era 
supărată cum se purtase Donna cu Johnny când au 
mers spre Santa Cruz. Când Johnny se plânsese de 
cum conduce Mitch, Donna îi spusese să se dea jos și 
să facă autostopul, ceea ce s-a și întâmplat. Bonnie 
rămăsese însă în mașină. 

Acum, Johnny nu mai era. Se întrebă dacă peste ani 
se va gândi la el. Abia murise de câteva săptămâni. 
Poate durerea va dispărea o dată și o dată. Dar totuși, 
acum se simţea mai bine. La început fusese distrusă, 
până când vorbise cu domnul Curtis, profesorul care-i 
învăţa să facă plăci de surf. Domnul Curtis îl înțelesese 
pe Johnny și atitudinea lui rebelă. Se părea că o 
înțelege și pe Bonnie. O convinsese să facă lucruri 
care-i plăceau, să navigheze de exemplu, ca să nu se 
mai gândească la Johnny. Tot domnul Curtis îi 
sugerase că ar putea să navigheze cu Chris Nelson, un 
elev care abia venise și el în Liceul Balboa. Bonnie era 

chiar fericită că-l ascultase pe domnul Curtis. 
Întradevăr, se simţise mai bine. Chris era mai mult 
decât o distragere și-i plăcea să-și petreacă timpul 
cu el. 

— Bonnie, ce faci azi? Liza tocmai venise din baie și 
se așezase pe pat. Bonnie văzu o urmă de culoare pe 
ploapele surorii ei, dar nu zise nimic. Liza și Jennifer 
se maturizaseră repede, mai ales de când se mutaseră 
în California de Sud. 

— Mă duc la tenis cu Chris. 

— Ce bine! Liza oftă. Sper să am și eu un prieten 
cum este Chris. E de treabă. Și drăguţ pe deasupra. 

Dar nici nu se compară cu Johnny, vru Bonnie să 
adauge. Dar în loc de asta, zise: 

— Şi este şi un partener de tenis grozav. Mă învaţă 
foarte multe lucruri. 

Soneria sună și Liza se grăbi să deschidă. Bonnie 
putea să audă cum discuta foarte familial cu Chris și răsul 
lui. Și Chris avea surori şi știa cum să discute cu fetiţele. 

E aproape perfect. Și atunci, de ce nu pot să-l plac 
la fel de mult ca pe Johnny? 

Bonnie se uită în oglindă. Își cumpărase o pereche 
de pantaloni pentru tenis și un tricou alb. Părul ei cret 
și castaniu era făcut codițe. « Semăn cu Chris Evert 
Lloyd, exceptând diferenţa de talent », se gândi ea. 

Jos, Chris discuta cu mama ei. Bonnie ştia că 
părinţii ei îl plac. Era genul de băiat pe care părinţii îl 
plac întotdeauna: un student excelent, politicos, 
responsabil. Arăta bine și mai era și glumet. Bonnie 
trebuia să recunoască faptul că-i place să-și petreacă 
timpul cu Chris. La început i se părea că-l convingea 
prea uşor, dar a realizat că-i lipsea doar nepăsarea lui 
Johnny. 

— Bună, Bonnie. Eşti pregătită să iei bătaie? Chris îi 
făcu cu ochiul și zâmbi. Şi ce zâmbet frumos! 

— Îți mulțumesc că ai încredere în mine, se plânse 
Bonnie. Doar ştii că sunt începătoare. Dacă ar fi să ne 
întrecem la navigaţie, te-aș... 

— Îmi retrag cuvintele, îmi retrag cuvintele, spuse 
Chris râzând. 

Când ieșiră pe ușă, doamna Jordan îi reaminti lui 
Bonnie să se întoarcă la timp s-o ajute cu cina. 

— O să am eu grijă de asta, doamnă Jordan, spuse Chris. 

— Sunt sigură de asta, Chris. Pa, copii. 

Bonnie se gândea acum de câte ori se furișase afară 
să se întâlnească cu Johnny. Chris era foarte diferit. 
Despre Johnny nu vorbise niciodată cu părinţii, dar 
despre Chris era un lucru normal. Niciodată nu dorise 
ca ei să ştie că e cu Johnny. Era prea rebel. Dar când 
pleca împreună cu Chris, nu trebuia să se ascundă. 

Chris o ajută să urce în mașina mamei lui, ceea ce 
o făcu pe Bonnie să se gândească la călătoriile pe 
motocicleta lui Johnny. Avusese Chris vreodată așa 
ceva? Nu credea. 

— Arăţi foarte bine îmbrăcată așa, îi spuse el. 

— Mulţumesc. Bonnie îl considera pe Chris cel mai 
atent băiat cu care fusese vreodată. Și-ar fi dorit să-l 
placă mai mult. Dar în toate momentele de tăcere 
parcă erau în lumi diferite. Chiar și dacă Johnny flirta 
cu ea și o necăjea, ceea ce o făcea să se simtă în al 
nouălea cer, în momentele de tăcere ei tot comunicau. 
Toate minutele petrecute alături de Johnny erau 
petrecute alături de el. 

Chris o luă de mână. Se uita atent la ea. 

— Nu-mi spune că te-am speriat cu amenințările mele. 

— Sunt înspăimântată, glumi Bonnie. Nici nu mai 
pot vorbi. Se forță să râdă ca să-și alunge gândurile 
despre Johnny. 

— Bine, spuse Chris încercând să pară serios. Uite 
ce vom face. Îţi dau primul joc. 

— Şi după aceea? continuă ea. 

Chris se făcu că se gândește. 

— Mai vedem. 

— Hai să schimbăm subiectul. Vrei doar să mă 
enervezi. Duci un război psihologic cu mine. 

— Bine. Despre ce să discutăm? 

— Păi, cum merge treaba la noua ta slujbă? 

Chris dădu din umeri. 

— Destul de bine, cred. Oamenii dau o groază de 
bani pe flori care oricum nu ţin decât câteva zile. 

După ore, Chris lucra într-o florărie. 

— E mai bine decât să cureti îngheţata şi iaurtul care 
s-a vărsat în frigidere, spuse Bonnie. 

Ea lucra în fiecare sâmbătă la Chuckee's Market. 
Vroia să strângă bani să-și cumpere un VW Rabbit. Nu 
aduna prea mulţi bani cu puţinele ore pe care le lucra 
de două ori pe săptămână, dar merita, deoarece nu 
petrecea prea mult timp cu Bill Novak, fratele mai 
mare al lui Johnny, care era asistent manager. Lui Bill 
îi plăcea să-i facă ziua de muncă un coșmar. Bonnie a 
avut întotdeauna resentimente pentru felul în care Bill 
a acceptat moartea lui Johnny, n-a plâns și n-a fost 
prea afectat. 

— Poate că te poţi angaja unde lucrez eu, sugeră 
Chris. 

Bonni ridică din umeri. 

— Îi multumesc că te-ai gândit. Dar mie doar îmi 
place să mă plâng. 

La terenul de tenis, Chris parcă mașina și se îndrep- 
tară împreună spre un teren rezervat. Bonnie își 

aducea aminte când fusese cu Johnny pe motocicletă 
pe dealul Spyglass. Picnicul de atunci fusese cel mai 
romantic moment din viața ei. Oftă când Chris puse 
mâna în jurul gâtului ei. Mai avea să simtă vreodată ca 
atunci? 

— Pierzătorul face cinste cu prânzul, spuse Chris. 

— Hei, protestă Bonnie. Nu e corect... Tu mănânci 
mai mult. 

Chris zâmbi. 

— Câștigătorul face cinste cu desertul. Așa e bine, 
Ochi Albaștri? 

Chris o poreclise Ochi Albaștri. Johnny îi spusese 
Chicago. Pentru câteva secunde, trăsăturile lui Chris 
dispărură, în faţa ei apărând Johnny, brunet și frumos. 
Bonnie își scutură capul. Nu poate să compare toţi 
băieţii cu Johnny. 

— Aşa mai merge, spuse ea încercând să pară veselă. 
Dar eu aleg unde să mâncăm. Și o să aleg un loc ieftin. 

Capitolul 4 


Duminică, Kim evită orice contact cu tatăl ei. Îi era 
teamă că o să-i spună din nou despre mutarea la o 
școală particulară. Cu cât se gândea mai mult la acest 
lucru, cu atât se simţea mai prost. Încercase să învețe 
cât mai mult. Chiar își dedica o mare parte din timp 
studiilor, dar îi era foarte greu să se concentreze. Până 
seara, era la pământ. Nu vroia să-l întâlnească pe tatăl 
ei nici seara. 

— Arăţi obosită, Kim, spuse domnul Okawa. 
Vitaminele ţi le-ai mai luat? 

Kim își mușcă buzele. Nu putea în nici un fel să-i 
facă pe plac tatălui ei! Dacă era odihnită, nu studiase 
destul. Dacă era obosită, nu avea grijă de sănătatea ei. 

— Mă simt bine, tată. Am învăţat toată ziua. Mă cam 
dor ochii. 

— Dacă n-ai mai exersat de mult, spuse tatăl ei 


sarcastic. 

Kim îi aruncă o privire mamei sale ca s-o ajute, dar 
doamna Okawa se uita în farfuria sa. Era genul de 
soție tradiţională care nu intervenea împotriva soţului 
ei. Chiar dacă ar fi fost de partea ei, Kim nu aștepta 
prea mult ajutor de la mama ei. Tatăl ei era prea pre- 
tențios. Nu e de mirare că mama avea o slujbă cu 
jumătate de normă. Nu pentru că ar fi avut nevoie de 
bani, dar avea şi ea un pic de libertate. Nu că acest 
lucru ar fi ajutat-o pe Kim, ea și Bonnie se angajaseră 
la Chuckee's, dar când a aflat, tatăl ei a obligat-o să 
renunțe. 

— Nu vreau să te țină din învăţat, spusese el, poate 
așa intri la un colegiu bun. 

După cină, Kim se duse din nou în cameră.Vroia 
neapărat să discute cu Donna și cu Bonnie, mai ales 
despre George. Tot încercase să se convingă că această 
despărţire era cel mai bun lucru, dar în sufletul 
eiGeorge ocupa un loc foarte special. 

Dormise foarte prost în acea noapte. Visase că era 
pe plajă, multă lume, iar ea îl căuta pe George şi nu 
reușea să-l găsească. Dimineaţa se trezi obosită, dar 

nu vroia ca tatăl ei să afle. Dacă se comporta ciudat, 
ar fi redeschis subiectul cu şcoala particulară. 

Toată dimineaţa încercase să se concentreze asupra 
studiilor. Greșise cinci întrebări din cincisprezece la 
un test de drept. Dacă tatăl ei ar fi văzut lucrarea, o 
muta de la școală chiar atunci. Aruncă lucrarea în 
coșul de gunoi când ieși din clasă. 

Kim caută trei scaune și se uita acum după Bonnie 
și Donna. Deabia aștepta să discute cu ele despre 
George şi despre ceea ce o anunţase tatăl ei. Se uită la 
ușă, nerăbdătoare. În cele din urmă, Bonnie intră și 
Kim îi făcu cu mâna. Donna veni și ea în scurt timp. 

— Cât mă bucur să vă văd, spuse Kim. Numai 
nenorociri mi s-au întâmplat. 

— George? se încruntă Bonnie. 

Kim dădu din cap. 

— Mi-a dat papucii, sâmbătă. Și asta nu e tot. Tata... 

— De ce te-a părăsit? o întrerupse Donna. 

— A spus că n-avem nimic în comun... 

— De parcă nu se știa, râse Bonnie. A mai spus asta. 

Kim clătină din cap. 

— Și mai este și o altă fată, pe care a cunoscut-o în 
Corona del Mar. Mama ei are o galerie. 

— Nemernicul, murmură Donna. 


— George vrea cu orice preţ să reușească, spuse 
Bonnie, răutăcioasă. Așadar, familia fetei deţine o 
galerie. Relaţia n-o să dureze dacă vânzările nu încep 
să apară. 

Kim încercă să zâmbească. 

— Dar ei au multe lucruri în comun. Şi ea este 
sculptor. 

— Şi ce-i cu asta? Vance şi cu mine avem multe în 
comun. Și nu m-a ajutat prea mult. 

— Da, Chris și cu mine avem şi noi multe lucruri în 
comun, mai multe decât aș avut vreodată cu Johnny, 
adăugă Bonnie, dar nu este Johnny. Nu mă simt la fel 
de bine cu el. 

— Cunosc sentimentul, aprobă Donna. Sunt o 
groază de surferi, băieţi pe care-i cunosc de o viaţă. 
Sunt tot timpul pe lângă mine, mă urmăresc și îmi fac 
complimente când surfez bine. Sunt tocmai potriviti 
ca vârstă, avem multe în comun, dar nu sunt Vance. 

— Atracția contează, spuse Bonnie. Altceva nu 
contează. 

— George nu știe ce vorbește, îi spuse Donna lui 
Kim. Pentru el contează prea mult cariera. 

— Nu pot să-i spun asta lui George, protestă Kim. 


Dacă pentru el atracţia nu există. 

— Da, văd că s-a schimbat foarte repede, zise Donna 
indignată. 

Kim se uită la prietenele ei. Conversaţia lua o 
întorsătură ciudată. Sentimentele ei parcă nu prea 
contau pentru Donna și Bonnie, vorbeau doar despre 
George și de faptul că nu ştia ce face. 

— Ştiţi, încă mai simt ceva pentru Johnny, admise 
Bonnie. Mă simt mult mai bine ca înainte, nu mai sunt 
aşa deprimată. Mă simt încă legată de el... de parcă 
n-a murit, de parcă suntem împreună. Tu simţi același 
lucru faţă de George? 

Kim dădu din cap. 

— Nu ştiu ce vrei să spui. Mi-e dor de George, dar 
parcă n-am cum să ajung la el. 

— Eu sunt, zise Bonnie. Nu contează ce se spune 
despre Vance și Terri, locul lui este lângă mine. Simt 
eu asta. Săptămâna trecută, când eram cu el în 
Huntington, era ca în vremurile bune. 

— Chiar te supără treaba asta cu Terri, spuse 
Bonnie îngrijorată. 

Donna clătină din cap. 

— Se joacă astfel cu mine, vrea să mă facă geloasă. Terri 
arată foarte bine. Mă simt îngrozitor când Vance face asta. 
Dar tot cred că suntem făcuţi unul pentru celălalt. În 
sufletul lui, sunt sigură că este de aceeași părere. 

— Poate că se teme să se implice serios, sugeră 


Bonnie. Adică, are multe planuri pentru viitorul său. 

— Da, şi mai este şi diferenţa de vârstă, sunt mult 
mai mică decât el. Părinţii nu mă lasă să umblu cu el 
cât timp sunt încă în școală. Terri e în ultimul an și 
cred că este foarte independentă. 

— Asta e, atunci. Vance nu te vrea înapoi în viaţa lui 
pentru că se teme, declară Bonnie. 

Neincrezătoare, Kim se uita de la una la cealaltă. 
Despre ce naiba vorbeau? Le plăcea să creadă așa mult 
în sentimentele lor pentru Vance și Johnny... și 
viceversa? Ea nu credea același lucru despre George. 
În perioada când au fost împreună, era tot timpul 
nervoasă, dacă nu făcea sau nu spunea ce trebuia. Nu 
avea aceleași idei despre artă pe care le avea George. 
El o descurajă și o făcea să se simtă prost. Ştia că se 
terminase. Era sigură de asta. Cum putea Donna să 
mai simtă ceva pentru Vance când se despărţiseră de 
atât de mult timp? Și Johnny era mort. 

— Şi celălalt lucru, Kim? întrabă Bonnie dintr-o 


dată. Ce vroiai să ne mai spui? 

— Tata vrea să mă mute la o școală privată în San 
Marino. 

— E o nebunie! ripostă Donna. N-ar face aşa ceva. Îi 
place să te sperie. 

— Nu, vorbeşte serios! se plânse Kim. Chiar 
vorbește serios. A spus că mă trimite la mijlocul 
semestrului. Nu știu care client al lui are băiatul la 
această şcoală. E un colegiu important. 

— E doar o cacealma, declară Bonnie. Nici un 
părinte nu și-ar trimite copilul așa departe când este 
cuminte ca tine. N-ai dat niciodată de necazuri. Ai note 
mari la școală. N-ar face așa ceva. Asta faci cu copiii 
care îţi fac probleme. 

Donna zâmbi. 

— Bonnie are dreptate. Tatăl tău vrea doar să te 
sperie. Ştie că are o fată cuminte, care nu este 
obraznică și face întotdeauna ce zice el. Doar că-i place 
să te aibă sub control. Nu te mai gândi la asta. 

— N-ai de ce să te îngrijorezi, adăugă Bonnie cu 
siguranță. E doar un truc al părinţilor. 

Donna își trosni degetele. 

— Fiţi atente. Organizez împreună cu Eric o 
excursie la Baja în weekendul ăsta. Părinţii mei ne-au 
spus că putem să luăm mașina. Și Mitch vrea să 
meargă. N-am făcut niciodată surf pe K-38 și vreau să 
încerc. Eric și Mitch au spus că sunt gata. 

— Johnny vorbea de K-38, spuse Bonnie visătoare. 
Îi plăcea la nebunie Baja. Eu chiar vreau să merg. 
N-am fost niciodată în Mexic. 

— Adu-l și pe Chris. Parcă învăţa să surfeze, nu-i aşa? 

Bonnie dădu din cap. 

— Da, învaţă. Bună idee. 

Kim asculta mirată. Fetele vorbeau despre Baja ca şi 
cum ea nu era acolo. Nici nu ascultaseră ce a spus sau n-o 
luau în serios. De unde ştiau că tatăl ei n-o va muta din 
Liceul Balboa? Nu înțelegeau? Nu-l mai văzuseră pe tatăl 
ei pedepsind-o pentru cea mai mică greșeală? Nu puteau 
să înțeleagă cum se simţea ea? Ar putea să părăsească 
Newport și să meargă la acea școală privată oribilă. 

Kim se ridică în picioare. Simţea nevoia să fie sin- 
gură. Fetele n-o ajutau, se simțea mai rău ca înainte. 
Nu se purtau cum trebuia să se poarte prietenii. Nu 
vroiau decât să discute despre ele și despre excursia la 
Baja. Nu le interesa problema ei cu George sau că nu 
vor mai fi colege de liceu. 

— Trebuie să plec, spuse Kim. Trebuie să mă duc la 


cercul de artă. 

— Bine, răspunse Donna. Ne vedem mai încolo. 

— Dacă îl vezi pe George spune-i că este nebun, 
glumi Bonnie. Donna râse. 

Kim mai avea puţin și ieşea în fugă din local. Râsul 
Donnei îi răsuna în urechi. Parcurse jumătate de 
campus alergând, dar simţi nevoia să se oprească. Îi 
era teamă că ar putea să înceapă să plângă din nou. 

Găsi o bancă lângă clădirea în care făcea desen și 
se așeză, gândindu-se la conversaţia pe care o avu- 
sese cu Donna și Bonnie. O durea faptul că nu era 
luată în serios. Se obișnuiseră să audă povești legate 
de tatăl ei, care era prea sever. Biata Kim, își făcea 
prea multe griji și o supărau lucrurile mărunte, 
neimportante. N-o ascultau niciodată cu adevărat. 
Kim se uita la pumnul său strâns. Pierdea toate per- 
soanele importante și mai ales avea să piardă orașul 
Newport. 

— Hei, Kim, ce s-a întâmplat? 

Speriată, Kim ridică privirea și-l văzu pe Eric 
Thurman în faţa ei, privind-o cu acei ochi albaștri 
foarte înţelegători și îngrijoraţi. Întoarse capul. 

— Arăţi de parcă ţi-ai pierdut cel mai bun prieten. 


— N-am nimic, murmură Kim uitându-se în pământ. 

— Ce s-a întâmplat? 

Kim ridică din umeri. Nu știa din ce cauză, faptul că 
Eric se interesa de ea o făcea să plângă. Înghiţi în sec 
și își reţinu lacrimile. 

— Lasă-mă să te ajut, insistă Eric. Vrei să răpun 
vreun dragon sau să cuceresc vreun castel? 

Zâmbetul lui Eric o făcea să se simtă mai bine. Îi 
plăcuse întotdeauna zâmbetul lui Eric. 

— Hai, spune-mi, insistă el. Am multă experienţă în 
dat sfaturi. Întreab-o pe soră-mea. 

Kim dădu din cap. 

— Nu pot să vorbesc despre asta. 

— Atunci, uite cartea mea de vizită, glumi Eric. Își 
scrise numele pe un colţ de hârtie, adăugând „Vine în 
ajutor“ dedesubt și numărul lui de telefon. I le înmână 
lui Kim. 

Ea nu se putu abtine să nu zâmbească. Eric putea 
întotdeauna să destindă atmosfera. 

— Mulţumesc, spuse ea. 

Urmă o perioadă lungă de pauză. Printre gene, îl 
vedea pe Eric cum stătea în faţa ei. ÎI cunoștea de 

foarte mult timp și totuși se simţea ciudat acum. Nu 
știa ce să mai zică. Eric se așeză lângă ea și o îmbrățișă scurt. 

— Hai, înveseleşte-te, îi șopti el. 

Kim dădu în tăcere din cap, dându-și seama că 
obrajii îi ardeau. Eric se depărtă dar ea şi-ar fi dorit să 
discute cu el. Avusese un impuls ciudat de a se arunca 
în braţele lui când o îmbraţișase. Dar ar fi schimbat în 
vreun fel situaţia? Eric s-ar fi comportat la fel ca Donna 
și Bonnie. Ar fi glumit și i-ar fi spus că George este 
nebun și că era prea naivă crezând că tatăl ei o va 
trimite la o altă şcoală. Dacă ar fi avut pe cineva care 
s-o asculte cu adevărat, care să înţeleagă cât de 
disperată era. 

Ridicându-se de pe bancă, se îndreptă spre locul 
unde se desfășura ora de desen. Vroia să-și ia proiec- 
tul. Dar abia deschise ușa și zări spatele lui George. 
Descria ceva unui alt student, își folosea mâinile ca să 
descrie forma. Vorbea probabil despre o sculptură 
de-a lui. Închise încet ușa. Nu putea să dea cu ochii de 
George, nu încă. O luă înapoi pe coridor și ochii i se 
umplură de lacrimi. ÎI iubea pe George, își iubea pri- 
etenii, plaja, Liceul Balboa. Dar viaţa ei mai conta dacă 
George dispăruse din ea, iar prietenii n-o înțelegeau? 

Copleșită de autocompătimire, îşi şterse lacrimile 
cu dosul palmei. Se săturase să fie tot timpul cea mai 
drăguță și cea care lăsa de la ea. De ce nu putea să aibă 
și ea parte de înţelegere și de ajutor când avea nevoie? 
Uite cum îl priveau oamenii pe Johnny când făcea tot 
felul de nebunii, sau cum reacţiona Alex când era 
nefericită. Țineau la Johnny și la Alex! Dar deodată se 
simţi ruşinată. Johnny era mort, iar Alex nu se 
înțelegea deloc cu mama ei vitregă și tatăl ei era tot 
timpul prea ocupat pentru ea. 

Comparaţia cu Johnny și Alex n-o făcea să se simtă 
mai bine. Avea nevoie de prietenii ei, avea nevoie de 
cineva la care să ţină. Trebuia să fie din nou fericită 
fără George, dar cum va face asta, dacă tatăl ei o va 
muta departe de Newport? 

Capitolul 5 


Vineri dimineață, Donna se decise să plece mai 
devreme spre școală. Vroia să discute cu Bonnie. Când 
să iasă pe ușă, Eric strigă după ea. 

— Stai puţin, surioară, te duc eu cu mașina. 

— Nu, mulțumesc. Mă duce tata, oricum merge spre 
serviciu, spuse Donna întorcând doar capul. Se urcă în 
locul din față al Toyotei, mașina cea nouă a tatălui ei. 

— Eric pare cam abătut în ultimele zile, comentă 
domnul Thurman în timp ce se îndreptau spre Liceul 
Balboa. E din cauza acelei fete, Kathy? 

— Cred că da, replică Donna. Când vine vorba de 
despărţiri, Eric își revine repede. Dar aceasta e a doua 
oară când e așa pierdut, dar de-abia s-a despărțit. 

— Devine capricios, medită tatăl ei. 

Donna râse. 

— Eric capricios? E domnul Loialitate în persoană. 


Doar că n-a găsit fata potrivită, până acum. Dar mi-a 
venit o idee. 

— Ce idee? întrebă tatăl ei suspicios. 

— Încă nu-ti spun. Te anunţ când și dacă va merge. 

Tatăl zâmbi. 

— Imaginează-ți că și eu am avut două surori la fel 
de uneltitoare. 

Donna nu comentă. Vroia să discute cu Bonnie 
înainte să mai spună ceva altcuiva, nici măcar tatălui 
ei, care era o persoană cu care puteai vorbi deschis. 
Era chiar norocoasă că avea părinţi de treabă. Nu se 
amestecau niciodată, dar când erau discuţii între ea și 
Eric, ascultau întâi ambele versiuni înainte să se pro- 
nunţe. Erau puţin împotriva surfului după moartea lui 
Johnny, dar erau mult mai indulgenti decât părinţii lui 
Kim. Câteodată îi părea foarte rău pentru Kim. Biata 
Kim. Merita să fie fericită, dar Donna avea o idee care 
ar putea-o ajuta. 

— Ne vedem mai târziu, tată, zise Donna ieșind din 
mașină. 

— Nu face ceva prea viclean! strigă domnul 
Thurman după fiica sa. 

Donna se plimbă prin campus în căutarea lui 


Bonnie. Se gândi la ultimele cuvinte ale tatălui ei și 
zâmbi. I-ar fi plăcut planul ei. În cele din urmă o găsi 
pe Bonnie, care stătea de vorbă cu Chris. 

— Bonnie, trebuie să vorbesc cu tine. Donna își 
ceru scuze de la Chris doar cu o privire. 

— Pot să-mi dau seama când cineva face un apropo, 
glumi Chris. 

— Scuze, zâmbi Donna. O să afli mai devreme sau 
mai târziu, dar acum este confidential. 

— Ne vedem la prânz, strigă Bonnie după Chris în 
timp ce acesta se îndepărta. Se întoarse spre Donna. 
Ce este atât de important încât Chris nu poate să 
audă? 

— Am avut o idee minunată azi noapte. Ştii cât de 
supărată a fost Kim toată săptămâna, din cauza tatălui 
ei și a lui George. 

Bonnie clătină din cap. 

— Mi-a fost foarte greu să vorbesc cu ea și adevărul 
este că m-am gândit mult la ea în ultimul timp. Aș fi 

vrut să merg la ea acasă și să vorbim înainte ca tatăl ei 
să vină acasă. Nici măcar n-o lasă să vorbească la tele- 
fon. Bonnie zâmbi, timidă. Dar am fost foarte ocupată 
cu Chris, încât nu m-am mai dus. Ori jucam tenis, ori 
navigam sau îl privesc când face surf. Și când o văd la 
școală, nu vrea să vorbească. 

— Da, ştiu, aprobă Donna. Eu cred că este supărată 
pe mine. Când vorbesc cu ea este atât de tăcută, parcă 
aș vorbi cu domnul Okawa. Donna dădu din cap. Dar 
el a fost dintotdeauna așa. De când îl știu, a încercat 
să-i oprească pe prietenii lui Kim s-o vadă. Vrea să stea 
tot timpul cu nasul în cărți. 

— Biata Kim, spuse Bonnie. 

— Dar am această idee minunată. Ştii petrecerea de 
la Russ din seara aceasta? Toată lumea este invitată, nu? 

Bonnie dădu din cap. 

— Şi nu e obligatoriu să vii însoţit? continuă Donna. 
Păl, uite care este planul meu. O facem pe Kim să vină. 
Eric vine și el singur, fiindcă s-a despărțit de Kathy. 
Poate o cuplăm pe Kim cu Eric. 

— Dar Eric nu ţine în continuare la Kathy? spuse 
Bonnie sceptică. 

Donna ridică din umeri 

— Păi, cred că da. Dar Eric şi Kim au multe lucruri 


în comun. S-au înţeles bine întotdeauna, ca prieteni. 
Poate că pentru ei lucrul cel mai evident se află chiar 
în faţa lor. 

— Hmm... Bonnie o privi cu îndoială. Da, sunt pri- 
eteni. Dar dacă nu simt același lucru amândoi? Kim e 
încă nebună după George. 

— Trebuie să terminăm odată și chestia asta cu 
George. Nu este potrivit pentru ea. Pe lângă asta, Kim 
poate veni cu noi la Baja. Poate îi va face bine schim- 
barea aerului. 

— Cum poate să vină? N-are voie să iasă din casă 
două zile! exclamă Bonnie. 

— Vedem noi cum facem, zise Donna fluturându-și 
mâna în aer. Mai întâi s-o combinăm cu Eric 

Bonnie își mușcă buza și apoi zâmbi. 

— Poate că ai dreptate. Deja se cunosc și se simt 
bine împreună. Nu trebuie să fie chiar iubire. Ridică 
din umeri. La urma urmei, nici eu nu sunt îndrăgostită 
de Chris, dar ne simțim bine împreună. 

— Exact, aprobă Donna. Lucrurile pot evolua... 
sau nu. Dar măcar îi facem să se gândească unul la 
celălalt. 

— Eu ce trebuie să fac? întrebă Bonnie 


— Tu vorbește cu Kim să vină la petrecere cu tine și 
Chris, o instrui Donna. Și eu mă ocup ca Eric să se 
cupleze cu Kim. 

— Sper că ştii ce faci! 

— Ai încredere în mine, zise Donna încrezătoare. Tu 
s-o aduci pe Kim. 

Clopoțelul sună și amândouă fetele își luară cărțile 
pentru prima jumătate de zi. 

— Ne vedem la petrecere, strigă Bonnie. Sper că ești 
un Cupidon la fel de bun pe cât ești surfer. 

— Sunt, sunt! strigă ea în timp ce alerga. 


ee 


Kim avea de gând să mănânce la galerie pentru a 
mai lucra la proiectul ei. Își evitase prietenii toată 
săptămâna, dar nici ei nu depuseseră vrun efort s-o 
caute. De mai multe ori începuse să formeze numărul 
ori al Donnei ori al lui Bonnie, dar închisese înainte ca 
telefonul să sune. Era supărată pentru felul în care 
reacţionaseră luni, dar dacă nu vorbea cu ele, n-aveau 

cum s-o ajute. Avea nevoie de prieteni mai mult ca 
niciodată. Doar dacă înțelegeau cum se simțea. Doar 
dacă i-ar fi luat problemele în serios! 

Kim luă cărţile într-o mână şi deschise ușa galeriei. 
George era acolo, întins peste o masă de lucru. Nu 
auzise ușa deschizându-se, așa c-o închise încet la loc. 
ÎL evitase toată săptămâna și nu vroia să dea ochii cu 
el. leşi din clădire, neștiind unde va mânca de prânz. 

— Kim, Kim, așteaptă... 

Kim se întoarse și o văzu pe Bonnie alergând după 
ea. Nu știa ce să facă, să fugă sau să discute cu ea. 

— Te-am căutat peste tot, spuse Bonnie abia 
respirând. Te-am căutat la cantină și la galerie și... 

— Şi l-ai văzut pe George, încheie Kim. 

Bonnie dădu din cap. 

— Dar nu te-am văzut pe tine. 

— Încă nu vreau să mă întâlnesc cu el, spuse Kim 
încet. 

— Ştiu, zise Bonnie blând. Nu te învinuiesc. Unde te 
duci acum? 

Kim ridică rucsacul. 

— Mi-am adus prânzul azi. Și vroiam să găsesc un 
loc liniștit unde să mănânc. 

— Stai să mă duc la cantină să-mi iau un sandviș și 
mănânc cu tine, te superi? 


Kim zâmbi. 

— Am destulă mâncare pentru amândouă. Oricum, 
nu prea am avut poftă de mâncare în ultimul timp. Hai 
să găsim o bancă. 

Cele două fete găsiră o bancă sub un palmier și se 
aşezară. Kim scoase prânzul, luă un sandviș cu ton și-l 
împărți cu Bonnie. 

— Mmm, murmură Bonnie printre dinţi. Numai 
mama ta pune castane și ceapă verde într-un simplu 
sandviș cu ton. E delicios. 

Kim zâmbi. Se simţea din nou bine cu Bonnie. 

— Ce-ai făcut săptămâna asta? întrebă Bonnie. Mi-a 
fost dor de tine. Eu mi-am dedicat foarte mult timp 
sportului: navigaţie, tenis. Mi se dezvoltă mușchii. 

Kim oftă. 

— Tot ce am făcut a fost să studiez. Măcar dacă iau 
note bune, scap de tata. 

— Oricum, notele pe acest semestru se afișează 
vinerea viitoare, spuse Bonnie. Poate că te va mai lăsa 
în pace dacă vede că ești încă pe drumul de a intra la 
colegiu. 

— Sper. Chiar și așa n-am prea multe de făcut decât 


să învăţ. Kim realiză că vocea ei era prea plângăreață, 
aşa că se uită la Bonnie și zâmbi. Îmi pare rău că 
vorbim iar de biata de mine. 

— Ascultă, Kim, tocmai mă gândeam. Cum nu mai 
ești cu George, ești liberă să faci ce vrei. Ce-ar fi să 
mergi la petrecerea din seara aceasta, dată de Russ 
Murch, cu mine și cu Chris? 

Kim clătină din cap. 

— Nu, pentru că n-am cu cine să vin. 

— Nu este genul acela de petrecere, protestă 
Bonnie. O groază de puști vin singuri. Donna vine 
singură, la fel și Eric. 

— Eric? întrebă Kim, surprinsă. Ce s-a întâmplat cu 
Kathy? 

— S-au despărțit, replică Bonnie. 

— E ciudat. Eric mi s-a părut întotdeauna partenerul 
ideal. Am crezut că tine la Kathy. 

— Păi, cred că ea nu a fost de aceeași părere, spuse 
Bonnie. Oricum, o să venim să te luăm și... 

— Dar tata? o întrerupse Kim. Ştii ce va spune. E pe 
picior de război. 

Bonnie își mușcă buza, dar apoi zâmbi viclean. 

— Spune-i că stai la mine noaptea aceasta. Spune-i 


că lucrăm la un proiect la istorie. Când Kim ridică din 
umeri, Bonnie adăugă: știu că nu e prea frumos să 
minţi, dar ce poți să faci? Nu te poţi înţelege cu el. Pe 
lângă asta, n-a aflat nici când am mers la Santa Cruz, îţi 
aduci aminte? 

Kim dădu din cap. Era adevărat. Se întâmplase că în 
acea săptămână părinţii ei fuseseră plecaţi în weekend 
şi au crezut că va sta cu Bonnie la familia Jordan, ca 
să aibă grijă de fraţii mai mici ai ei. Fusese destul de 
riscant. Părinţii lui Bonnie nu şi-au dat seama că 
părinţii lui Kim nu știau că pleacă la Santa Cruz. Dacă 
ar fi sunat la familia Jordan, ar fi aflat tot. Dar mersese. 
Kim își sunase părinţii în fiecare dimineaţă la hotel și 
aceștia au fost satisfăcuţi. A ajuns în Newport înaintea 
lor. Planul ar putea să meargă, mai ales că era doar o 
noapte. 

— Bine, clătină ea din cap. Voi încerca, dar nu 
promit nimic. 

— Sună-l pe tatăl tău la birou după ore, o grăbi 
Bonnie. lau mașina mamei mele și vin să te iau. Vor 
crede că abia așteptăm să lucrăm împreună. 

— Bine, aprobă Kim. Așa o să fac. 


Nu-i plăcea să-şi mintă părinţii, dar Kim o auzise pe 
Bonnie vorbind despre ce făcuse toată săptămâna și 
considera că merita riscul. Nu putea să stea așa, 
nefericită. 


După școală, Kim se grăbi să ajungă acasă și-i spuse 
mamei sale de ce îl va suna pe tatăl ei la serviciu. În 
timp ce descria proiectul de istorie, Kim își dorea să 
nu trebuiască să mintă. Dar mama ei ar fi fost de 
partea tatălui său, chiar dacă ar fi crezut in dreptul lui 
Kim la o noapte liberă. 

— Nu poţi să aștepți până vine tatăl tău acasă, la 
cină? întrebă doamna Okawa. 

Kim dădu din cap. 

— Nu, trebuie să începem cât de curând. Bonnie are 
treabă mâine şi mai am şi alte lucruri de învăţat. 

Se duse să-l sune pe tatăl ei. Acesta acceptă cu 
condiţia să stea până târziu să înveţe. 

— Mâine de dimineaţă să vii acasă, spuse domnul 
Okawa. Nu vreau să mai pierzi încă o sâmbătă. 

— Nu-ţi face griji, tată. Lucrez din greu zilele astea. 
Notele se afișează vinerea viitoare şi ai să vezi că o duc 
foarte bine la liceul Balboa 

Domnul Okawa nu comentă, Kim spuse la revedere 
și formă repede numărul lui Bonnie. 

— Am aranjat tot, spuse ea fericită. Mi-a spus că pot 


merge. 

— Perfect! zise Bonnie. Mama ajunge devreme 
acasă, astăzi. Vin la tine în jumătate de oră. 

Kim închise telefonul. Acum trebuia să se 
gândească la ce va îmbrăca la petrecere. Chiar dacă 
n-avea un băiat cu care să se ducă, era fericită că va fi 
în preajma prietenilor. O petrecere era exact ce avea 
nevoie. Nu putea să se gândeacă tot timpul la George. 
Dar se obișnuise ca George să fie un subiect de con- 
versaţie cu prietenii ei. Era întotdeauna nerăbdătoare 
să-l vadă și-i plăcea să aleagă cu ce va îmbrăca la întâl- 
nirile cu el. Kim îşi mușcă buza ca să n-o podidească 
plânsul. Poate că George nu era cel potrivit pentru ea, 
dar îi era greu să se imagineze fără el. 

Capitolul 6 


Toată după-amiaza, Donna a stat cu ochii pe ceas în 
loc să se gândească la lecţii. Abia aştepta să se termine 
orele şi să se ducă la plajă, să vadă dacă Vance este pe 
acolo cu Terri. Unul dintre prietenii ei îi spusese că-i 
văzuse la baraj de mai multe ori. Trebuia să vadă cu 
ochii ei. Nu spusese nimănui că se duce din nou să 
spioneze şi ştia că Eric n-o va mai prinde de data asta. 
Se ducea la muncă după cursuri, ca să poată ajunge la 
timp pentru petrecerea lui Russ. 

Donna se uită pe fereastră și se încruntă. Cerul era 
întunecat și la meteo se anunţaseră ploi toată după- 
amiaza şi seara, deși urma să se însenineze în weekend. 

— Bine, spusese Eric când văzuseră prognoza. 
Vreau să am o vreme perfectă pentru excursie. Să 
scăpăm de ploaie în seara aceasta. 

Donna se uita la cartea de istorie, dar se gândea la 
Vance și la vreme. N-o auzi pe doamna. Dufour, pro- 
fesoara de istorie, că o strigase decât când îi rosti 
numele a doua oară. 


— Scuzaţi-mă, se scuză Donna. Eu... 

— Sper că te gândeai la California, o întrerupse 
profesoara. În ce an a devenit stat? 

Donna se uită la carte. Nici nu auzise cuvintele 
profesoarei. Era încurcată din cauza momentului 
penibil. Nu ştia despre ce se discutase la oră. 

— Păi, o mie optsute... Vocea ei cedă. 

— Cincizeci! strigă cineva. 

Doamna Dufour se încruntă cu severitate. 

— N-ai fost atentă la curs toată săptămâna, Donna. 
Ai noroc că deja au fost înregistrate notele. 

Donna era roșie de rușine. Toată clasa se uita la ea. 
Bineînţeles că știa când devenise California stat. 
Răspunsese corect la examen. Se hotărâ să acorde mai 
multă atenţie restului orei, dar ochii rămaseră aţintiți 
asupra ceasului de pe perete. Când au fost anunţate 
notele, s-a simţit uşurată că luase nouă în acest 
trimestru. Clopoţelul sună și ea sări de pe scaun. 

— Donna Thurman, ai putea să mai rămâi puţin, te 
rog? întrebă doamna. Dufour. 

Donna strânse din dinţi, dar porni spre catedră. 
Din păcate, mulți studenţi vroiau să vorbească despre 
notele lor. Donna aștepta ca pe ace, iar minutele tre- 
ceau. În cele din urmă, doamna. Dufour se întoarse 


spre ea. 

— Donna, am vorbit serios. Nu te-ai mai concentrat 
la oră. Dacă ar fi trebuit să te notez săptămâna asta, 
n-ai fi meritat nota nouă. 

— Ştiu, doamnă. Dufour. Îmi pare rău. Am o groază 
de lucruri pe cap. 

— La ora aceasta, ar trebui să te gândești doar la 
istoria Americii, replică ea sever. Te rog, lasă celelalte 
gânduri acasă. 

— Da, doamnă, se agită Donna când se uită la ceas. 
Promit să mă concentrez la oră. 

— Bine, spuse doamna Dufour. Te rog să faci asta. 
Poţi să pleci, acum. 

Donna ieși imediat din cameră și se duse spre 
toaletă. Dădu peste Eric, care o prinse de mână. 

— Unde te grăbeşti? 

— Păi... n-am un motiv anume, spuse Donna 
încercând să se calmeze. 

— Fii atentă, o să mă grăbesc cât pot să ajung acasă, 
pentru a pleca la petrecerea lui Russ. 

— Nu, Eric. Mă duc la Bonnie, să imprumut ceva cu 
care să mă îmbrac. Mă duc cu ea la petrecere. 

Eric ridică din umeri. 

— Bine, ne vedem la Russ, mai târziu. 

Donna răsuflă uşurată când îl văzu pe Eric plecând. 
Fugi în toaleta fetelor și îmbrăcă noii bikini mov pe 
care-i cumpărase cu Kim. Nici mamei ei nu-i spusese. 
Donna știa că n-avea să fie de acord, deoarece avea și 
aşa foarte multe lucruri pentru înot. Dar lucrătura 
acestor bikini era fenomenală și vroia s-o vadă 
îmbrăcată cu ei. Îi plăcea când purta culori deschise. 

Din fericire, toaleta era pustie. Donna se schimbă 
repede, punându-și hainele de școală peste costumul 
de baie. Cum ieși din clădire, se uită la cer. Era încă 
foarte întunecat, ar fi putut începe să plouă din minut 
în minut. Totuși, temperatura era ridicată. Dacă 
valurile erau bune, Vance putea fi încă pe plajă. 

La baraj, plaja era pustie, doar câţiva surferi erau în 
apă. Donna tresări. ÎI recunoscu pe Vance după modul 
în care-și ţinea mâinile sus în timp ce cobora pe val. 
Zâmbi. Întotdeauna se bucura când îl vedea pe Vance 
făcând surf. Era atât de bun. Se uită după Terri, dar în 
apă erau doar băieţi. Şi pe plajă nimeni, din cauza 
cerului amenințător. 

Donna își lăsă hainele pe plajă și se decise ce să 


facă. Nu putea să-și dezbrace hainele de școală și să se 
întindă pe plajă. Era prea ciudat, fiindcă vântul bătea 
și nu era pic de soare. Dar era destul de cald să inoate. 
Era ca şi cum s-ar fi antrenat fără placa de surf. Își 
scoase hainele de şcoală, le împături ușor, punându-le 
în sacoșa cu cărți. Își strânse părul cu un elastic pe 
care-l avea în geantă, așa cum făcea de obicei când 
mergea la surf. Vance se îndepărta și n-o văzuse. Fugi 
spre apă și se aruncă în ea. Făcu o săritură perfectă. 
Donna era considerată o înotătoare pe care o priveai 
cu plăcere. Îi datora acest lucru tatălui ei, care lucrase 
cu ea când era mică. 

Donna înotă spre Vance. Îşi calculă mișcările astfel 
încât să ajungă lângă acesta şi totul să pară o coinci- 
denţă. Când se opri să calce apa, Vance se afla la mai 
puţin de cinci metri. Se prefăcu surprinsă. 

— Hei! Cred că am calculat greșit! ţipă ea. Mai bine 
mă întorc, să nu fiu lovită. 

Se întoarse și înotă încet până la țărm, dar uitându-se 
peste umăr îl văzu pe Vance venind după ea. Când 
ajunse pe plajă, el era deja în spatele ei, zâmbind. 

Şi Terri Walsh nu se vedea. 

— Ciudată zi pentru înot, spuse el rânjind. 
Donna ridică din umeri. 


— Am simţit nevoia să mă ud, dar nu mi-am adus 
placa la școală. Noroc că am avut costumul de baie în 
dulap. 

Vance se uită la ea din cap până în picioare și pe 
faţa lui reapăru rânjetul. 

— Ce costum frumos! Îmi place cum stă pe tine. 

— Mulţumesc. Donna se felicita, avusese dreptate în 
privința culorii. Se îndreptă spre lucrurile ei și Vance 
o urmări. 

— Unde mergi? întrebă el, punându-și placa la 
subrat. 

— Acasă. Mă duc la petrecerea lui Russ March în 
seara asta. 

— La ce oră? 

— Şapte. 

— Păi... mai ai timp. Mai stai pe aici. Vroiam să 
vorbesc cu tine. 

— Despre ce? Donna se uita suspicioasă. Avea de 
gând să-i explice despre el şi Terri sau că nu vroia să 
mai fie împreună? Repetase vreo scenă de 
despărțire? 

Dar Vance ridică din umeri. 

— Nimic special. Vroiam doar să ştiu ce mai faci. 

Donna scoase un prosop din geantă și se șterse. 
Dar se uită la cer şi râse. 

— De ce să mă mai chinui? Oricum va începe să 
plouă în câteva minute. 

Vance oftă, uitându-se la orizont. 

— Mă aştepţi şi pe mine să mai fac o tură? Trebuie 
să fac zece astăzi. Atât mi-am propus. 

Donna zâmbi. Își amintea cum vorbea Vance 
despre planurile lui. Eric credea că o făcea doar ca să 
se dea mare, dar Donnei îi plăcea că-și propunea un 
anumit număr de ture în fiecare zi. 

— Da, zise ea. De ce nu? 

Vance intră iarăși în apă, iar Donna se uita la el cum 
se îndepărtează. Era minunat! Vance era cel mai 
chipeș băiat pe care-l văzuse în viaţa ei. Unii spuneau 
că nu mai este în formă, că se distra prea mult. Dar 
Donna credea că arată mai bine ca niciodată: rapid și 
puternic. Nerăbdătoare, așteptă ca Vance să prindă 
următorul val. Începu să picure. Donna se uită la cos- 
tumul de baie. Nici că putea să fie mai potrivit 
îmbrăcată. Își puse hainele de școală în geanta cu cărti, 
sperând sa nu i se ude prea tare și apoi continuă să-l 
privească pe Vance. Prinse un val, dar când să se ridice 

cerul parcă se deschise și începu să plouă cu găleata. 
Donnei îi era bine, dar ştia că lucrurile or să i se ude. 
Căută adăpost. Vance se ridică în picioare pe valul 
spumegând și-i făcea cu mâna. 

— Hai în mașină. 

Luând-o de mână, o trase după ea spre mașina lui. 
Se urcară în spate, râzând. Donna răsturnă geanta. Din 
fericire, cărţile nu erau ude, dar fuseseră sub haine, 
care erau destul de umede. Luă pantalonii și bluza și 
o întinse pe o placă uscată. 

— S-ar putea să nu arăt prea grozav la petrecere 
diseară. 

Vance râse şi-i întinse un prosop uscat. 

— Hai să mergem în faţă şi se ne uităm la ploaie, 
spuse el. 

— Crezi că sunt gata pentru K-38? întrebă Donna 
prostește, uitându-se pe geam. 

— Da, domnişoară, zise Vance grav. Cred că ești 
foarte pregătită. 

— Vorbești serios, Vance? Donna își îndreptă 
spatele. Sau crezi că e prea mult pentru mine? 

Vance se uita în larg, expresia feţei lui fiind bine 
cunoscută de Donna. Când avea dubii în privinţa unui 

anumit lucru, se uita în gol şi nu răspundea până nu 
găsea răspunsul pe care trebuia să-l dea. Acest lucru 
era în contrast cu firea sa impulsivă. 

În cele din urmă, Vance întoarse privirea spre ea. 
Ochii lui gri erau serioși. 

— Cred că ești pregătită pentru orice, Donna, chiar 
și pentru K-38. Nu e prea greu, doar dacă se apropie 
vreo furtună. La Huntington, m-ai uimit. Întotdeauna 
am ştiut că te simţi foarte bine în apă. Dar ai căpătat și 
foarte multă îndemânare. Foarte multă. 

Donna simti că se înroșește. Vance cântărise foarte bine 
ce avea să spună. Întinse mâna și o atinse ușor pe a ei. 

— Eşti un surfer foarte bun. Mi-ar plăcea să te iau cu 
mine în Australia. Ne-am simţi foarte bine împreună. 

Donna rămase înmărmurită. Atunci își aminti de 
Terri. Vance îi spusese același lucru și ei? Donna își 
trase mâna, foarte confuză. Vance nu observă acest 
lucru. Scoase un ceas din torpedo. 

— Este aproape cinci! Mor de foame. Hai să luăm 
ceva şi să mâncăm în mașină. Te duc eu la Russ, ca să 
nu pierzi petrecerea. 

Donna clipea, surprinsă. Vance vroia să petreacă 
timpul cu ea. Tocmai vroia să-l invite la petrecere, 
când el o întrerupse. 

— Trebuie să mă întâlnesc cu cineva mai târziu. Un 
tip, adăugă el. 

Donna era un pic dezamăgită. Dar cel puţin putea 
petreace câteva ore cu el. 

— Bine, căzu ea de acord. Și mie mi-e foame. 

Vance plecă spre un supermarket din apropiere şi-i 
spuse Donnei să stea în mășină. Veni repede înapoi, 
cu o pungă în mână. Fără să scoată un cuvânt, merse 
înapoi pe plajă și parcă mășina. 

— Hai în spate, sugeră Vance. Este o pătură neagră. 
O întindem acolo. 

Se duseră în spate și Vance mută plăcile pentru a 
avea loc. Scoase niște sandvișuri, cipsuri cu fructe și-i 
întinse Donnei o sticlă de suc de struguri. 

— Tot asta îţi place? 

Donna zâmbi și dădu din cap, fericită. Îşi adusese 
aminte. 

Mâncară în linişte. Când au terminat, se întinseră 
pe pătură și vorbiră. Donna îl întrebă despre excursia 
din Australia, sperând s-o invite să meargă cu el. 
Vorbind, se trezi aplecându-se spre el. Era la fel de 
atrasă de el ca în prima zi. 

Primul sărut al lui Vance a fost blând, dar în foarte 
scurt timp a început s-o sărute mai pasional. Donna îi 

simțea căldura corpului prin costumul ud și-i 
răspunse la sărut. Parcă ar fi așteptat acest moment 
luni întregi. În cele din urmă Vance se depărtă și se 
uită la ea. 

— Exact ca în vremurile bune. Nu te-ai schimbat. 
Doar te-ai făcut mai frumoasă. 

Donna nu știa ce să spună. Vroia să întrebe de 
Terri, dar nu putea. Îi era teamă să nu-l supere. În 
schimb, zâmbi. 

— Întotdeauna ne-am simtit bine împreună, nu-i așa 
Vance? 

Dădu din cap și surâse. 

— Bineînţeles puștoaico. Şi vom avea multe clipe 
frumoase și de acum încolo. 

Se uită la ceas. 

— Ar trebui să mă grăbesc dacă mai vrei să ajungi la 
Russ în seara asta. Te duci îmbrăcată aşa? 

Donna trase de costumul ei de baie, care era încă 
jilav. Se strâmbă. 

— Nu... îmi pun hainele ude. 

Hainele ei erau lipicioase, dar n-avea timp să se 
ducă acasă să se schimbe. Pe lângă asta, nu vroia ca 
părinţii ei sau Eric să știe că fusese cu Vance. Îşi 
desfăcu părul, dar fiindcă era ud și-l prinse din nou. 
Vance o urmărea amuzat. Donna încerca să-l ignore, 

se înroşea când o studia așa. În sfârșit, își luă 
espadrilele turcoaz şi le puse în picioare. Era cel mai 
uscat lucru de pe ea. 

— Poţi să crezi că am fost prin ploaie? glumi ea. 

— Arăţi minunat! Vance se aplecă și o sărută. Donna 
nu putu să facă nimic când el se depărtă de ea. 

— Hai în faţă, nu pot să conduc de aici. 

Vance o ajută să treacă în faţă. 

Au mers până la Russ în tăcere. Donna spera ca 
Vance să-i propună să se mai întâlnească. Poate că-i va 
sugera o nouă întânire pe plajă. Când au ajuns la Russ, 
se întoarse spre ea și-i zise: 

— O după-amiaza splendidă. Una din cele mai bune 
posibile. 

Donna își mușcă buza și dădu din cap. 

— Da, Vance, îți muţumesc pentru că m-ai adus şi 
pentru cină. 

Îşi adună lucrurile şi cobori. Vance se depărtă și 
Donna îi făcu cu mâna. Întârziase mai mult de o 
jumătate de oră şi vedea prin geam că petrecerea înce- 
puse deja. Simţi cămașa umedă și oftă. Cu siguranță 
arăta oribil, dar gândindu-se la vorbele lui Vance, știa 
că meritase. „Și vom avea multe clipe frumoase și de 
acum încolo“. „Când?“ își puse ea întrebarea. 

Capitolul 7 


Nerăbdătoare, Bonnie se uită la ceas. Donna 
întârziase mai mult de o jumătate de oră. Toată lumea 
ajunsese la petrecere la timp. Chris, care o urmărea 
din partea cealaltă a încăperii, veni și se opri lângă ea. 

— Pari supărată. Ce s-a întâmplat? 

— Nimic, replică Bonnie iritată, uitându-se pe lângă 
el la ușă. 

— Dacă nu e nimic, de ce te uiţi în continuu la ceas 
și la ușă? Aştepti pe cineva, zâmbi Chris. Hai, spune-mi. 

Bonnie trase adânc aer în piept. 

— Bine, dar să nu râzi. 

Chris promise făcând semnul crucii pe inimă. 

— Promit. 

Bonnie îi povesti repede planul de a-i combina pe 
Kim și Eric. După ce-i povesti că Donna trebuia să-l 
aducă pe Eric la petrecere, se uită la ceas și se strâmbă. 

— Ce plan perfect, doar Donna a întârziat. 

— Poate că s-a răzgândit. 

Bonnie se uită la Chris. Expresia feţei lui era 
batjocoritoare. 

— Înţeleg că nu-ţi place ideea? zise Bonnie ușor 
iritată. 


— Aranjamentele astea de obicei nu merg, știi asta. 

— Lasă, atunci... sări Bonnie. N-am nevoie de 
ajutorul tău oricum, zise ea întorcându-se cu spatele. 

— Hei, reao, calmează-te. Vocea lui Chris era 
înțelegătoare. Nu mi-ai spus că ai nevoie de ajutorul 
meu. Ce pot să fac? 

Bonnie o arătă cu capul pe Kim, care stătea 
singură, separată de mulţime. 

— Tine-o ocupată, adăugă ea. Te rog. 

— Bine. 

Graţios, se ridică și se îndreptă spre Kim. În același 
timp, Eric intră pe ușă, singur. Bonnie se grăbi să 
discute cu el. 

— Unde e Donna? 

Eric era surprins. 

— Credeam că este cu tine. A spus că vine la 
petrecere cu tine. 

Bonnie se miră. 

— Da? E ciudat. 
Deodată, Eric se încruntă. 


— Vance e în oraș, spuse el sever. Pot să pariez că 
s-a dus cu el pe undeva. 

— Dar ar fi trebuit să... Bonnie se opri. Nu putea 
să-i spună lui Eric planurile lor de a-l cupla cu Kim. 

— Să ce? întrebă Eric, suspicios. 

— Nimic, replică Bonnie în grabă. Am crezut doar că 
va veni cu tine. 

— Nu mă interesează cu cine vine, spuse Eric, doar 
Vance să nu fie. 

Bonnie observă că Eric nu era prea mulțumit și 
schimbă subiectul. 

— Auzi, Eric, la ce oră pleci mâine? De-abia aștept să 
văd California... și puţin din Mexic. O să avem toţi loc 
în mașină? Realiză că vorbește prea repede, dar trebuia 
să nu-l facă pe Eric să se gândească la purtarea 
misterioasă a Donnei. 

— Ar trebui să plecăm de dimineaţă, pe la opt. 
Ne-ar lua cam trei ore până trecem granița. Și vrem să 
prindem destul timp pentru surf. Se opri. În ceea ce 
priveşte mașina, o să fie destulă înghesuială, dar am 
mai fost şase în mașină. 

— Sapte, îl corectă Bonnie. Numărând-o și pe Kim. 

— Bine, şapte, dădu Eric din cap. Merge. Oricum, este 
mică. Dacă ar fi fost încă un băiat era altceva. Şi Alex e așa 
de subțirică încât o putem pune între scaunele din față. 

Bonnie începu să râdă. Întotdeauna râdea la 
glumele lui Eric. Donna avea dreptate. Era perfect 
pentru Kim. 

— Cu patru plăci pe mașină, avem noroc dacă nu 
cade plafonul. 

— Şi şapte saci de dormit, adăugă Bonnie. 

Eric murmură. 

— Poate ne putem face gropi în nisip să dormim 
acolo, glumi el. 

În acel moment, ochii i s-au micşorat. Bonnie se 
întoarse să vadă ce l-a făcut să aibă această reacţie. 
Clipi. Donna tocmai intrase pe ușă. Arăta ce parcă ar fi 
prins-o furtuna... sau un val. Hainele ei de școală erau 
umede și şifonate. Părul ei, care era lăsat liber la 
școală, era acum strâns, pe faţa lungă răvășită îi 
curgeau șiroaie de apă. Bonnie fugi spre ea. 

— Unde ai fost? Eşti foarte... udă, termină ea destul 
de neconvingător. 

— Kim este aici? întrebă Donna. 

— Nu schimba subiectul. Bonnie era foarte iritată. 
Donna o minţise atât pe ea, cât şi pe Eric. 

— Am dat de Vance, recunoscu Donna, prefăcându-se 
că se uită prin cameră. 

— Ai dat? întrebă Bonnie, sarcastic. 

— Nu vreau să discut despre Vance, spuse Donna, 
un pic iritată. Kim a venit? 

— Da, zise Bonnie. Dar Eric de-abia a ajuns acum 
câteva minute şi vorbeşte cu băieţii despre excursia de 
mâine. Doar Chris îi mai ţine companie lui Kim. Cred 
că se simte stingheră. 

— Bine, preiau eu ostilitățile, spuse Donna 
autoritară. Scuză-mă. 

Donna îl trase pe Eric dintre băieţi și începu să dis- 
cute cu el. Bonnie se apropie ca să asculte conversaţia. 
Oare cum avea Donna să-i cupleze pe Eric si pe Kim? 

— Unde ai fost? întrebă Eric. 

— Nu mă întreba, zise Donna. Nu vrei să știi. 

— Cu Vance, spuse Eric sever. Dacă vrei să-ţi irosești 
viaţa cu acel băiat e treaba ta, dar de ce ne-ai minţit pe 
mine și pe Bonnie? 

Donna ridică din umeri. 

— A fost doar o mică minciună... 

-T oate minciunile sunt mari, sări Eric. 

— Ascultă, domnule Perfect, las-o baltă. Donna 
devenea nervoasă. Dar acest lucru n-avea să-i fie de 
ajutor, dacă vroia să ducă planul la bun sfârșit. 

— Eric, îi întrerupse Bonnie, avem nevoie de ajutor. 
Vrem să vină și Kim mâine la K-38, dar nu prea o 
putem convinge. S-a despărţit de George şi credem că 
are nevoie de ceva distractiv ca să nu se mai gândească 
la asta. Bonnie aruncă o privire spre Donna, care dădu 
din cap aprobând această mișcare. 

— Credem că tu ai putea-o convinge să vină, 
termină Donna ideea. 

Eric se uită de la una la cealaltă. 

— De ce eu? Voi sunteţi cele mai bune prietene ale ei. 

— Păi... se cam simte în plus. 

— Şi de ce eu? repetă Eric. 

— Pentru că are încredere în tine, spuse Bonnie, 
improvizând răspunsul. Săptămâna trecută a spus că 
ești unul dintre cele mai oneste persoane pe care le 
ştie. Știu că va veni dacă vorbeşti cu ea. Bonnie se uită 
din nou la Donna, care o încuraja să continue. 

— Bonnie are dreptate. Kim spune că se poate bizui 
pe bunul tău simţ. Chiar îi place de tine. Ea crede că 
nu voi mai avea timp de ea când voi începe concursul. 

— Şi nici eu, fiindcă voi fi prea ocupată cu Chris, 
adăugă Bonnie. Crede că ne va sta în cale. 

— Ce prostuţă, zise Eric. Nu ne va sta deloc în cale. 
Lui Kim îi place plaja, mai mult decât îi place lui Alex. 

— Da. Bonnie dădea din cap. Asta i-am spus și eu, dar 
nu mă ia în serios. Ai putea s-o convingi tu că este dorită. 
— Pentru că are încredere în tine, repetă Donna. 

— Staţi un minut, zise Bonnie, așteptați aici. 
Traversă camera și se întoarse repede, mai mult 
târând-o pe Kim după ea. 

— Hai, Eric, spune-i, îi ordonă Bonnie. Spune-i ce 


ne-ai spus nouă adineauri. 

— Ce să-i spun? Eric era confuz, Kim zăpăcită. 

— Că lui Kim îi place mai mult plaja decât lui Alex, 
interveni Donna. 

Eric se uită la Kim și înghiți în sec 

— Eu... hm... ar trebui să te conving să vii mâine 
cu noi. 

Bonnie se uita disperată spre Donna. Lucrurile nu 
mergeau cum trebuia. O prinse pe Donna de mână 

— Hei, Donna hai să-ţi arăt ceva. O trase pe Donna 
în cealaltă parte de cameră. Nu pot să mă uit, zise 
Bonnie, nervoasă. Ce fac? 

Donna îi urmărea, încercând să fie foarte evidentă. 

— Vorbesc. 

— Şi merge planul? 

— Nu pot să-mi dau seama, replică Donna. Stai. 
Încep să danseze. Și Kim parcă zâmbește. 

Bonnie zâmbi fericită. Se întoarse, pentru ca cei doi 
să nu-i vadă expresia feţei. 

— Cred că am reușit. 

— Tu ai reușit, spuse Donna. Eu mai aveam puțin și 
mă certam cu Fric. Ai salvat ziua. Zâmbi satisfăcută. 

Dintr-o dată, Bonnie nu mai era supărată pe Donna 
că întârziase din cauza lui Vance. Până la urmă, și ea se 
comporta la fel când era cu Johnny. 

Bonnie şi Donna se făceau că vorbesc, dar de fapt 
îi urmăreau pe Eric și Kim, care acum dansau pe ring. 

— Chiar a mers, zise Donna triumfătoare. 

În acel moment, Chris veni și îşi puse mâinile în 
jurul lui Bonnie. Îi zâmbi Donnei. 

— Doi cupidoni în carne și oase. 

— Îţi mulţumesc că ai petrecut timpul cu Kim, zise 
Donna. Îmi pare rău că am întârziat,... am fost... 
reţinută. 

— Arăţi de parcă ai căzut într-un acvariu, spuse 
Chris serios. 

— Ai noroc că încă este cald, adăugă Bonnie, ai fi 
făcut pneumonie, până acum. 

— Am auzit că un uragan blând a lovit plaja din 
Baja, zise Chris. Va fi vreo problemă cu surful la K-38? 

Donna clătină din cap. 

— Doar dacă nu se mută spre nord. Ar putea să crească 
valurile și să fie mai greu. Mâine nu s-a anunţat soare? 

— Da, răspunse Chris. 

— Oricum, o să fie distracţie, nu contează așa mult 
vremea, spuse Bonnie filozofic, mai ales că vine și Kim 
cu noi. 

Dansul se termină, iar Kim și Eric li se alăturară. 

— Am convins-o pe Kim să vină cu noi, anunţă Eric. 
Vrea să ne înveţe să dansăm salsa. 

Kim râse. Donna începu să înșire banalităţi, dar 
Bonnie se gândea. Eric și Kim nu știau ce li se 
pregătise și totul începuse între ei mai bine decât ar fi 
putut spera. Dar tot mai trebuia să se gândească la o 
modalitate de a o scoate pe Kim din casă. Totuși, nu 
puteau să discute acest lucru de faţă cu Chris și Eric. 
N-ar fi fost de acord să mintă pe cineva. 

— Hei, Eric, strigă Mitch, vino să vezi nişte poze pe 
care le-a făcut verișorul lui Russ la Salt Creek. Sunt 
minunate! 

Eric plecă lângă Mitch, luându-l pe Chris cu el. 

— Uită-te la astea Chris. Să faci încălzirea pentru 
mâine. 

Urmărindu-i pe Eric și pe Chris, Bonnie îl admira 
pe Eric Thurman mai mult ca niciodată. O convinsese 

pe Kim să meargă cu ei la Baja și acum vroia să-l facă 
pe Chris să se simtă bine în grupul de surferi. Kim avea 
și ea această calitate, de a dori ca toată lumea să se 
înțeleagă bine. Se potriveau la perfectie, trebuia doar 
să-și dea seama de asta. 

— Şi cum te scoatem din casă? o întrebă Donna pe 
Kim, îndată ce Chris și Eric se îndepărtară. 

— Nu știu. La ce oră trebuie să plecăm? 

— La opt, zice Eric. 

Kim dădu din cap. 

— O să plec de la Bonnie mâine devreme, și voi 
veniți și mă luaţi de la colțul străzii, puţin mai jos de 
casa mea. Se uită spre Eric. O să mă gândesc ce le spun 
părinților mei. 

Donna și Bonnie facură un schimb de priviri. Care 
ar putea fi planul lui Kim de a evada? 


Stând în șifonierul ei, care ocupa o cameră 
întreagă, Alex se uita la rafturile cu haine. Cu ce s-ar 
putea ea îmbrăca pentru petrecerea lui Russ? Ceva 
nou! Era nervoasă. Avea nevoie de ceva cu care să-și 
potolească nervii, ceva în care să arate sclipitor, ca un 

fotomodel. Pantalonii mulati, dungați în alb și negru 
erau superbi, dar nu găsise cu ce să-i îmbrace. Se uită 
prin toate bluzele din șifonier și cotrobăi prin dula- 
puri, dar nu era nimic potrivit cu modelul pan- 
talonilor. Stând pe pat, luă fluturașul care făcea 
reclamă la lanțul de magazine al tatălui ei. Cu ani în 
urmă, mama ci venise cu ideea ca reclama fie color. S-a 
simțit diferenţa în afacerea tatălui ei. Alex se uită la 
poza mamei ei, care se afla pe noptieră. 

— Eşti mult mai deşteaptă decât proasta aia de soţie 
a tatălui meu, spuse ea pozei. 

Se uită prin fluturaș la noile modele. Deodată, 
ochii îi sclipiră. Poza îi înfățișa un tricou tăiat, cu 
guler scurt și mâneci scurte. O lucrătură simplă, 
colorată în culori Day-Glo, un roz strident, porto- 
caliu și un verzuliu incredibil, culoarea lămâilor 
verzi. Alex lăsă fluturașul și sună la magazinul 
tatălui său. 

— Vreau să vorbesc cu tatăl meu, zise ea impunător. 
Sunt Alexandra Lockhart. 

— O clipă, domnişoară Lockhart. 

A durat mult până tatăl ei a venit la telefon, dar Alex 
era ocupată să studieze fluturașul deschis de pe 
podea. Oare ce culoare să-și aleagă? 

— Da, Alex ce dorești? Tatăl ei părea grăbit. 

— Tati, îmi faci și mie o favoare, te rog? Mă duc la o 
petrecere importantă și vreau să mă îmbrac cu unul 
din tricourile noi la care faci reclamă, cele tăiate în 
culori strălucitoare. 

— Te duci la petrecerea asta cu Ed? Tatăl ei părea 
mai interesat. 

Alex oftă. 

— Nu, cu Mitch. Ed s-a dus la şcoală. 

— Oh, spuse tatăl ei. Bine, atunci. La ce pagină este? 

Alex îi spuse pagina și adăugă: 

— Cel verde. 

— Bine, o să-mi notez. Ne vedem mai încolo. Tatăl 
ei închise înainte să-i mulțumească. 

Alex se întinse pe pat şi zâmbea uitându-se la tavan. 
O să arate foarte „sălbatic“ în această seară. Toată 
lumea o să fie invidioasă. Avea nevoie de o baie lungă 
ca să pară și să se simtă odihnită. Era prima dată când 
mergea la o petrecere cu Mitch și vroia să se simtă 
mândru de ea. 

O jumătate de oră mai târziu, când ieși din baie, 
Alex auzi mașina tatălui ei cum ajunge în faţa casei. Își 
dădu prosopul jos de pe ea și își puse halatul, luându-o 
în jos pe scări. Cherie veni pe hol din sufragerie, în 
timp ce tatăl ei intra pe ușă. 

— Ah, comitetul de primire. Îi aruncă lui Alex un 
pachet. Poftim. 

Alex îi zâmbi. 

— Mersi, tati. 

Tatăl ei îi mai întinse un pachet și lui Cherie. 

— Uite şi pentru tine unul, zise el. 

Alex se încruntă. Stătea pe scări în timp ce Cherie 
deschise pachetul și scoase un tricou verde, același 
model pe care-l ceruse Alex. Era scandalizată! Nu putea 
să poarte ceva ce purta Cherie, din principiu. 

Ochii lui Cherie se măriră. 

— Ce este asta? Tinea tricoul ca şi cum ar fi fost o 
zdreanţă. 

— E dintr-o nouă colecţie, zise domnul Lockhart. 
Lucruri la modă, dacă ne luăm după W. 

Mama ei vitregă se uită cu groază de la tricou la 
tatăl ei. Cherie credea tot ce citea sau vedea în 
„Women's Wear Today“. De data asta, însă, Alex putea 
să vadă că nu-i plăcea tricoul. Forţă un zâmbet și-l luă 
de mână pe soţul ei. 

— Cât de drăguţ din partea ta, Adrian. Hai să bem 
un pahar de vin. 

Mergând spre sufragerie, Cherie aruncă tricoul pe 
un scaun după care acesta căzu jos. Alex zâmbi. N-avea 

de ce să-și facă griji că va semăna cu mama sa. Cherie 
nu va purta niciodată tricoul. Nu pentru că Alex avea 
unul la fel, ci pentru că nu avea gust. 

Alex se îmbrăcă repede, adăugând niște bijuterii de 
argint şi o pereche de papucei de balet negri. Se uită 
în oglindă. Strălucitor. Parcă era scoasă din cataloagele 
de modă. 

Nu mai ploua, așa că își puse pe umeri pulovărul 
negru de cașmir. Când își luă geanta, se sună la ușă. 
Mitch! Alergă repede pe scări, dar Cherie deschisese 
deja ușa. 

— Bună, Mitch. Alex o auzi vorbind in stilul ei 
gutural. Îmi pare bine că te văd din nou. 

— Bună ziuă, doamnă Lockhart, spuse Mitch. Zâmbi 
uitându-se la Alex. Eşti gata? 

Alex dădu din cap şi se întoarse spre tatăl ei, care 
era în sufragerie. 

— Pa, tati. Ne vedem mai încolo. 

— N-ai mâncat, Alex, zise Cherie, severă. De ce nu 
te duci să mănânci o caserola Theda? Mitch poate să 
stea de vorbă cu tatăl tău și cu mine. 

Alex dădu din cap. 

— E mâncare și la petrecere. Trebuie să plecăm. 
Mitch se simţi un pic jenant. Hai să mergem, zise ea, 

știind că Cherie se uită urât la ea. De parcă Cherie ar 
fi interesat-o dacă mănâncă sau nu! 

— Sigur nu-ţi este foame? o întrebă Mitch când 
deschise ușa de la mașină. 

— Nu, spuse Alex. Ştii că nu mănânc mult. 

Mitch o luă în braţe și o sărută lung. Alex se simţea 
mult mai bine. 

— Arăți minunat! zise Mitch, rânjind. Dar ce 
îmbrăcăminte îndrăzneață! 

— Prea îndrăzneață? întrebă Alex nervoasă. 

— Nu pentru tine. Mitch o strânse de mână să se 
relaxeze. 

Dar starea de nervozitate reapăru când ajunse la 
casa lui Russ. Alex simţi cum mâinile i se umeziră. Ce 
avea să discute cu Mitch toată noaptea, mai ales că 
toată lumea o va auzi? Încercă să surâdă când Russ îi 
deschise ușa și-i pofti înauntru, dar faţa ei era parcă 
înghețată. 

Casa se umplu repede. Alex se apropie de Mitch 
când lumea venea sa vorbească cu el. Se simţea igno- 
rată. Încercă să pară interesată de conversaţie, dar se 
vorbea numai de excursia la Baja și ea nu știa mare 
lucru despre K-38. Îi era frică să meargă cu Donna, 
Bonnie și Kim. Nu se înţelesese foarte bine cu ele, mai 

ales după moartea lui Johnny Novak. O dată a zis ceva 
disprețuitor despre Johnny, iar Donna și Kim o puseseră 
la punct. Dar Alex le considera ipocrite, nu credea 
sunt atât de supărate pe cât ar fi vrut să arate. 

Seara a trecut greu. A dansat cu Mitch de câteva ori, 
dar el și-a petrecut majoritatea timpului cu gaşca de 
surferi, vorbind despre călătoria din zilele următoare. 
Alex nu știa ce să zică. Era disperată, și-ar fi dorit ca ea 
și Mitch să plece undeva unde să fie singuri. Mai avea 
puţin și plângea. Cineva o bătu pe umăr și se întoarse 
nerăbdătoare. Era Bonnie, și zâmbea. 

— Alex, trebuia să-ţi spun, arăţi minunat. Cu toţii te 
admirăm. Lângă ea, Donna zâmbea prietenește. 

— Doar tu ai fi putut asorta asemenea culori, tu și 
modelele profesioniste. Aș da orice să pot să mă 
îmbrac așa. 

Alex clipi. Complimentul lui Bonnie venea parcă și 
de la Donna. Râdeau de ea? Dar expresia feței lui 
Bonnie părea sinceră. 

— Mulţumesc. Alex nu știa ce să mai spună. 

— Bănuiesc că este din magazinele tatălui tău. 

Alex dădu din cap. 

— Abia mi-a adus bluza. Vrei una? 

Bonnie râse. 

— Mi-ar plăcea, dar mi-am cheltuit banii de 
îmbrăcăminte pe luna aceasta. 

— i-o dau eu, răspunse Alex nerăbdătoare. Tata 
mi-a adus două acasă. Râse, sperând să nu pară prea 
nervoasă. Îi plac perechile. 

Ochii lui Bonnie se măriră. 

— Serios? Eşti sigură? Ti-aş da banii mai încolo. 

— Nici o problemă. Alex vroia să pară generoasă. 
N-am ce face cu două bluze identice. 

— Vai! Ochii lui Bonnie străluceau de plăcere. E 
minunat. Crezi că o poţi aduce în excursie, mâine? 

— Bineînţeles. 

Mitch o prinse pe Alex de talie. 

— Dansezi? 

Alex dădu din cap și întoarse capul spre Bonnie. 

— Promit. 

— Mulţumesc, Alex. 

— Te distrezi? o întrebă Mitch în timp ce dansau. 

Alex zâmbi. 

— Da, răspunse ea. Mă distrez. 


102 


Capitolul 8 


Bonnie se uită la ceas. 

— Bine, Kim, te luăm de la colţ într-o oră. E destul 
timp? 

Kim dădu din cap, își puse pulovărul pe ea și ieși 
din casă. Nimeni nu mai era treaz în casa familiei 
Jordan şi dacă s-ar fi grăbit, poate nu şi-ar fi găsit 
părinţii. 

— O să fiu gata, zise Kim. Nu vă îngrijorați. 

Mergea repede pe stradă. Aerul era răcoros și 
revigorant și ea era fericită că se decisese să meargă la 
Baja. Dacă ar fi putut să-și ducă planul până la final. 
Tatăl ei n-ar fi lăsat-o să meargă, mai ales cu surferii. Și 
n-ar lăsa-o să doarmă pe plaja mexicană. Nu avea nici 
un rost să ceară voie să meargă. Va trebui să se 
strecoare afară din casă. 

Părinţii ei erau la masă când Kim ajunse acasă. Și 
tatăl ei păru surprins că venise așa devreme. 

— Am mult de învăţat azi, îi anunţă Kim înainte ca 
ei să poată spune ceva. Dacă mă sună cineva, puteţi 
voi să preluaţi mesajul, vă rog. Trebuie să termin 
proiectul la istorie. 

— O să răspund eu la telefon, zise doamna Okawa. 
Tatăl tău se va duce la slujbă, mai are de lucru. 

Kim fugi în camera sa. Apropiindu-se de ușa 
camerei sale, oftă ușurată. Își păcălise părinţii, până 
acum. Măcar nu se așteptau ca ea să plănuiască ceva. 
Deodată, Kim se sperie, gândindu-se că va face ceva 
aşa de nepotrivit. Nu mai plecase de acasă fără ca 
părinţii să ştie decât în excursia la Santa Cruz. Și acum, 
părinţii ei vor afla sigur. Când mama ei o va chema la 
prânz, va găsi camera goală. De ce nu-și dăduse seama 
mai devreme? Kim se întreba dacă mama îl va chema 
pe tatăl ei atunci sau îl va aştepta să vină acasă. 

Dar stai puţin! Și ce dacă? Care era diferenţa? 
Oricum o vor trimite la şcoala aia din San Marino. 

Fără să se mai gândească la părinţii ei, Kim împa- 
chetă repede. Își luă sacul de dormit din dulap și-l rulă 
strâns. Era opt fără un sfert. Mări ritmul. Minutele se 
scurgeau rapid. Totuși, încă nu auzi mașina tatălui ei 
plecând. În cele din urmă, deschise ușa de la dormitor 

şi se uită pe hol. Ușa de bucătărie era închisă. Își tinu 
respiraţia până când îl auzi pe tatăl ei ieșind de pe 
alee. Plecase. Era singură acasă cu mama ei. 

Îşi luă lucrurile, închise ușa de la dormitor și stre- 
cură spre ușa de la intrare. Mama ei era încă în 
bucătărie, o putea auzi. Acum era șansa ei. Deschise ușa 
repede, ieși închizând-o în spatele ei. Fugi spre locul de 
întâlnire, ajungând în același timp cu mașina cea veche 
a familiei Thurman. Kim răsuflă uşurată când se urcă. 

— Am reușit! Donna și Bonnie o priveau 
nerăbdătoare. 

— Bine, hai să-i luăm pe Mitch și Alex. Eric se 
îndreptă spre insula Lido. 

Mitch era la Alex când au ajuns. leşi cărând sacii de 
dormit, iar Alex îl urmă având două genţi enorme în 
mâini. Eric trase aer în piept. 

— Două genţi? 

Donna dădu din cap. 

— Nu te uita la mine. Eu nu spun nimic. 

Alex începu să pună bagajele în mașină, dar Eric 
ieși, oprind-o. 

— Alex, e prea mult pentru două zile. Nu avem 
destul spaţiu pentru șapte persoane, saci de dormit şi 
genţi mari. Va trebui să mai scapi de câte ceva. 

Uimită, Alex se uită spre Mitch care dădu ușor din 
cap. Apoi zâmbi. 

— Bine, durează un minut. Așteptaţi-mă. Fugi în 
casă. Evident, toţi se așteptau la o scenă. Alex se purtă 
frumos, totuși, poate de dragul lui Mitch. Kim dădu 
din cap. Tot nu înţelegea ce-i făcuse Mitch lui Alex. 
Nu-și putea imagina două persoane mai diferite. Poate 
Mitch începuse s-o ia razna. 

În câteva minute, Alex reveni cu o sacoşă mult mai 
mică. În mână mai avea și o pungă de la magazinul 
tatălui ei, pe care i-o dădu lui Bonnie. 

— Era să uit. 

Bonnie zâmbi. 

— Vai, mersi. O să arate minunat cu pantalonii mei 
albi. Ridică tricoul care era identic cu cel pe care Alex 
îl purtase cu o seara înainte. 

Kim întoarse capul. Ce făcea Bonnie cu acel tricou 
ciudat? Nu era stilul ei. Pe Alex o prindea bine, dar de 
când încerca Bonnie s-o copieze pe Alex? Toată scena 
o deprimă. Venirea ei fusese o greșeală. Nu mai 
aparţinea acestui grup. În curând, va pierde tot şi pe 
toată lumea: prietenii ei de-o viaţă, liceul pe care-l 
iubea, mirosul de aer sărat și toată zarva pe care o 
implica surful. O să fie izolată într-o suburbie a Los 
Angeles-ului și va ajunge acasă doar în weekend-uri. 
Locul ei în orașul Newport va fi luat de altcineva. Peste 
ceva timp, va fi o străină pentru toţi. Deja se simţea așa. 

Eric mergea pe autostrada 101, arătându-le lui 
Bonnie și Donnei locurile bune de surf pe lângă care 
treceau. Kim se uita la faleză. Ploaia se terminase, 
soarele era strălucitor și cald. Cu cât mergeau mai 
mult, cu atât vremea devenea mai frumoasă, doar Kim 
parcă se depărta din ce în ce mai mult de grup. 

Ea vrusese să stea în spate cu sacii de dormit și 
bagajele pentru noaptea ce va veni. Donna şi Eric erau 
în faţă, în timp ce Alex, Mitch, Bonnie și Chris se 
înghesuiau pe bancheta din spate. Kim se prefăcea că 
doarme, dar era foarte conștientă ce făceau cuplurile 
din faţa ei. Alex stătea în braţele lui Mitch, iar mâinile 
lui Chris era imprejurul lui Bonnie. Donna și Eric erau 
ocupați în față, vorbind despre surf. Kim se simţi izo- 
lată total. Se întreba de ce se mai chinuise să vină. De 
ce se lăsase convinsă de Eric? Nu-i spusese mai mult de 
două cuvinte de când se urcase în mașină. Nimănui 
nu-i păsa de ea. 

Stătea şi se gândea la petrecerea din seara prece- 
dentă. Fusese distractiv când dansase cu Eric, deşi nu 
prea mai vorbiseră după ce o convinsese să meargă la 
Baja. Un motiv pentru care acceptase era că vroia să se 
răzbune pe tatăl ei, dar se simţea bine în braţele lui 
Eric. Dar acum ştia că greșise. Petrecând timpul cu 
vechii ei prieteni o făcea să se simtă și mai izolată. 


107 


Nimeni n-o întrebase nimic de când plecaseră din 
Newport. Chiar i-ar fi interesat dacă ar fi plecat din 
Liceul Balboa? Donna și Bonnie nu mai vorbiseră 
despre asta. Era evident că nu le interesa. De ce mai 
trebuia să-și petreacă timpul cu acest grup? 
Reprezentau trecutul în viața lui Kim Okawa. 

Kim simţea nevoia să plângă, dar închise ochii până 
îi trecu. Ajunseră la San Diego și Chris îi arăta lui 
Bonnie locurile. 

— Ce golf minunat! exclamă Bonnie. Și orașul este 
așa de frumos. Îmi plac așa de mult dealurile acelea și 
caii albi. 

Kim deschise ochii și observă faţa entuziastă a lui 
Bonnie. Pe cine încerca să păcălească? Kim se supără. 
Cum putea fi așa de entuziasmată? În urmă cu câteva 
săptămâni, se comporta ca şi cum viaţa ei se terminase 
O dată cu moartea lui Johnny. 

Alex vorbea încontinuu cu Mitch despre noaptea 
minunată pe care o petrecuse la un vechi hotel pe 
mica insulă Coronado. Începuse să descrie în cele mai 
mici detalii vechiul lift și minunatele grădini. Mitch 
asculta, încercând să pară interesat, la fel făceau Chris 
şi Bonnie. 

— Stiu acel loc, zise Chris. E minunat. Acolo au fil- 
mat filmul acela cu Marilyn Monroe, „Some like it hot“. 

Conversaţia continua, dar toţi se liniştiră de cum 
intrară în Mexic. Erau surprinși de câte mașini erau la 
coadă de o parte si de alta a graniţei. 

— De ce este așa aglomeraţie? întrebă Bonnie. 

— Oamenii își fac cumpărăturile în Mexic, fiindcă e 
mai ieftin, explică Eric. Și mulți oameni care locuiesc 
în Mexic lucrează în San Diego. E foarte mare 
aglomeratie aici, în special în weekend. 

Toată lumea cu excepţia lui Kim comentă faptul că 
totul era diferit în Mexic. Ieșiră din oraș repede, 
fiindcă Eric ştia drumul. Casele se răreau, iar Kim stu- 
dia peisajul învezzit dintre autostradă și apă. Nu mai 
fusese în Baja decât o singură dată cu părinţii, de mult. 
Totul se schimbase. Se simţea şi mai ciudat acum. 
Doar stătea și se uita pe geam. Urmele de umanitate 
începeau să dispară. Într-un târziu Bonnie se întoarse 
și-i zâmbi. 

— Kim, ești atât de tăcută. Stai bine acolo în spate? 

Kim dădu din cap, dar nu scoase nici un cuvânt. 
Bonnie ridică din umeri și se întoarse spre Chris. 

Nu mai dură mult și ajunseră la K-38, numit astfel 
fiindcă se afla la exact 38 de kilometri sud de graniţă. 
Kim era fericită că Eric ieși cu mașina de pe autostradă 
și parcă pe iarbă, deasupra apei. Abia așteptase să se 

întindă și ea. Așteptă ca toţi să iasă, înainte să apuce și 
ea să respire aerul curat. Stătea nemișcată uitându-se 
la valurile nesfârşite. 

— Hei! exclamă Mitch. Avem noroc. Nimeni nu face 
surf azi, aici. Este doar al nostru. Un chiuit de fericire 
se auzi. 

Toţi râseră și-l urmară pe Mitch la marginea stâncii 
pentru a privi plaja care se întindea sub ei. 

— Așadar acesta este K-38, zise Bonnie. 

Kim auzi vocea dezamăgită a lui Bonnie. Era un loc 
destul de părăsit, nisipul de pe plajă şi de pe faleză era 
plin de noroi și nu aveai unde să te ascunzi de soare. 
Totuși, Kim, era bucuroasă fiindcă scăpase de mașină și 
de conversaţia cea veselă. Se simţea cu adevărat singură. 
Putea să meargă să privească valurile și să nu se mai 
gândească la nefericirea pe care o prevedea în viitor. 

Drumul până jos nu era abrupt. Bonnie îl urmă pe 
Chris, cu prosopul pe umăr, cărând prânzul pe care-l 
adusese de acasă. Se deciseseră să stea toată ziua și să 
meargă să ia cina la un restaurant pe plaja Rosarita din 
apropiere. 

— Ce e aşa special la locul acesta, Eric? întrebă 
Bonnie. Nu este doar un alt loc de surf? E luminos și 
deschis, dar plaja nu este nici pe departe la fel de bună 
ca cele din California. 

— Acolo în larg este un recif stâncos. Eric arătă spre 
locul de unde toate valurile păreau că încep. E la o 
adâncime destul de mare încât nu deranjează, dar 
formează curenţi prielnici. Nu stai prea mult pe val și 
câteodată e criminal să surfezi. Azi este bine, nu este 
prea cald, o zi minunată pentru Donna, care e prima 
dată aici. 

— Nu mai pot să aștept, zise Donna încrezătoare. E 
ca un vis care a devenit realitate. 

Bonnie și-ar fi dorit să împartă cu ceilalți pasiunea 
pentru surf. Ochii Donnei străluceau de fericire numai 
uitându-se la valuri. Nu zisese prea multe de când au 
ajuns, dar Bonnie putea să citească încântarea pe faţa ei. 

— Cred că și eu mă simt la fel când fac ceea ce-mi 
place, admise Bonnie. 

Donna râdea, gândindu-se cum va fi, când va intra 
în apă cu Eric. Toţi păreau că se simt bine în afară de 
Kim. Stătea la plajă de una singură, la cel puţin 10 
metri depărtare de restul grupului. Nici nu se chinuise 
să rămână în costumul de baie, deși soarele era foarte 
puternic. Bonnie o strigă, dar se opri când văzu expre- 
sia feței lui Kim. Părea că vrea să stea singură. Bonnie 
se gândi la planul lor şi realiză că dacă ea și Donna 
vroia să-i combine pe Eric cu Kim mai au mult de 
muncă. 

Lângă ea, Alex îi făcea cu mâna lui Eric și Donnei. 
Era ciudat că stătea lângă Alex pe o plajă părăsită. Cine 
ar fi crezut că Alexandra Lockhart şi Bonnie Jordan ar 
putea comunica fără să se certe? Poate că Alex se 
schimbase de când începuse săl întâlnească pe Mitch, 
sau poate chiar ea era puţin diferită, acum. 

Bonnie nu mai era aceeași persoană de când a 
încercat să-l uite pe Johnny, cuplându-se cu Chris. 
Parcă se calmase până la un punct în care era fericită, 
nu mai era așa liberă și nestăpânită, cum era când 
ieşea cu Johnny. Se chinuise mult pentru a putea să ia 
viaţa mai ușor, să fie cum era înainte să-l cunoască pe 
Johnny Novak. 

O ajutase foarte mult timpul petrecut cu Chris. Nu 
era genul care să treacă de la o stare la alta prea 
repede. Era foarte calm și gândea înainte să facă ceva, 
dar întotdeauna vroia să încerce lucruri noi, cum era 
să facă surf la K-38. Bonnie se întreba dacă l-ar putea 
iubi vreodată pe Chris. Nu era nici pe departe cum 
era Johnny. Genunchii nu-i tremurau când o săruta și 
nici nu era așa de înnebunită să-l vadă în fiecare zi. 
Dar era frumos oricum, măcar viaţa ei era din nou 
normală. Se putea concetra asupra studiilor și să 
petreacă mai mult timp cu familia. Când Johnny trăia, 
era tot timpul în alertă. 

Deodată în mintea ei se înfiripă gândul că Johnny 
nu murise în timp ce făcea surf noaptea la Santa Cruz 
acum câteva săptămâni. Bonnie se scutură. Nu mai 
avusese aceste sentiment de mult și o deranja să se 
gândească la asta. Nu mai trebuia să-l compare pe 
Johnny cu Chris. Mai întâi ar trebui să nu se mai gân- 
dească la Johnny. Murise și nimic nu-l mai putea aduce 
înapoi. 

În apă, Chris sări peste un val și căzu. Bonnie își 
tinu respirația. Capul îi apăru repede la suprafață și 
înotă spre placă. Răsuflând ușurate, ea și Alex au 
început să râdă. Bonnie întoarse capul spre Alex. Alex 
era chiar foarte frumoasă. Avea să devină un fotomo- 
del foarte bun. Bonnie era fericită că reușise să-i spună 
ce simte la petrecere. Alex nu se simţise la locul ei şi 
Bonnie o compătimise. N-ar fi vrut să fie în locul lui 
Alex niciodată, nici pentru toate bărcile lui Adrian 
Lockhart. 

Capitolul 9 


Alex își întinse prosopul de plajă. 

— Îmi place locul acesta. 

Îşi unse pielea cu grijă și purta ochelari de soare 
negri pentru a-și proteja ochii de puternicul soare 
mexican. 

— Este atât de liniște și de... Se opri, negăsindu-și 
cuvintele. 

— Pustiu, termină Bonnie și amândouă începură să 
râdă. 

— Da, încuviință Alex. Nici nu se aseamănă cu 
plajele aglomerate din Newport. 

— Cu siguranță, replică Bonnie. Mă gândeam la 
același lucru. De parcă ai fi în altă ţară, departe de 
umanitate. 

Alex se tot mişca, încercând să găsească un loc 
confortabil. Combinația de nisip şi pământ de la K-38 
nici nu se putea compara cu nisipul moale din 
Newport, nici măcar cu puntea imaculată a vaselor tatălui 
ei. Dar dacă ar fi fost în Newport, n-ar fi fost cu Mitch. 
Alex zâmbi, văzându-l pe Mitch prinzând un val înaintea 
Donnei și a lui Eric. Chiar și de la distanță puteai să vezi 
că este fericit. Acest lucru o făcea și pe ea fericită. Pentru 
prima dată în viaţa ei se simţea norocoasă. 

Aruncă o privire spre Bonnie, care-l urmărea cu 
atenţie pe Chris. Era foarte ciudat că se înţelegea așa 
de bine cu ea. Ciudat, dar foarte bine. Păcat că pe Kim 
o necăjea ceva. Ar fi vrut să se ducă la ea, dar nu știa 
ce să-i spună. Poate Kim s-ar fi supărat și mai rău dacă 
ar fi deranjat-o. 

Totuşi, era mulțumită că nu se mai certa cu Bonnie. 
Se simţise chiar bine când Bonnie îi admirase 
îmbrăcămintea la petrecere. Așa şi-a schimbat și 
părerea despre călătoria la Baja. Din această cauză îi 
dăduse tricoul lui Bonnie. Deși era generoasă, o făcea 
pe Bonnie s-o vadă cu alţi ochi. Și Alex se simți flatată 
că lui Bonnie îi plac gusturile ei. Era ciudat să aibă 
ceva identic de îmbrăcat. Ciudat și pentru că ideea ca 
Cherie să semene cu ea era terifiantă. 

Gândul la Cherie o făcu pe Alex să se enerveze. 
Toată starea ei de liniște dispăru. Nu se putea să nu-și 
aducă aminte cât de dezgustată fusese Cherie în 
dimineaţa aceea. Mitch își parcase mașina, o 
camionetă veche, în faţa casei şi Cherie care tocmai 
ducea o cafea soțului ei, îl văzuse. 

— Oh, nu, se plânsese Cherie. Sper că nu va lăsa 
rabla aia în faţa casei noastre două zile? 

— O să-l rog s-o parcheze în faţă la vecini, zisese 
Alex foarte acru. 

— Grămada aia de fiare vechi n-are ce căuta aici, 
replică ea. Vecinii își vând casa și or să fie foarte 
supăraţi dacă vor vedea chestia aia pe stradă. 

— Spune-le că este a majordomului, zâmbi Alex 
văzând cât de prost se simţea Cherie. 

Când se auzise soneria la uşă, Alex a crezut că 
Cherie se va duce sus repede, supărată fiind din 
cauza mașinii. Dar ea se grăbise să ajungă la ușă 
înaintea lui Alex. Uimită, o văzuse pe mama ei 
vitregă cum deschide ușa și stătea în faţa lui Mitch 
în neglijeu. 

Faţa lui Mitch deveni roșie. Cherie se mișcase 
foarte repede. Alex şi-ar fi dorit să aibă curajul să o ia 
de gât și să o îndepărteze de ușă. 

— Bună... dimineaţa, doamnă Lockhart. 

— Bună, Mitch. Vocea lui Cherie era foarte 
provocatoare. 

— Pot să parchez și eu mașina acolo zilele acestea? 
Mitch se întoarse spre mașină pentru a evita să se uite 
la Cherie. 

— Bineînţeles, zisese Cherie, dar dacă îmi lași 
cheile, poate o duc în garaj. O să fie mai în siguranță. 

Mitch zâmbise încurcat. 

— Nu... prea ar fi nevoie. Dar... Vârâse mâna în 
buzunar şi scosese cheile, dădu-le lui Cherie. 

Alex, care se săturase de ipocrizia mamei sale 
vitregi, intervenise: 

— Cherie, cafeaua tatei se răcește. Hai intră, Mitch. 
Să te servesc cu un suc sau ceva. Ar trebui să vină în 
orice clipă. 

Alex puse mâna pe Mitch și practic îl trase după ea. 
Văzuse cum zâmbetul dispăruse de pe faţa lui Cherie. 
Cu mișcări dramatice aceasta se întorsese și urcase pe 
scări. Alex putea să jure ca nu o mai văzuse niciodată 
pe Cherie mergând așa de provocator. 

Răsuflă ușurată că scăpase de Cherie acest weekend 
și se întinse pe prosop. Ar fi fost minunat să se 
întoarcă acasă și să n-o mai găsească pe mama sa 

vitregă acolo. Stând pe coate, se uită la bikinii ei mov. 
Lui Mitch îi plăcea culoarea mov, spera să-i placă și 
costumul ei de baie. Era foarte important ca lui Mitch 
să-i placă cum arată. Îi făcea foarte multe fotografii pen- 
tru portofoliu și dacă-i plăcea ce vedea, ar fi făcut-o să 
arate şi mai bine. 

O idee îi veni în minte. Zâmbind, întinse mâna și o 
atinse pe Bonnie pe umăr. Bonnie se întoarse și se 
uită la ea uimită. 

— Bonnie, spuse Alex ezitant. Cred... că ar trebui 
să fii președinta clubului de navigaţie. O să-l rog eu pe 
domnul Curtis să-ți dea postul de săptămâna viitoare. 
O să mă ocup mai mult de modeling și nu prea mai am 
timp. Pe lângă asta, râse un pic încurcată, nu prea mă 
pricep la navigaţie. Și președintele ar trebui să fie 
cineva priceput în așa ceva. Acum vorbea foarte 
repede. O să-i spun luni. 

— E foarte frumos din partea ta, Alex, zise Bonnie. 
Dar ai fost aleasă în mod corect. Nu vreau să intervin 
peste tine. 

— O, să-i spun domnului Curtis că a fost ideea mea, 
spuse Alex. Oricum, știe că o să fii un președinte mai 
bun decât am fost eu. 

Bonnie zâmbi, surprinsă. 

— Mulţumesc. Mulţumesc mult de tot. Apreciez 


foarte mult gestul. 

Alex se lăsă pe prosop și se uită în sus. Dintr-o dată, 
se simţea foarte, foarte bine. Nu mai avea resenti- 
mente că venise în această excursie. Și era sigură ca și 
Bonnie era fericită. 


Kim stătea pe plajă, vrăjită de valuri. Soarele era 
arzător, dar ori n-avea energie, ori nu vroia să se 
dezbrace în costumul de baie și să facă plajă. Se simţea 
atât de ciudat, de parcă n-ar fi fost în același loc cu 
ceilalţi. Totul era foarte ciudat. 

Vrusese să se izoleze pentru a nu vorbi cu Bonnie 
și Alex, dar conversaţia lor ajunsese și la urechile sale. 
Nu-i venea să creadă cum se dădea Alex pe lângă 
Bonnie sau că Bonnie credea tot ce-i spune Alex. Era 
evident că Alex a vrut să iasă din club doar pentru că 
avea alte planuri mai mari. Sau poate clubul se 
destrăma. Era genul lui Alex să abandoneze corabia 
care se scufunda. Şi treaba cu modelingul era 
nebunie. Alex era prea plină de ea, câteodată. 

Kim scutură capul, încercând să nu se gândească la 
Alex sau la Bonnie. Ştia că nu este corectă. Numai 
pentru că era nefericită, o făcea să fie așa critică. Dar, 
până la urmă, de ce să nu fie critică? Oricum, nimănui 
nu-i păsa de ea sau ce avea să se întâmple cu ea când 
tatăl ei o va trimite la altă școală. Și cu siguranță o va 
trimite după acest weekend. Probabil că nimeni nu-i 
va simti lipsa, nici Donna, nici Eric, nici Mitch, toate 
persoanele de care a fost apropiată în viaţa sa. Cu 
Bonnie se împrietenise foarte repede. Dar acum 
Bonnie încerca să fie domnișoara care se înțelege cu 
toată lumea și care nu mai avea timp pentru Kim și 
problemele ei. 

„Hai, termină, Okawa“, îşi spuse ea. „Bonnie s-a 
chinuit să te aducă la petrecerea de ieri și ai mai și stat 
la ea noaptea“. Dar dacă era așa, de ce nu putea 
Bonnie să vadă ce se întâmplă? Ea o ajutase după 
moartea lui Johnny. De fapt ea chiar insistase în acele 
momente, pentru că Bonnie nici nu vorbea cu ea. Și 
nu fusese ea cea care-i sugerase să discute cu Jim 
Curtis ca să scape de depresia provocată de dispariţia 
lui Johnny? 

Supărată, Kim își puse mâinile la ochi, încercând să 
nu se mai gândească la asta. Bonnie spusese o dată că 

ar fi o foarte bună educatoare, să-i sfătuiască pe 
copii. Nici o şansă. Nici măcar pe ea nu se putea 
sfătui. 

O umbră îi acoperi prosopul și Kim se uită în sus. 
Era Eric, care stătea în faţa ei. Apa curgea şiroaie de 
pe el. 

— Te-ai săturat de sunetele surfului după atâţia ani? 

Kim încercă să zâmbească. Nu putea să-i explice 
așa, pur și simplu, ce se petrecea în mintea ei. Pe de 
altă parte, era fericit și n-ar fi fost corect să-i strice ziua. 
Pe faţa lui, ochii albaștri îi ieșeau în evidenţă. Deodată, 
Kim se simți mai bine. 

— Hai să mâncăm, zise Eric. 

— Nu mi-am adus mâncare. 

— Lasă că ne răzbunăm noi mai târziu pe tine, zise 
el vesel. Deocamdată e destulă mâncare pentru a hrăni 
o armată întreagă. 

Kim îl urmă pe Eric spre o pătură mare pe care 
Bonnie și Donna o întindeau. Toţi ieșiseră din apă 
foarte revigorați și bucuroși. Kim se supără din nou 
fiindcă nimeni nu realiza în ce stare se află ea. Dar Eric 
o luă de mână și o așeză lângă el, iar ea își dădu seama 
că n-avea rost să strice atmosfera. Oricum, n-ar fi 
înţeles-o. 

Bonnie așeză pe pătură o gamă variată de tot ce se 
putea pune într-un sandviș, sucuri și prăjituri. Toţi se 
înfipseră imediat, în afară de Alex, care ronţăia la un 
morcov. 

— Îţi prepar eu ceva, se oferi Eric. Mă pricep de 
minune la preparat sandvișuri. 

— Nu-l lăsa, Kim, o avertiză Donna. Nici nu vei 
putea să-l bagi în gură. 

— Mi-e o foame... îi anunţă Mitch, feliind un salam 
de curcan și adăugând și niște şuncă deasupra. 

— ie îţi este întotdeauna foame, glumi Donna. Nu 
e de mirare că mama ta se ocupă de spălat rufe. 

— Nici eu nu o pot numi o masă dietetică, replică 
Mitch uitându-se la ce strânsese în farfurie Donna. Va 
trebui să stai tot restul zilei în apă ca să scapi de 
caloriile astea. 

— Asta şi intentionez, zise Donna. Doamne, cât de 
frumos e aici. Nici nu știu de ce am așteptat așa de 
mult ca să vin aici. O groază de valuri bune. 

— Chris a făcut o treabă bună că și-a ţinut echilibrul 
pe valurile acelea mari, zise Eric. Foarte bune mișcări. 

Chris zâmbi. 

— Mulţumesc. M-am chinuit, ce pot să zic. De câteva 
ori credeam că o să cad, dar am reușit să stau în 
picioare. 

Kim auzea, dar nu asculta ce se discuta. Câteodată 
i se părea că vorbesc limbi străine. Tot ce discutau ei 
nu avea nici o legătură cu gândurile și sentimentele 
sale. Încercă să muște din giganticul sandviș pe care 
Eric îl făcuse pentru ea. Ar fi vrut să-l arunce în ocean 
și să se întoarcă pe prosop, departe de toţi. Dar se 
simţea într-un fel loială lui Eric. Cel puţin el încerca s-o 
facă să se simtă mai bine. Bineînţeles că n-o înțelegea 
mai bine ca ceilalți. 

— Uitaţi-vă! Eric arătă spre vest. 

Nori negri de ploaie veneau spre ei, chiar dacă 
cerul de deasupra lor era senin. 

— Am crezut că o să fie vreme frumoasă weekendul 
ăsta, mormăi Donna. 

— Şi dacă plouă? Panica o cuprinsese pe Alex. Tot 
ce avem este o maşină și saci de dormit. 

Mitch o strânse de mână. 

— Nu-ţi fie frică, domniţă dragă. Eu și cavalerii mei 
o să-ţi venim în ajutor. 

Eric își dădu ochii peste cap. 

— Vrea să spună, Alex, că avem un loc pentru 
camping la San Miguel, lângă Ensenada. O să 
închiriem un cort impermeabil dacă se ajunge acolo. 
Furtuna poate ne ocolește. 

— Dacă vântul se înteţeşte, valurile vor deveni mai 
mari, zise Donna filozofic. 

— Păi, acum nu sunt destul de mari? Vocea lui Chris 
sună foarte naiv, așa că toţi izbucniră în râs. 

Vocile şi râsetele continuară, aşteptându-se o nouă 
intrare în apă. Lângă Eric, Kim îl văzu că o studiază, 
mirat de tăcerea ei. Dacă e s-o luăm altfel, aseară era 
foarte entuziasmată de excursie. Dar asta înainte ca 
tatăl ei să apară în discuţie. Și nu putu să nu se gân- 
dească ce face George, oare își petrecea timpul liber 
alături de noua sa prietenă? 

În cele din urmă Donna, Eric, Mitch și Chris își 
luară plăcile şi se îndreptară spre apă. Norul cel negru 
se apropia, deși încă era cald. Când surferii plecară, 
Bonnie se întinse și căscă. 

— Tot ce am făcut azi a fost să mănânc și să stau întinsă 
la soare și sunt epuizată. Râse. Cred că o să mă culc puțin. 

— Şi eu, zise Alex, stând întinsă pe prosop. Nu 
trecu mult timp și păreau că au și adormit. Kim se 
ridică. Nu putea sta locului. Poate dacă se va plimba 
o să-i dispară starea de agitaţie. Se urcă pe faleză și se 
uită în jos. Nici Bonnie și nici Alex nu observată și 
nimeni din apă nu-i acorda atenţie. Se simţea singură, 
mai singură decât se simţise vreodată în viaţă. 
Lacrimile o podidiră. 

Stând aproape de margine, merse de-a lungul 
plajei. Nu se vedea nimeni. Oare părinţii ei ce făceau 
acum? Or fi observat că lipsește? Credea că da. Mama 
sa i-ar fi adus ceva pe platou sau ar fi chemat-o la masă. 
Probabil erau îngrijoraţi sau supăraţi, sau amândouă. 
Ridică din umeri. Tatăl ei merita să se îngrijoreze. Ea 
nu făcea același lucru de când o anunţase că o s-o 
mute la altă şcoală? Dar, în schimb, nu vroia să o 
supere pe mama sa. Dacă ar fi fost după mamă, 
lucrurile ar fi fost mult mai ușoare pentru Kim. 

Se opri să se odihnească. Mersese foarte repede! Se 
întoarse, dar nu văzu pe nimeni în apă și nici urmă de 
mașină. Ajunsese mai departe decât ar fi crezut. 

Se uită la ceas. Ora patru! Cerul era mai întunecat 
ca mai devreme. Dar tot cald era şi nu avea chef să 
asculte discuţiile prostești între Bonnie și Alex. Puțin 
mai încolo era o cărare, care o ducea la o plajă pustie. 
Nisipul era curat și se opri să adune scoici. Observă 
acolo niște pietre care parcă formau niște trepte, ter- 
minându-se cu o platformă mai mare. Se decise să 
ajungă până acolo. 

Cu grijă urcă pe prima piatră şi ajunse repede la 
cea mai mare dintre ele. Apa era tulbure, dar calmă și 
deodată Kim se simţi bine. Respiră adânc, se întinse pe 
spate, bucurându-se de briza care îi vântura părul. În 
curând, problemele ei dispărură. 

Capitolul 10 


Donna se așeză în genunchi și începu să înoate cu 
placa spre mal. Era moartă de oboseală, dar se simţea 
minunat. Stătuse în apă vreo șase ore. Era una din cele 
mai bune zi de surf pe care le avusese în viaţa ei. Dacă 
ar fi fost şi Vance cu ea. Își aduse aminte cum vorbea 
de K-38, și cât de distractiv era când dormeau pe plajă. 
Auzise așa multe povești, pe care n-avea vreo șansă să 
le vadă cu ochii ei. Peisajul era așa de pustiu, dar 
valurile erau excelente. 

Se uită în spate. Mitch și Eric păreau că se vor 
întoarce şi ei la mal. Chris era din nou pe plajă și se 
aşezase lângă Bonnie. Alex stătea singură, cu mâinile 
în jurul genunchilor, urmărindu-l pe Mitch cu atenţie. 
Acest lucru o făcu pe Donna să zâmbească. Tot nu 
putea să înțeleagă... Mitch Harrison și Alex Lockhart. 

Dar Mitch părea fericit și Alex devenise o companie 
mult mai plăcută de când era împreună cu Mitch. Dar 
asta însemna să fii îndrăgostit, se gândi Donna 
cuprinsă un pic de invidie. De ce avusese ea parte 
numai de relații complicate? 

Gândindu-se la Vance, Donna se întrebă dacă va 
apărea prin Baja. Se arătase interesat când ea îi poves- 
tise de planurile ei. Ar fi minunat să apară. 

Donna se uită la cer și se încruntă. Era din ce în ce 
mai amenințător. Aerul era umed şi cald, condiţii per- 
fecte de uragan. Spera ca vremea să nu se schimbe 
până a doua zi. Ar fi distractive ceva valuri mai mari, 
dar nu foarte periculoase. Așa, planurile ei ar fi date 
peste cap. 

Lăsându-și placa în nisip, Donna își luă prosopul și 
se şterse. 

— Hei, ai fost grozavă acolo! zise Bonnie. Păcat că 
n-am adus camera de filmat. Cred că ai prins vreo 
douăzeci de valuri bune. 

— Păi, zise Donna modestă, tot nu mi-am îndeplinit 
baremul pe ziua de azi.Vroiam să prind vreo treizeci, 
ca să mă laud și eu lui Vance. El aici a prins cel mai 
mult douăzeci şi cinci într-o zi. 

— Poate că începuse mai devreme, interveni Chris 
ca s-o încurajeze. 

Donna dădu din cap. 

— Poate. Nu era de mirare că lui Bonnie îi plăcea de 
Chris. Întotdeauna știa ce să spună. Nu era genul care 
să facă glume cum era Johnny. Niciodată nu știuse 
când Johnny vorbea serios și când nu. 

Oricum, era foarte ciudat că Johnny dispăruse din- 
tre ei. Bonnie râdea cu Chris, ca şi cum nu s-ar mai fi 
gândit la Johnny. Donna spera ca și Kim să treacă 
peste pierderea lui George. Fusese așa îngândurată tot 
weekendul. 

Unde este Kim? Donna îi văzu prosopul gol la 
câțiva metri de Alex. Pe plajă nu era nici urmă de ea. 

— Hei, unde este Kim, Bonnie? 

Bonnie ridică din umeri. 

— Nu știu. Cred că s-a dus să se plimbe. Am aţipit 
un pic și când m-am trezit nu mai era. Întoarse capul 
spre Alex. Tu ai văzut-o, Alex? 

— Nu, zise Alex dând din cap. Și eu am adormit. 
După ce am mâncat, era aici. Atunci am văzut-o ultima 
dată. 

— Ce s-a întâmplat? Eric lăsă placa jos și se aplecă 
într-o parte ca să-și scoată apa din urechi. 

— Kim lipsește, îi răspunse Donna. 

— Lipsește? Eric se uită mirat la ea. Cum adică lipsește? 

— Păi, nu este prin preajmă. Nimeni n-a mai 
văzut-o după masă. Toţi s-au culcat şi când s-au trezit, 
dispăruse. 

— Trebuie s-o găsim, zise Eric destul de agitat. Se 
șterse repede și fugi sus pe faleză, uitându-se într-o 
parte și în alta. 

— Nu se vede! urlă el. În ce parte crede-ţi că s-a dus? 
Nord sau sud? 

Bonnie și Donna se uitară una la alta și răspunseră 
la unison: 

— Sud! 

— Mă duc s-o caut! le anunţă Eric. 

— Vine ea înapoi, spuse Alex cu nepăsare. O să-i fie 
foame. Și se anunţă o furtună. Asta o s-o aducă înapoi. 

Donna se încruntă văzând atitudinea lui Alex. Dar 
deodată, se lumină. Era ocazia perfectă pentru a-i lăsa pe 
Eric și pe Kim singuri. Bonnie se gândea la același lucru, 
fiindcă o luă pe Donna de mână și urcară lângă Eric. 

— Fric, vrei să venim cu tine? întrebă Donna. 

— Mă duc eu. Eu am convins-o să vină. Ştiam că nu 
e în apele ei. Vorbesc eu cu ea. 

Se întoarse spre Mitch, care ajunsese lângă ei. 

— Hai să încărcăm mașina. Am un sentiment că 
vremea va deveni destul de rea. Se uită la cer îngrijo- 
rat, apoi îşi luă bluza și adidașii din mașină. 

— Şi eu sunt de aceași părere, zise Mitch. Apoi strigă 
la Chris și la Alex. Strângeți-vă lucrurile! 

— Ar trebui să mă întorc repede. Eric începu să 
alerge de-a lungul falezei. Dacă nu, veniţi cu mașina 
spre sud și uitaţi-vă după mine sau după Kim. Drumul 
merge pe lângă plajă. Ar trebui să ne vedeţi sau să vă 
vedem noi. Dacă nu, duceţi-vă la Ensenada și anunţaţi 
poliția. 

Mitch dădu din cap. 

— Am înţeles. 


Vag, Kim auzea sunetul ritmic al apei. Devenea din 
ce în ce mai conștientă, până deschise ochii. Lumină 
nu mai era aproape deloc. Cerul era acoperit de nori. 
Îşi aduse aminte unde era. 

Privi de jur împrejur. Piatra pe care stătea era 
înconjurată de apă. Abia mai putea observa unde 
fuseseră pietrele mai mici pe care se urcase ca să 
ajungă acolo. 

Se uită la ceas. Nu-i venea să creadă. Dormise o oră. 
Stând nemișcată, privea oceanul care o înconjura. 
Cum va ajunge înapoi pe plajă? Marginea plajei părea 
mult mai departe ca înainte, semn că apa a crescut. Se 
aşeză din nou jos și respiră adânc. „ Nu te panica“, își 
spuse ea. „Poate că nu ești un înotător bun, dar măcar 
ai un echilibru bun. Dacă ai grijă, poti să treci peste 
pietrele alea să ajungi la mal. 

Își frecă mâinile pentru a se încuraja. „Mai întâi, 
scoate-ţi adidașii, Kim. Or să alunece pe pietrele 
umede. Uită-te bine la piatra pe care pui piciorul și ia-o 
încet. Pas cu pas și nu te uita în jur. Gândește-te la ce 
faci și ţine-ți echilibrul.“ Mintea ei parcă ar fi fost un 
manual de supraviețuire. Nu mai era atât de 
înspăimântată. 

Uitându-se la prima piatră, încercă să calculeze cât 
de mult să întindă piciorul pentru a-l propti bine. 
Panica o cuprinse. Dacă ar fi căzut în apă? Nu era 
foarte adâncă, dar vârtejul ar fi aruncat-o în pietre. 
Dacă s-ar fi întâmplat, atunci chiar că nu mai avea ce 
să facă. Nu ştia să înoate! Ideea apelor care te sufocau 
o înspăimântase dintotdeauna. 

Uitându-se la piatra pe care stătea, se gândea dacă 
va fi înghițită de apă. Nu se vedea vreo urmă, cum că 

ar fi fost vreodată sub apă. Dar chiar dacă nu se va 
ridica apa așa mult, va veni furtuna. Valurile vor 
deveni şi mai mari şi cu siguranță vor spăla piatra care 
va deveni alunecoasă și ea nu se putea ţine de nimic. 

Tensiunea creştea în sufletul ei, deși încerca să se 
calmeze. Așa se va termina totul? La fel ca Johnny, va 
dispărea de pe faţa pământului și nimeni nu va ști ce 
s-a întâmplat cu ea. Se întrebă ce face grupul la K-38. 
Probabil că încă era în apă. Doar Bonnie și Alex care 
dormeau sau vorbeau. Poate nimeni nu observase că 
lipsește. Oricum, n-aveau de unde să știe unde e. 

Cât de mult mersese? N-avea nici cea mai vagă idee. 
Mersese spre sud, doar ca să scape de aglomeraţie. Nu 
conta unde ajungea. Nimeni nu știa unde este. S-ar 
putea să creadă că a fost răpită și să se ducă la poliţie. 
Și în timpul acesta se va îneca. 

Imaginea mamei sale îndurerate îi veni în minte. 
Cum a putut să le facă așa ceva părinţilor? Era singurul 
lor copil și ei nu vor ști niciodată ce se întâmplase cu ea. 

Kim crezu că va începe să plângă şi să urle. Dar, în 
încăpăţânarea ei se opri. „Hai, Okawa“ îi zise o 
voce, încă n-ai murit. Nu mai fi aşa de melodramatică. 
Gândeşte-te în ce situaţie ești. Trebuie să găsești o 
soluţie.“ 

Kim închise ochii pentru a se concentra. O voce îi 


strigă numele. Era ca și cum visa cu ochii deschiși. 
Vocea deveni mai puternică și Kim deschise ochii. Pe 
mal, Eric Thurman, o striga și dădea din mâini. 

Kim îi făcu și ea cu mâna. Lacrimi îi apărură în 
colţul ochilor. Deodată, răsuflă uşurată. 

— Stai acolo! Vin acum! ţipă Eric. 

Kim își ţinea respiraţia, iar Eric își aruncă bluza 
pe nisip. Încet, sări din piatră în piatră, punând 
amândouă picioarele pe fiecare dintre ele, pentru a 
avea echilibru. Aștepta până nu mai era apă pe 
piatră pentru a nu aluneca. Din fericire, pietrele 
erau destul de mari și aveai loc să pui ambele 
picioare pe ele. În sfârșit Eric ajunse la Kim. Ea îl 
luă în braţe și începu să plângă. Au stat așa foarte 
mult sau așa i se păru lui Kim. Eric o încuraja 
mângâind-o încet pe cap. 

— Totul o să fie bine, Kim. Gata. O să ajungem în 
siguranţă pe mal. O să vezi. Apa oricum nu este foarte 
adâncă pe lângă pietre. 

Kim se opri din plâns, se uită la Eric și zâmbi. 

— Sunt atât de fericită să te văd. Credeam că o să 
mor, ca Johnny. 

— Nu ai tu norocul ăsta, o necăji Eric. Nu scapi așa 
ușor de lumea asta nebună. Hai să ne grăbim... ne 
aşteaptă niște oameni foarte înfometați. 

Kim se uită la apă. 

— Nu cred că voi reuși. Mi-e frică de apă. N-am mai 
recunoscut asta până acum. 

Se agăţă de mâna lui Fric. 

— Nu vei cădea, îţi promit. Uite cum vom face. Pe o 
piatră e loc pentru trei picioare și ele sunt destul de 
aproape una de alta. Mă duc eu pe prima și când pun 
un picior pe a doua vii și tu. O să te ţin eu. Ne mișcăm 
încet, ca să nu cădem. 

Kim dădu din cap. Nu mai putea să vorbească din 
cauza nodului care i se pusese în gât. Dar avea 
încredere în Eric. Era puternic și avea echilibru. O să 
aibă el grijă de ea. 

Eric făcu prima mișcare. Cu un picior pe o piatră și 
celălalt pe următoarea, îi întinse mâna lui Kim, care 
puse piciorul pe prima piatră. Apoi cu grijă, ţinându-se 
de Eric, aduse și celălalt picior lângă primul. După 
aceea, continuară în același fel. Kim își ținea respiraţia 
la fiecare mișcare pe care o făcea. Ajunseră la mal și 
Kim se aruncă în braţele lui Eric. Se duseră unde 
nisipul era uscat şi se aşezară. Eric tot o ţinea în braţe. 

— Ce făceai aici? o întrebă el. 

— Nimic. 

— Nimic? Dar ce loc periculos ţi-ai ales pentru a nu 
face nimic. 

— Pietrele nu erau acoperite de apă la început. Nu 
era așa de periculos. 

— Nu ţi-ai imaginat că va veni fluxul şi apa va creşte? 
Şti cum stă treaba cu oceanul. Și când vine furtuna, 
devine din ce în ce mai agitat. 

Kim ridică din umeri. 

— Nu m-am gândit. Kim realiză că vocea ei părea supărată. 
Eric respiră adânc și luă mâna din jurul ei. O privea. 

— Hai, Kim, ce te necăjește? Ai tăcut toată ziua, de 
când am ajuns aici și nici pe drum n-ai scos două 
cuvinte. Eşti supărată pe cineva? Ce ai păţit? Ce te 
deranjează? 

— Totul, murmură Kim. 

— Fii mai precisă. Tonul vocii lui Eric era foarte 
înțelegător. ÎL mai auzise vorbind așa cu Donna, în 
casa lor. 

— N-ai înţelege. 

— Încearcă-mă. 

Kim respiră adânc. Când se uită la Eric, simţi nevoia 
să vorbească și supărarea ei se dezlănţui. 

— Uite cum stă treaba, Eric. Am încercat să le spun 
Donnei și lui Bonnie toată săptămâna, tatăl meu mă 
ameninţă că mă mută de la școală. Întotdeauna m-a 
bătut la cap să învăţ mai mult. Are idei fixe! Vrea să dau 
la drept și să ajung în firma lui. Acum i-a intrat în cap 
că liceul Balboa nu pregătește elevii destul de bine 
pentru facultate. Vrea să mă trimită la o școală 
particulară. 

— E o nebunie. N-ar face așa ceva, protestă Eric. 

Kim sări în sus, uitându-se supărată spre Eric. 

— Vezi! Ai reacţionat la fel cum au făcut și Donna și 
Bonnie. Și ele au spus că e o nebunie și că tata doar vrea 
să mă sperie. Apoi au schimbat subiectul. S-ar putea să 
mă mut cu adevărat și să nu mai vin înapoi. Dar ele nu 
mă iau în serios. Acum și tu faci același lucru. 

Kim se întoarse și merse înapoi spre ocean, dar Eric 
se grăbi și o ajunse. Până să ajungă la marginea falezei, 
Eric o prinse de mână și o întoarse cu fața spre el. 

— Ascultă-mă. Eu nu sunt nici Donna și nici Bonnie. 
Am fost foarte atent la ce ai spus, probabil și ele, dar 
erai prea supărată ca să-ţi dai seama. Știm că tatăl tău 
este foarte sever... Eric se opri pentru a respira. Te 
înțeleg. Chiar te înțeleg. 

Kim se aplecă și se sprijini pe Eric. 

— Dar ce voi face? Nu pot să plec din Newport. Îmi 
place școala şi o să-mi lipsească toţi prietenii. 

Eric o luă în braţe și o trase mai aproape. Kim se 
simțea în siguranţă. Si-ar fi dorit să nu mai plece 
niciodată de pe plaja din Baja. 

— Nu știe că sunt aici, se confesă Kim. 

— Părinţii tăi nu știu că ai venit cu noi? Eric vorbea 
ca şi cum nu i-ar fi venit să creadă. 

Kim dădu din cap și-l strânse mai tare pe Eric în 
braţe. 

Eric fluieră. 

— Atunci trebuie să luăm nişte măsuri. Uite cum 
vom face, zise el liniștit, mergem la Ensenada și-i 
sunăm pe ai tăi. Cred că sunt foarte îngrijorați. 

— Dar tata o să mă facă să vin acasă, spuse Kim 
repede. Şi o să mă trimită la şcoala aia chiar acum. Îl 
cunosc. 

— Nu o va face. Nu-l voi lăsa eu! Dar trebuie să vor- 
bim cu părinţii tăi, să-i convingem că mergi foarte bine 
la şcoală. Nu ti-au văzut notele, ieri? 

— Nu, răspunse Kim. Nu i le-am arătat. Am plecat la 
Bonnie după şcoală și azi-dimineaţă m-am grăbit. 

— Kim, uită-te la mine. Eric puse mâinile pe faţa ei. 
Nu-ţi face griji. Nu vei pleca din Newport. 

Zâmbi şi Kim observă cum în colțul ochiului îi 
apărură mici cute. Eric era foarte arătos. Dintotdeauna 
fusese de această părere și era foarte sigur pe el, ceea 
ce o făcea și pe ea să se simtă în siguranţă. Uitându-se 
în ochii lui, simţi cum inima începe să-i bată mai tare. 
Și Eric simţea același lucru, deoarece se aplecă și o 
sărută, un sărut lung și tandru. 

— Nu vreau să pleci din Newport, spuse el încet. 

Kim nu mai zise nimic. Era prea fericită. Se simțea 
împlinită în brațele lui Eric. 

— Hai, îi zise el, conducând-o spre şosea. Vântul se 
întețește și trebuie să ne întoarcem la ceilalți. Cum 
ajungem la Ensenada, îți sunăm părinţii. Vedem noi 
cum stă treaba cu școala. 

Kim se uită la Eric și zâmbi. 

— Cum spui tu Eric, cum spui tu. 

Și amândoi începură să râdă. 

Capitolul 11 


— Uite-i! ţipă Donna din mașina condusă încet de 
Mitch pe șosea. 

Alex întoarse capul spre locul în care arăta Donna. 
Cu siguranţă, erau Kim și Eric mergând spre K-38 pe 
marginea falezei. Mâna lui Eric o ţinea pe Kim. 

— Iupiii! urlă Bonnie. Am reușit, Donna. 

— Da, da am reuşit! râse Donna bucuroasă. 

— Ce aţi reuşit? întrebă Alex. 

— Da, ce aţi reuşit? întrebă şi Mitch. 

— Să-i cupleze, explică imediat Chris. Donna și 
Bonnie încercau să-i combine pe Kim și Eric. 

— Păi se pare că a mers, zise Mitch. Uitaţi-vă pe fața 
lui Eric. E în culmea fericirii. 

— Şi Kim, adăugă Donna. 

Alex ascultă conversaţia fără să scoată vreun cuvânt. 

Așadar, asta era. Se întrebase de ce insistase Donna ca 
Eric să se ducă s-o caute pe Kim. Bineînţeles că Eric 
n-ar fi lăsat-o pe Donna să meargă. Știau că se va duce 
singur. Alex se uită din nou la Kim și Eric. Mitch opri 
mașina și cuplul alergă spre ei. Alex începu să zâm- 
bească, păreau atât de fericiţi. Mitch era și el amuzat 
de toată povestea asta. Alex știa cât de buni prieteni 
erau Mitch și Eric. Se întreba dacă Eric era bucuros 
pentru Mitch, pentru că ea era cu el. 

Vechile gânduri negre reveniră, când cei doi urcară 
în mașină. Toţi vorbeau în același timp. Eric descria 
cum o găsise pe Kim izolată pe o piatră în mijlocul 
oceanului, Kim le spunea cât de curajos a fost Eric, 
când a salvat-o. Alex se întoarse puţin să-i vadă pe Eric 
și pe Kim, care îşi făceau ochi dulci. 

Alex privi chipul arătos al lui Mitch. Era foarte 
norocoasă să fie cu el, dar câteodată se întreba dacă 
fericirea ei va mai dura. Ea tot nu se simţea în largul ei 
între prietenii lui. O invidia pe Bonnie, apăruse în 
grup doar cu câteva luni în urmă, dar acum era o parte 
integrantă a lui. Toată viața se simţise ca o intrusă. 
Încercase să întărească prietenia dintre ea Kim și 
Bonnie, dar nu mersese. Dar Bonnie a fost primită 

imediat. Acum, cele trei prietene erau un triunghi 
compact. Ce avea ea de nu se putea apropia de alți 
copii? 

Alex își aminti de clasa a șaptea, când Eric Thurman 
o invitase la balul celor de a opta. Nu apăruse. A doua 
zi a venit la ea şi și-a cerut scuze. I-a spus că glumise, 
pentru că știa că ei îi place de el. Alex fusese șocată. 
Era sigură ca Donna și Kim fuseseră responsabile pen- 
tru glumă. Nu le iertase niciodată. De atunci, de 
fiecare dată când se gândea la asta, se simţea umilită și 
furioasă. Până acum, cel puţin. Acum, gândindu-se la 
anii care au trecut, i se părea foarte ridicol, foarte juve- 
nil. Totuși, nu se simţea foarte confortabil cu grupul 
de surferi, nu așa de mult pe cât şi-ar fi dorit. Și era 
mai mult din cauza fetelor, nu a băieţilor. 

— Oau! Mitch ţinea volanul cu ambele mâini. Vântul 
e foarte puternic. Bine că ne-am decis să mergem la 
adăpost. O să fie o furtună foarte mare. 

Alex se uită pe geam. Era aproape întuneric, cerul 
era ca cerneala. Era foarte bine că mergeau spre 
Ensenada. Dar ce vor face acolo? Ideea să doarmă într-un 
cort când afară ploua. Dacă va intra apă în cort? Nu 
vroia să spună nimănui, nici măcar lui Mitch, dar ea nu 
dormise niciodată în cort. ÎL rugase pe tatăl ei să-i 

cumpere cu ani în urmă, deoarece toţii copiii aveau 
dacă ar fi dormit unii la alţii. Dar ea n-a fost niciodată 
invitată la astfel de petreceri și rarele ocazii când invi- 
tase fetele la ea, ea dormise în patul ei, iar fetele în 
camera de oaspeți. 

— Ce vom face în noaptea asta? întrebă Donna. 

— În primul rând o să-i sunăm pe părinţii lui Kim, 
zise Eric. 

— Părinţii lui Kim? întrebă Mitch. De ce? 

— Nu vrem să se îngrijoreze din cauza vremii sau 
altceva, răspunse Eric blând. E singurul lor copil și știi 
ce părinte sever e domnul Okawa. 

Kim se uită spre Eric, parcă muțumindu-i din 
priviri. Alex nu înțelegea. De ce ar fi fost părinţii lui 
Kim așa de îngrijoraţi? Nimeni nu-și suna părinţii. 
Poate că domnul Okawa era mai nebun decât credea 
ea. Auzise poveşti despre cât de riguros era. 

— Unde stăm? întrebă Mitch. 

— Ar trebui să mergem la San Miguel și să întindem 
cortul, zise Eric. Trebuie să ne adăpostim de ploaie. 

Mitch râse. 

— Îți mai aduci aminte ultima dată? Am închiriat un 
cort cu o gaură mare în el, exact deasupra capului tău. 

Toţi râdeau, dar Alex se sperie. Probabil că nu va 


închide un ochi toată noaptea, speriată de ploaie. 
Întotdeauna au speriat-o furtunile mari, mai ales 
noaptea. Îi fusese frică de tunete și fulgere, de când 
era copil. 

— Ce-ar fi să închiriem o cameră la motel? sugeră ea 
destul de ezitant. 

Liniştea se lăsă. Alex își mușcă limba. Ar fi trebuit să 
fie mai decisă. Toţi vor râde de ea şi Mitch se va simţi 
prost. 

— Da, chiar, spuse Donna deodată. Nu-mi place 
ideea să dorm udă. Și aș vrea să dorm și eu ca lumea, 
că sunt obosită după ziua aceasta. 

— Nu e o idee rea, o aprobă și Bonnie. Nici n-o să 
fie prea scump dacă ne înghesuim putin. 

Alex răsuflă ușurată. Poate că nu se făcuse de râs, 
până la urmă. 

— Uite o benzinărie, zise Mitch. Să ne oprim să 
luăm benzină și să întrebăm cum este vremea. 

— Şi de motel, adăugă Donna. Hai, Kim, tu vorbeşti 
cel mai bine spaniola. O să fii traducătorul nostru. 

Opriră mașina la benzinărie și un bătrânel veni să-i 
întâmpine. Mitch lăsă geamul jos și zâmbi. 

— Buenas noches. 


— Buenas noches, zise şi omul. A sus ordenes. 

— Ce a zis? întrebă Bonnie. Nu știa pic de spaniolă, 
făcuse doar franceză în școală. 

— A spus „Bună seara, sunt la dispoziţia 
dumneavoastră“, răspunse Kim. Și apoi vorbi cu el în 
spaniolă, întrebând despre benzină şi vreme. 

Alex recunoscu cuvinte ca furtună, mâine și soare, 
dar omul vorbea prea repede ca să înțeleagă mai 
multe. Nu i-au plăcut limbile străine și se chinuise cu 
limba spaniolă la școală. 

Kim se întoarse spre grup. 

— Spune că va fi furtună în seara asta. Mâine va 
fi soare, cel puţin așa spun buletinele meteoro- 
logice. 

— Întreabă de un motel, insistă Donna. Kim ieși din 
nou pe geam. 

— Hay un motel cerca de aqui? întrebă ea 
chinuindu-se să pronunţe corect. 

— Si, senorita, răspunse omul, zâmbind. Un 
kilometru... muy barato. Și arătă spre sud. 

— Este unul la mai puţin de o milă pe drumul 
acesta, traduse Kim. Spune că e foarte ieftin. 

— Perfect, murmură Donna. Probabil că e o ruină. 

— Zise regina, replică Eric și toată lumea începu să 
râdă. Alex se bucură că nu făcuse ea acest comentariu, 
deși se gândise la același lucru. 

— Tot ce vreau e un duș și un pat decent, zise 
Bonnie oftând. 

— Chiar și semidecent, adăugă Chris. 

Toată lumea se înveselise până au ajuns la motel. 
Kim și Eric su duseră la recepție. De departe, totul i se 
părea în regulă lui Alex, modest, dar îngrijit. În câteva 
minute, Kim și Eric veniră înapoi și-i spuseră lui Mitch 
să parcheze mașina. 

Proprietăreasa îi conduse spre două camere una 
lângă cealaltă. Prima cameră avea două paturi duble. 
Alex se gândea că nu arăta nici ca motelul din 
Newport, dar măcar era curat. 

— Noi putem să dormim toate aici, zise Kim 
referindu-se la Donna, Bonnie, Alex și ea. Și băieţii or 
să doarmă în camera de lângă noi. 

Se uitară şi în a doua cameră, care avea doar două 
paturi de o persoană. Femeia îi spuse ceva în spaniolă 
lui Kim în timp ce ei se uitau prin cameră. 

— A spus că va mai aduce un pat pe care să-l întindă, 
explică ea. 

— Minunat, zise Mitch. 


— Şi ne va costa doar șase dolari de persoană 
adăugă Kim. 

— Şi mai bine, zise Chris. Abia aştept să fac un duș. 

— Şi să luăm cina... sunt lihnit, spuse Mitch. 

— Tu ești mereu înfometat, îi răspunse Eric. Întinse 
mâna. Bine, ascultă. Hai să plătim camerele. Apoi, eu 
și Kim o să sunăm acasă la ea. 

— Nu putem să aşteptăm până după ce mâncăm? 
întrebă Kim. 

— Nu, răspunse Eric foarte decis. Acum. 

Kim zâmbi. 

— Bine. 

După ce au strâns banii și și-au luat în primire 
camerele, Kim și Eric se urcară în mașină să găsească 
un telefon. Femeia le spusese că vor găsi unul puţin 
mai departe pe drum, lângă un restaurant. Donna, 
Bonnie și Alex își duseră lucrurile în cameră și în acest 
timp Chris și Mitch desfăcură plăcile și le luară în 
cameră pentru a fi în siguranţă. 

Donna își aruncă sacul de dormit pe pat şi apoi se 
întoarse spre Alex, cu mâinile în șolduri. Alex deveni 
neliniștită. 

— Alex, zise Donna începând să zâmbească, aceasta 
a fost cea mai bună idee pe care a avut-o cineva toată 
ziua. Nu vroiam să petrec toată noaptea în cort, gata să 
fie luat de vânt. 

Bonnie râse. 

— Sunt de aceeași părere. Nu sunt așa de 
înnebunită să dorm în cort și abia aşteptam să dau 
sarea jos de pe mine și să dorm ca lumea. 

Alex zâmbi fericită. 

— Sunt foarte bucuroasă că sunt înăuntru. De data 
aceasta avusese o idee bună. 


KKK 


Eric o ţinea pe Kim de mână în mașină, când se 
îndreptau spre telefon. Ea credea că devine mai fru- 
mos, minut de minut. Acum era chiar fericită că 
rămăsese pe piatra aceea. Nici nu se putea gândi la o 
salvare mai incitantă. Neavând frate, o invidiase pe 
Donna pentru că avea parte de protecţia lui Eric. 
Acum avea grijă și de ea, şi era așa de minunat senti- 
mentul. Eric o făcea să se simtă mai în siguranţă decât 
o făcea George. Era mult mai responsabil și nu era 
genul care s-o critice. De parcă ar fi știut ce simte. 

Eric lăsă mașina în parcarea unui restaurant. In fața 


localului era o cabină telefonică. Eric ieși repede din 
mașină, dar Kim nu era așa de încântată. 

— Ce le voi spune, Eric? 

— Adevărul, zise simplu Eric. Spune-le că ai plecat 
de acasă fiindcă te-ai supărat că tatăl tău vrea să te 
mute de la școală, departe de prietenii tăi. Apoi o 
sărută tandru pe buze. 

— Spune-i tatălui tău ce simţi... cât de mult poţi 
să-i spui la telefon. Spune-le că totul e bine. Încearcă 
să nu-i îngrijorezi mai mult. 

Kim dădu din cap. 

— Bine. Dar stai lângă mine, Eric, te rog! 

— Aici sunt. Eric se așeză lângă telefon, în timp ce 
Kim formă numărul. 

— Şi spune-le despre note. Sunt bune, nu? 

Kim zâmbi. 

— Bineînţeles. 

Dură ceva timp din cauza conexiunii 
internaționale, dar spaniola lui Kim era destul de bună 
și totul decurse cum trebuie. Tatăl ei răspunse. 

— Aveţi un apel cu taxă inversă de la Kim Okawa. În 
vocea operatorului se putea observa accentul latin. 

— Da, da, accept. 

— Bună, tată, zise Kim încet. 

— Kim, unde ești? Suntem înnebuniţi. Unde eşti? 
repetă el. 

— Sunt în Baja. 

— În Baja? Unde? întrebă el. Venim să te luăm 
imediat. 


— Nu, tată, nu veni după mine. Sunt cu prietenii 
mei. Kim se simţea mai curajoasă. Mă aduc ei mâine. 

— Grupul acela de surferi?! urlă domnul Okawa. Am 
sunat acasă la ei, dar nu ştiau nimic. Ei te-au făcut să 
mergi, nu? 

— Nu, tată. A fost ideea mea. Simţeam nevoia să 
scap de tine şi de amenințările tale. 

— Eşti în regulă, Kim? se auzi și mama ei vorbind de 
la un alt telefon. 

— Da, mamă. Sunt bine. Dar n-aş fi sunat acasă dacă 
Eric Thurman n-ar fi insistat. Nici unul dintre ei n-a 
știut că am plecat fără să vă spun. 

— Dar, de ce, Kim... de ce? Vocea tatălui era mai 
slabă. 

— Pentru că n-am mai rezistat la regulile impuse de 
tine. Kim începu să plângă. Simţeam că înnebunesc 
acasă. M-ai bătut în continuu la cap cu notele. Cea mai 

bună facultate, cea mai bună școală de drept, niciodată 
nu m-ai întrebat și pe mine ce vreau să fac în viaţă... 

La capătul celălalt al telefonului se lăsă o liniște 
deplină. Kim respiră adânc. Eric zâmbea ca s-o încurajeze. 

— Când m-ai ameninţat că mă muţi la altă şcoală, 
n-am mai rezistat. A trebuit să fiu departe de voi. 

— Kim, zise tatăl ei, cu o voce parcă gata să plângă. 
Nu știu ce să spun... 

— Ne pare rău, Kim. La auzul vocii mamei ei, Kim 
începu din nou să plângă. 

— Stiu, mamă. Dar tata e foarte dur cu mine. Dar 
nici unul dintre voi nu m-ati întrebat ce am făcut la 
școală. Eraţi așa de siguri că nu mă descurc, dar am 
luat numai 10 semestrul acesta. E pentru prima dată! 
Și nu pot fi un elev slab dacă am progresat. Și nici 
Balboa nu poate fi un liceu slab. 

— Când ajungi acasă? întrebă tatăl ei. Pentru prima 
dată vocea tatălui ei era blândă, aproape 
imploratoare. 

— Mâine seară, zise Kim, dar nu mă voi muta de la 
liceul Balboa, tată. Nu pot. Sunt atât de fericită în 
Newport. E casa mea. 

— Cred că încep să înţeleg... zise tatăl ei, ezitant. 
Vino în siguranţă acasă, Kim. Rezolvăm noi lucrurile. 

— Bine, zise Kim fericită. Îmi pare rău că v-am 
îngrijorat, dar și eu am fost îngrijorată. Deci înțelegeţi? 

— Da, înţelegem. Kim rămase surprinsă de fermi- 
tatea tonului mamei ei. Nu vreau să pleci de acasă. 

— Atunci, la revedere, mamă, tată. 

Când Kim închise, Eric o sărută prelung. Când ea 
deschise ochii, el zâmbea. 

— Am rezolvat, Eric! Am rezolvat! Nu mă vor trimite 
la altă școală. 

— Vezi? Ti-am spus că n-ai dreptate. Şi amândoi 
începură să râdă. Atunci, Eric o luă în braţe și o tinu 
aşa mult timp. 

— Apropo ai fost minunată, îi şopti el. Sunt foarte 
mândru de tine. 

— Fără tine, n-aş fi făcut nimic. Kim simţea fericirea 
care radia în ochii lui. Mulţumesc. 

— Cu plăcere, zise el şi apoi o sărută din nou. Kim 
se agăţă de el. Ar fi vrut să rămână în acel loc izolat din 
Baja pe vecie, alături de Eric. 

Când în sfârșit se depărtară, Eric își frecă nasul cu 
mâna. 

— Cred că ar trebui să sărbătorim în seara aceasta, 
nu crezi? 

— Si, senor, zise ea fericită. 

Capitolul 12 


La motel, toată lumea se pregătise pentru masă. Donna 
și Bonnie deja făcuseră duș și Alex se machia în baie. 

— Ies într-un minut, Kim, zise ea. 

— Cum a mers? o întrebă Bonnie pe Kim. 

Kim zâmbi fericită. 

— Minunat! Cel puţin am putut să-l înfrunt pe tata. 
I-am spus că nu voi pleca din Newport. Nu știu ce o să 
se întâmple când voi ajunge acasă, dar oricum vorbea 
altfel... şi știu că mama nu mă va lăsa să plec. 

— Păi, e grozav! exclamă Bonnie. Ştiam că o să-ți 
rezolvi problemele. 

— Şi-i datorez totul lui Eric, continuă Kim. 

— Ia stai așa, zise Donna. Și eu și Bonnie? 

Kim se uită de la una la alta. Ochii i se micșorară 
când ea înţelese ce vroiau să spună. 

— A fost ideea voastră? Eu şi Eric? 

— Într-un fel... zise Donna încet. 

— Am crezut că aveţi multe lucruri în comun, 
izbucni Bonnie. Vroiam doar să aflaţi voi singuri. 

— De fapt, Eric a vrut, zise Donna repede observând 
faţa supărată a lui Kim. Noi oricum am vrut să vii cu 
noi. Dar Eric s-a neliniștit când ai dispărut. Nu-i așa, 
Bonnie? 

— Da, dacă n-ar fi fost Eric, probabil că încă ai mai 
fi pe piatra aceea. Bonnie încercă să râdă de Kim, dar 
aceasta nu părea amuzată. 

— Da, Kim, interveni Alex. Eu eram sigură că te vei 
întoarce când îţi va fi foame, dar Eric n-a vrut să 
aştepte. A sărit imediat. 

Bonnie îi aruncă lui Alex o privire recunoscătoare. 

— Nu fi supărată. Doar încercam să te facem să-l uiţi 
pe George. Donna și cu mine știam că vă potriviti. 
Zâmbi. Am avut dreptate, nu? 

Kim zâmbi, mai mult din obligaţie. 

— Da, dar mă simt stupid acum. 

— De ce? întrebă Bonnie. E atât de perfect. 

— Vă potriviţi de minune! repetă Donna. Şi știi cât 
de critică sunt la adresa prietenelor fratelui meu. 

— Cum a fost acolo pe piatră? întrebă Bonnie 
încercând să schimbe subiectul. 

— A fost înspăimântător, răspunse Kim, expresia 
feţei sale devenind serioasă. Am fost atât de fericită 
să-l văd pe Eric... 

Cineva bătu la ușă. 

— Hai, leneșelor, mișcaţi-vă mai repede. Ne este 
foame! Era Mitch. 

— Ups! Mai bine întru la duș. Kim se îndreptă spre 
baie. Se întoarse și se uită la Bonnie și Donna. 
$mechere aţi fost, zise ea, dar ochii îi străluceau. 

Când termină Kim, toţi se înghesuiră în mașină și 
se duseră să mănânce. Bonnie observă cât de atent era 
Eric cu Kim. Mâna lui a fost tot timpul pe mijlocul sau 
umărul ei. 

— Către Ensenada Ritz, zise Eric vesel când toți 
urcară în mașină. 

Restaurantul era foarte drăguţ și confortabil, iar 
mâncarea mexicană delicioasă. Ploaia se auzea în 
geam, amestecându-se cu muzica salsa care suna în 
difuzoare. După ce au terminat, obosiţi dar veseli, se 
întoarseră la motel. 

— Ce zi minunată! exclamă Donna bucuroasă când se 
aşeză în pat lângă Kim. Sunt obosită, dar atât de fericită. 

— Şi, eu, o aprobă Kim, mai ales fericită. 

— Şi eu m-am simţit minunat, zise și Alex încet, 
trăgându-și plapuma pe ea. 

Bonnie zâmbi, dar nu spuse nimic. Se liniștiră 
repede, iar Bonnie se gândi la acest weekend. Era 
foarte bucuroasă pentru Eric și Kim și se părea că tatăl 
lui Kim se răzgândise în privinţa trimiterii ei la o altă 
școală. Bonnie se simţi ciudat că era în Baja, ca şi cum 
ar fi fost acolo cu un motiv anume. Ea credea că este 
vorba despre Kim, că a trebuit să o ajute așa cum și 
Kim o ajutase pe ea când murise Johnny. 

Bonnie ascultă cum celelalte fete adormiră și în 
cameră nu se auzea decât respiraţia lor. Era obosită, 
totuși se simţea bine gândindu-se că există şi alt motiv 
pentru care se afla în acea ţară străină, dar nu-și dădea 
seama care ar fi acest motiv. Poate acesta era începutul 
unei relaţii foarte frumoase cu Chris. Poate... 


Ochii lui Bonnie se deschiseră. Visase că era în vâr- 
ful dealului Spyglass cu Johnny și acesta îi şoptea ceva 
la ureche. 

Îi luă un minut să-și revină, apoi se uită la Alex care 
dormea lângă ea. Poate că respiraţia lui Alex a făcut-o 
să creadă că aude vocea lui Johnny. 

Se întinse, căscă, se simţea foarte odihnită. Ceasul 
de pe noptiera de lângă ea arăta ora opt și jumătate. 
Fuseseră destul de obositi de au dormit așa de târziu. 

Se dădu ușor jos din pat și merse tiptil până la geam. 
Draperiile închise nu lăsau soarele să intre în cameră, 
și când le dădu la o parte a fost surprinsă să vadă cerul 
senin. Furtuna trecuse. Se întoarse şi o văzu pe Donna 
ridicându-se din pat. 

— Ei, cum e? 

— Cred că astăzi o să-ţi indeplinești baremul, zise 
Bonnie și Donna ţipă de le trezi pe Kim și Alex. 

— Scuze, fetelor. Nu m-am putut controla. Soarele 
e din nou pe cer. Donna sări în sus și se îndreptă spre 
maldărul ei de haine. 

— Hai, leneșelor... să mergem. 

Kim mormăi ceva şi Alex își puse perna în cap. 

— Puteţi dormi și pe plajă. 

Nu trecu mult și erau afară, delectându-se în 
soarele mexican. Chris și Mitch ieşiră din camera lor. 

— Vine şi Eric, zise Mitch. Spune că este obosit din 
cauza operaţiunilor de salvare de ieri. 

Donna râse. 

— Eric urăște să se scoale dimineaţa. Nu-l poţi acuza. 

Au găsit un alt restaurant în apropiere unde au luat 
micul dejun și au mai cumpărat ceva mâncare pentru 
prânz. Bonnie se așeză la masă, Chris se uită la meniu. 

— Hai măcar să simţim că suntem în Mexic. 
Comandă huevos rancheros. Tonul vocii lui era 
autoritar și Bonnie se încruntă. 


156 


— O să-ți placă, adăugă și Donna. 

— Serios, zise Alex. Sunt delicioase. 

Bonnie acceptă, dar când îi veni comanda a fost 
uimită de cât sos era peste cele două ouă și peste 
bucăţile de tortillas. 

— Pare condimentat, murmură ea, dar toţi erau 
prea ocupați să mănânce ca să-i dea atenţie. A fost 
surprinsă să vadă că sosul nu era foarte condimentat și 
extrem de aromat. Termină tot ce avea în farfurie și un 
pahar de suc de portocale. 

— Acum ești cu adevărat un californian, zise Eric, 
uitându-se la farfuria lui Bonnie. Să mănânci și să-ţi 
placă era ultimul prag de trecut. 

Bonnie zâmbi. Se simtea foarte bine. Chiar nu cre- 
dea că se va simţi aşa de bine în această excursie. Poate 
Că viaţa ei revenea la normal. Poate că aceasta va fi o 
cotitură în viaţa ei, această excursie. Sau poate doar se 
simţea bine în vacanţă. 

Pe drumul spre K-38, Eric sugeră să oprească și să 
vadă locul de unde o salvase pe Kim. 

— E un golfuleţ frumos, zise el. Și apa e destul de agitată. 

Parcară mașina pe drum și merseră pe faleza de 
deasupra plajei. Dar când s-au uitat în jos, au văzut un 
golf liniștit cu câteva pietre care duceau spre o piatră 
mai mare, dar nu foarte departe de mal. Pe Donna și 
pe Mitch îi apucă râsul. 

— Mare salvare! Mitch îl ciupi pe Eric de mână. 
Acum, parcă te și văd. 

Lui Eric îi căzu faţa, iar Bonnie și Alex au început să 
râdă. Kim se uita la ei,în defensivă. 

— Apa crescuse mult și era agitată, protestă ea. 
N-am putut ajunge singură la mal. 

— Nu există erou mai mare decât fratele meu. 
Donna vorbise adoptând o expresie serioasă. 

Eric începu să zâmbească. O luă pe Kim de mână și-i 
șopti ceva la ureche, conducând-o spre mașină. 

— Poate că într-adevăr ieri a fost mai agitată apa, 
zise Chris cu tact. 

— Da, zise Mitch, făcâdu-i cu ochiul lui Alex. 
Probabil. 

Mașina se apropia de locul dorit. Bonnie se uita pe 
geam. Acum câteva luni locuia în Chicago și naviga pe 
Lacul Michigan. Nu văzuse un surfer în carne și oase 
niciodată. Acum mergea spre unul dintre cele mai tari 
locuri pentru surf, de pe coasta mexicană. 

— Hei, Vance e aici! 

Donna le arătă o camionetă parcată pe faleză. 
Bonnie văzu cum maxilarul lui Eric se încleștă. Lui 
chiar nu-i plăcea Vance, sau nu credea că e potrivit 
pentru sora sa. Bonnie îl înțelegea și pe el, dar şi pe 
Donna. În Vance nu se putea avea încredere și din 

cauza acestui lucru suferise foarte mult Donna, dar 
Bonnie știa ce simte Donna pentru Vance. Pentru ea, 
era foarte incitant. 

Eric parcă lângă mașina lui Vance și toţi se 
îngrămădiră afară. Surferii își luară plăcile, iar Bonnie 
luă ce cumpăraseră de mâncare. Chris o luă de mână 
și porniră spre plajă. Donna nu mai aşteptă și fugi 
înaintea tuturor. 

— Mai este cineva cu Vance, zise Mitch. 

Bonnie văzu doi oameni în apă. ÎL recunoscu ime- 
diat pe Vance. Celălalt surfer abia prinsese un val și 
acum se apropia spre mal. Parcă semăna cu cineva. 

Lui Bonnie îi căzu faţa. Mitch fluieră. 

— Ce naiba. ..? zise Eric. 

Bonnie era paralizată, nu-i venea să creadă. Aruncă 
lucrurile, lăsă mâna lui Chris și fugi spre plajă. 

— Johnny! ţipă ea. Johnny, trăieşti! 


Sfârşit 

